MDN ge chairperson kamun Nooshin isthiufaa dhevvaifi\nއެމްޑީއެންގެ ޗެއާޕާސަން ކަމުން ނޫޝިން އިސްތިއުފާ ދެއްވައިފި\nއާއިޝަތު ނޫޝިން ވަހީދު (ކ)\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ ޗެއާޕާސަންގެ މަގާމުގައި ހުންނެވި އާއިޝަތު ނޫޝިން ވަހީދު އެ މަގާމުން އިސްތިއުފާ ދެއްވައިފި އެވެ.\nއަދި ރައީސް އޮފީހުގެ ކޮންސަލްޓެންޓެއްގެ ގޮތުގައި ވެސް މަސައްކަތް ކުރައްވަމުން ގެންދަވާ ނޫޝީން އިސްތިއުފާ ދެއްވާފައިވާ ކަން އެމްޑީއެންގެ އޮފިޝަލަކު ވަނީ "އަވަސް" އަށް ކަށަވަރު ކޮށްދީފަ އެވެ. އޮފިޝަލު ވިދާޅުވީ އިއްޔެގެ ވަގުތުގައި އިސްތިއުފާގެ ސިޓީ އެ ޖަމިއްޔާއަށް ލިބިފައިވާ ކަމަށެވެ.\nމީގެ ކުރިން ފުލުހުންގެ އިންޓެލިޖެންސް އެނެލިސްޓެއްގެ ގޮތުގައި ވެސް މަސައްކަތް ކުރެއްވި ނޫޝިން އެމްޑީއެންއިން އިސްތިއުފާ ދެއްވައިފައި މި ވަނީ، އެ ޖަމިއްޔާއިން 2015 ވަނަ އަހަރު ނެރުނު ރިޕޯޓެއްގައި އިސްލާމް ދީނާ ހިލާފު ވާހަކަތަކެއް ހިމެނޭ މައްސަލައެއް ދާދި ފަހުން ފެންމަތިވެފައި ވަނިކޮށެވެ.\n"ޕްރިލިމިނަރީ އެސްސެމެންޓް އޮން ރެޑިކަލައިޒެޝަން އިން ދަ މޯލްޑިވްސް" ގެ ނަމުގައި ނެރުނު އެ ރިޕޯޓްގައި ހަރުކަށި ވިސްނުމަށް ބާރު އަޅާ ކަންކަން ތައުލީމީ ނިޒާމުގައި ހިމެނޭ ކަމަށް ބުނެ ފާހަގަކޮށްފައިވާ ކަންކަމުގެ ތެރޭގައި ޤުރްއާންގެ ބައެއް އާޔަތްތަކާއި ރަސޫލާގެ ހަދީސް ބަސްފުޅުތައް ހިމަނާފައިވެ އެވެ. އަދި ރަސޫލާއަށް ފުރައްސާރަކޮށް ވެސް ބައެއް ވާހަކަތައް ހިމެނެ އެވެ.\nއެމްޑީއެންގެ ރިޕޯޓްގެ މައްސަލަ ހޫނުވުމުން އިސްލާމިކް މިނިސްޓްރީއިން އެ މައްސަލަ ފުލުހަށް ހުށަހެޅުމުން ފުލުހުން ދަނީ މައްސަލަ ތަހުގީގު ކުރަމުންނެވެ. އަދި ޔޫތް މިނިސްޓްރީން ވެސް ވަނީ ޖަމިއްޔާތައް އިމުގެ ތެރޭގައި މަސައްކަތް ކުރުމަށް އިލްތިމާސްކޮށް ބަޔާނެއް ނެރެފަ އެވެ.\nއެ މައްސަލާގައި އެމްޑީއެންގެ އިސްކޮށް އުޅުއްވާ ބޭފުޅުން ހައްޔަރުކޮށް، އެ ޖަމިއްޔާ އުވާލުމަށް ގިނަ އަދަދެއްގެ ބަޔަކު ދަނީ ސޯޝަލް މީޑިއާގައި ގޮވާލަމުންނެވެ.\nރައީސް އޮފީސް ޓެރަރިޒަމް ދީނަށް ފުރައްސާރަ ކުރުން + މޯޑިވިއަން ޑިމޮކްރަސީ ނެޓްވޯކް\nސަރުކާރު މަަގާމުން ނޫޝިން އިސްތިއުފާދޭން ޖެހޭ: ސައީދު\nއުތެމަ ރިޕޯޓް ތަހުގީގު ކުރަން ސަލަފު ގޮވާލައިފި


Kuriah oiy 10 aharuves Bicocca University ge outpost Magoodhoo gai hingaane Kuriah oiy 10 aharuves Bicocca University ge outpost Magoodhoo gai hingaane\nކުރިއަށްއޮތް 10 އަހަރުވެސް ބިކޯކާގެ އައުޓްޕޯސްޓް މަގޫދޫގައި ހިންގާނެ\nބިކޯކާ ގެ އައުޓްޕޯސްޓް ހިންގުމުގެ އެއްބަސްވުން ދެޤައުމުން ބަދަލުކުރަނީ / ފޮޓޯ: ޕީއެސްއެމް\nފ. މަގޫދޫގައި ހުންނަ އިޓަލީގެ ޔުނިވަރސިޓީ އޮފް މިލާނޯ-ބިކޯކާގެ އައުޓްޕޯސްޓް ކުރިއަށްއޮތް އޮތް 10 އަހަރުވެސް ހިންގުމަށް ނިންމައިފިއެވެ. 2009 ވަނަ އަހަރު މަގޫދޫގައި ޤާއިމުކުރި އިޓަލީގެ ޔުނިވަރސިޓީ އޮފް މިލާނޯ-ބިކޯކާގެ އައުޓް ޕޯސްޓްގައި ކިޔަވައިދެނީ މެރިން ބައިލޮޖީއެވެ.\nމަގޫދޫގައި އިޓަލީގެ ޔުނިވަރސިޓީ އޮފް މިލާނޯ-ބިކޯކާގެ އައުޓްޕޯސްޓް ހިންގާތާ 10 އަހަރު ފުރުން ފާހަގަކުރުމަށް ބޭއްވި ރަސްމިއްޔާތުގައި ކުރިއަށްއޮތް 10 އަހަރުވެސް އެތަން ހިންގުމުގެ ރަސްމީ އެއްބަސްވުން ބަދަހިކޮށް މިކަމާބެހޭ އެއްބަސްވުން ދިވެހި ސަރުކާރާއި މިލާނޯ-ބިކޯކާ ޔުނިވަރސިޓީއާ ދެމެދު ވަނީ ބަދަލުކޮށްފައެވެ. އަދި މަގޫދޫގައި ބިކޯކާ ޔުނިވަރސިޓީގެ އައުޓް ޕޯސްޓް ހިންގަމުންގެންދާ ބިން 10 އަހަރަށް ދޫކުުރުމުގެ އެއްބަސްވުމުގައި އެ ޔުނިވަރސިޓީއާއި މަގޫދޫ ކައުންސިލާ ދެމެދު ވަނީ ސޮއިކޮށްފައެވެ.\nމި ރަސްމިއްޔާތު ޝަރަފްވެރިކޮށްދެއްވައި ވާހަކަފުޅުދައްކަވަމުން ކުރީގެ ރައީސް މުޙައްމަދު ނަޝީދު ވަނީ ބިކާކޯ ޔުނިވަރސިޓީން ރާއްޖޭގެ ފަރުތަކާ ގުޅޭގޮތުން ހަދަމުންދާ ދިރާތައް ހުއްޓުމެއްނެތި ކުރިއަށްގެންދިއުމަށް އެދިވަޑައިގަންނަވާފައެވެ. ރައީސް ނަޝީދު ވިދާޅުވީ މޫސުމަށް އަންނަ ބަދަލުތަކުގެ ސަބަބުން ރާއްޖެއަށް ކުރިމަތިވާ ގެއްލުންތައް ކުޑަކުރުމަށް ފަރުތަކަކީ ރައްކާތެރިތަނަކަށް ހަދަންޖެހޭކަމަށެވެ. މިކަން ކަށަވަރު ކުރުމަށް ފަރުތަކުގެ ހާލަތު ރަނގަޅަށް ވަޒަންކުރަންޖެހޭކަމަށް އެމަނިކުފާނު ވިދާޅުވިއެވެ.\nރާއްޖެއަށް ތަރައްޤީ ގެންނަން ޖެހޭނީ ގުދުރަތީ ވަސީލަތްތަކާއި ގުދުރަތީ ރީތިކަން ހަލާކުނުކޮށް ކަމަށާއި، ރާއްޖޭގެ ގުދުރަތީ ވެށި އަންނަންއޮތް ޖީލުތަކަށް ވާސިލުކޮށްދޭންޖެހޭކަމަށް ކުރީގެ ރައީސް މުޙައްމަދު ނަޝީދު ވިދާޅުވިއެވެ.\n"ރާއްޖޭގެ ފަރުތައް ރައްކާތެރިތަނަކަށް ހަދަންޖެހޭ. އެކަންކުރުމަށްޓަކައި އެތަންތަނުގެ ހާލަތު ބަލަހައްޓަންޖެހޭ. ދުނިޔޭގެ ފިނިހޫނުމިނަށް ބަދަލުތަކެއް އަންނަމުންދާއިރު ކްލައިމެޓަށް ވެސް ބަދަލުތަކެއް އަންނަމުންދާއިރު ދިވެހިންނަށް މި ބަދަލާއެކު އުޅެވޭނެ ގޮތް ބަލަން ޖެހޭ"\nމި ރަސްމިއްޔާތުގައި ވާހަކަދައްކަވަމުން އިޓަލީން ރާއްޖެއާއި ސްރީލަންކާއަށް ކަނޑައަޅުއްވާފައި ހުންނަވާ ސަފީރު ރިޓާ ޖޫލިއާނާ ވިދާޅުވީ ރާއްޖޭގައި ބިކޯކާގެ އައުޓް ޕޯސްޓެއް ޤާއިމްކުރެވިގެން ދިއުމަކީ ރާއްޖެއާއި އިޓަލީއާ ދެމެދު އޮންނަ ގުޅުން އިތުރަށް ބަދަހިވެގެންދިޔަ ކަމެއް ކަމަށެވެ.\nމަގޫދޫގައި ހުންނަ އިޓަލީގެ ޔުނިވަރސިޓީ އޮފް މިލާނޯ-ބިކޯކާގެ އައުޓް ޕޯސްޓަކީ ދުނިޔޭގެ އެކި ކަންކަޅުތަކުގައި ހުރި އެ ޔުނިވަރސިޓީގެ ކެމްޕަސްތަކުގައި މެރިން ބައިލޮޖީ ކިޔަވާ ދަރިވަރުން ޢަމަލީ ތަމްރީނު ހޯދައި، ފަރުތަކާބެހޭ ދިރާސާތައް ހެދުމަށް އަންނަ ތަނެކެވެ. އެ ޔުނިވަރސިޓީން ބުނީ ދިވެހިރާއްޖޭގެ ޤައުމީ ޔުނިވަރސިޓީން މެރިން ސައިންސް ކިޔަވާ ދަރިވަރުންނަށްވެސް އެ އައުޓްޕޯސްޓުން ތަމްރީނު ހެދުމުގެ ފުރުޞަތު ލިބިގެންދާނެކަމަށެވެ.\nރާއްޖޭގައި ބިކޯކާ ޔުނިވަރސިޓީގެ އައުޓް-ޕޯސްޓެއް ޤާއިމްކުރުމަކީ ސަރުކާރުގެ ފުރަތަމަ 100 ދުވަހުގެ ވަޢުދުތަކުގެ ތެރޭގައި ހިމެނޭ ކަމެކެވެ.


Japan ge aa boduvazeerakah Suga hamajassaifi | ThePress\nސުގާގެ ވެރިކަމުގައި ޖަޕާނާއި ރާއްޖޭގެ ގުޅުން އިތުރަށް ބަދަހިވާން އެދެން: ރައީސް ސޯލިހު\n16 September 2020, 12:35\nޖަޕާނުގެ އާ ބޮޑުވަޒީރު ކަމުގެ މަގާމު ޔޮސިހިދޭ ސުގާ (މ) ކަށަވަރު ކުރެއްވުމުން ގާނޫނު ހަދާ މަޖިލީހުގެ މެމްބަރުން އަތްތިލަބަޑިޖައްސަވަނީ/ފޮޓޯ: ގެޓީއިމޭޖަޒް\nސިއްހީ ހާލުކޮޅު ހުރި ގޮތުން މަގާމުގައި ދެމިހުންނަ އުޒުރުވެވަޑައިގެން ޖަޕާނުގެ ބޮޑުވަޒީރު ކަމުން ޝީންޒީ އަބޭ އިސްތިއުފާ ދެއްވުމާއެކު، އެ ގައުމުގެ އާ ބޮޑުވަޒީރު ކަމުގެ މަގާމަށް އަބޭގެ ކެބިނެޓްގައި ހިމެނިވަޑައިގަންނަވާ ޔޮސިހިދޭ ސުގާ އައްޔަން ކޮށްފިއެވެ.\nޖަޕާނުގެ ބޮޑުވަޒީރު ކަމުގެ މަގާމަށް، އުމުރުފުޅުން 71 އަހަރުގެ ސުގާ އައްޔަން ކޮށްފައިވަނީ، ޖަޕާނުގެ ގާނޫނު ހަދާ މަޖިލީހުގައި މިއަދު ކުރިއަށް ގެންދިޔަ ހާއްސަ ވޯޓަކަށް ފަހުގައެވެ. ޖަޕާނުގެ ވެރިކަން ކުރާ ލިބަރަލް ޑިމޮކްރަޓިކް ޕާޓީ (އެލްޑީޕީ)ގެ އިސްވެރިޔާ މަގާމަށް ސުގާ އައްޔަން ކުރީ މިދިޔަ ހޯމަ ދުވަހުއެވެ.\nބޮޑުވަޒީރު ކަމުގެ މަގާމަށް ބޭފުޅަށް އައްޔަން ކުރުމަށް ޖަޕާނުގެ ގާނޫނު ހަދާ މަޖިލީހުގައި މިއަދު ކުރިއަށް ގެންދިޔަ ވޯޓުގައި ސުގާ ވަނީ، ތިރިގޭގެ 465 ވޯޓުގެ ތެރެއިން 314 ވޯޓު ކަށަވަރު ކުރައްވާފައެވެ. އަދި މަތިގޭގެ 240 ވޯޓުގެ ތެރެއިން 142 ވޯޓު ކާމިޔާބު ކުރައްވާފައެވެ.\nސުގާ، ބޮޑުވަޒީރު ކަމުގެ ހުވާ ކުރައްވާނީ މިއަދު މެންދުރުފަހުގެ ވަގުތެއްގައި، ޖަޕާނުގެ އެމްޕަރާ ނަރުހީޓޯގެ ކުރިފުޅުމަތީގައެވެ. އޭގެ ކުރިން، ސުގާގެ ވަޒީރުންގެ މަޖިލިސް އިއުލާން ކުރައްވާނެ ކަމަށް ޚަބަރު ލިބެއެވެ.\nއަބޭ އިސްތިއުފާ ދެއްވީ ދައުރު ފުރިހަމަ ނުކޮށް ކަމަށް ވާއިރު، ސުގާ ފުރިހަމަ ކުރައްވާނީ ދައުރުގެ ބާކީ އޮތް ބައި ކަމަށް މައުލޫމާތު ލިބެއެވެ. މިހާރު ހިނގަމުންދާ ދައުރު ހަމަވާނީ އަންނަ އަހަރުގައި ކަމަށް ވާއިރު، 2021 ވަނަ އަހަރުގެ އޮކްޓޯބަރު މަހުގެ ކުރިން އެ ގައުމުގައި އާންމު އިންތިހާބުގެ ވޯޓުލުން ކުރިއަށް ގެންދަންޖެހެއެވެ. ނަމަވެސް ދިފާއީ ތާރޯ ކޯނޯ ވަނީ، އަންނަ މަހުވެސް އަވަސް އިންތިހާބެއް ބޭއްވުން އެކަށީގެންވާކަމުގެ އިޝާރާތެއް ކުރައްވާފައެވެ.\nޖަޕާނުގެ ބޮޑުވަޒީރު ކަމުގެ މަގާމަށް ސުގާ އައްޔަން ކުރެވުމާއެކު ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު ވަނީ، ޖަޕާނުގެ އާ ބޮޑުވަޒީރަށް މަރުހަބާ ވިދާޅުވެފައެވެ.\nސުގާއަށް މަރުހަބާ ވިދާޅުވެ، ކުރެއްވި ޓްވީޓެއްގައި ރައީސް ސޯލިހު ވިދާޅުވީ، ސުގާގެ ސަރުކާރާއެކު މަސައްކަތް ކުރެއްވުމުގެ އިންތިޒާރުގައި ހުންނެވިން ކަމަށާ، މިހާރުވެސް ބަދަހި ގުޅުމެއް އޮތް ދިވެހިރާއްޖެއާއި ޖަޕާނުގެ ގުޅުން އަދިވެސް އިތުރަށް ބަދަހިވެގެން ދިއުމަށް އުއްމީދު ކުރައްވާ ކަމަށެވެ.\nދަނޑުވެރި އާއިލާއަކަށް އުފަންވެވަޑައިގެންނެވި ސުގާ އަކީ، އަބޭގެ އަރިސް، ސިޔާސީ ޝަހްސެކެވެ. ޖަޕާނަކީ ދިވެހިރާއްޖެއަށް ކުރިމަތިވާ އެކި ކާރިސާތަކާ ކުއްލި ހާލަތްތަކުގައިވެސް އެންމެ ފުރަތަމަ އެހީ ފޯރުކޮށްދޭ ބައިނަލްއަގުވާމީ ބައިވެރިއެކެވެ.\nއިބްރާހިމް މުހައްމަދު ސޯލިހް ދުނިޔެ ޖަޕާން


Majileehuge Raeesge Sulooku Huree Srudhaareh Fadhain: Dr. Shaheem - Vaguthu\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ ސުލޫކު ރޭގެ މަޖިލިސް ޖަލްސާގައި ހުންނެވީ ސަރުދާރެއް ފަދައިން ކަމަށް ކުރީގެ އިސްލާމިކް މިނިސްޓަރ އަދި މަޝްހޫރު ދީނީ އިލްމުވެރިޔާ ޑރ. މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nރޭ މަޖިލީހުގައި ހިނގި ހަމަނުޖެހުމާއި ގުޅިގެން ޑރ. ޝަހީމް ކުރެއްވި ޓްވީޓެއްގައި ވިދާޅުވެފައި ވަނީ ނައިފަރު ދާއިރާގެ މެންބަރު އަހުމަދު ޝިޔާމަށް ލިބުނު ގެއްލުން ކުއްވެރިކުރައްވާ ކަމަށާއި، އަދި މިއީ މެންބަރުންތެއް މަޖިލީހުގެ މެންބަރަކާއި މެދު މިފަދައިން ކަންތައް ކުރެއްވި ފުރަތަމަ ފަހަރު ކަމަށެވެ. އަދި ރައްޔިތުންގެ މަޖިލީހުގެ ރައީސް ނަޝީދުގެ ސުލޫކު ހުރީ ސަރުދާރެއް ފަދައިން ކަަމަށާއި، އެއީ ޤާނޫނު އަސާސީ އަށް އިސްލާހު ގެންނަ ގޮތްތޯ ޝަހީމް ވަނީ ސުވާލު އުފައްދަވާފައެވެ.\nއެއީ ބޮޑު ބަނޑޭރި ބޮޑު ސަރުދާރު\nޖޫން 2, 2020 16:37\nބޮނަކުއާ ފުޅިއަކާއެކު ތިޔަ ސުލޫކު ފެނިފަ އޮތީ ނިކަން ރީއްޗަށް..ޒަކާތު ފަންޑު ދަވާލި ބޮޑު ކަޗޯރެއްނު ތީ..ބަލަ ނަންއިއްވީމަ ނުނިކުތީމަ ގަދަކަމުން ނެރުމަކީ މަޖިލިސް ރައީސްގެ ވާޖިބެއް.. އެކަން ކުރާނެ އެއްކަމެއްވެސް ނުކުރެވޭނެ..\nޖޫން 2, 2020 13:29\nސަރުދާރެއް ފަދައިންނޭ. ޖަނަވާރެއްފަދައިން އަހަރުމެނަށް ފެނުނީ.\nސުލޫކުގެ ވާހަކަ ކަލޭ ނުދައްކާ.\nޖޫން 2, 2020 17:15\nމީނަގެ ސުލޫކު ކޮބާތޯ މިނިސްޓަރުކަމުގަ ރަންފިހާރަ ހުޅުވަން ރިސޯޓްއޯނަރުން ކައިރިއަށްދުވިއިރު. އަދި ރަސްމީގަޑީގަ މިނިސްޓްރީގެ ސަރުދާރުން ރަންފިހާރަހުޅުވަން ތަންތަނަށް ފޮނުވިއިރު. މިކަހަލަ ގުދޯގުދޯ ގޮވާ ސަރުދާރުން ހަނުހުރުން މާބުއްދިވެރިވާނެ.\nޖޫން 2, 2020 13:49\nއޭނަގެ ސުލޫކަކީ ޓްރައިބު ތަކުގެ ސަރުދާރުންގެ ހުންނަ ހުދުމުހުތާރު ނުވަތަ ޑިކްޓެޓަރުންގެ އުސޫލު.\nޖޫން 2, 2020 14:09\nޝަހީމަކީ ދެއްކުންތެރި ކަމާއި ކިބުރުވެރިކަމާއި ބޮޑާކަމުގެ ލާމަސީލު މިސާލެއް. ސަރުދާރު ހެދިގެން ބޮޑާކަމުގައި ހުރީ ކަލޭ.\nޖޫން 2, 2020 19:01\nކަލޭ ތިހެދީ ބޮދުބދޮގެއް. ކަލޭ ތިހެން ތިވާހަކަ ދައްކަނީ ކަލެއަށް ޑރ ޝަހީމް ފެނި ދެނިވެފައިނުވާތީ. މޑޕ ގެ މީހުންގެ އުސޫލަކީ އިޒްރޭލް މީހުންގެ އުސޫލް. ސިޔާސަތާމީހަކު ގާތްވެދާނެހެން ހީވިއަސް އެމީހެއްގެ އަބުރުކަތިލާނެ. ހުތުރު އެއްޗެހިކިޔާނެ. ވަރަށް ގޮތެއްފޮތެއްނެތް ބައެއް މޑޕ ގެ މީހުންނަކީ.\nޖޫން 2, 2020 14:11\nސިންގާ އައިނެއް އައިސް ޝިކާރަ ކުރާހެން އެމްޑީ މެންބަރުން މުސްލިމު ދަރިއަކު ކަތިލާލީ. ޖަންގަލީގަވެސް އާއްމުކޮށް ރޭގަނޑު ޝިކާރަ ކުރަނީ. މިކަން ހަރުކަށި އިބާރާތުން ކުއްވެރިކުރަން. އިވޭ އަޑުތަކުންވެސް ހީވަނީ ހަމަ ޖަންގައްޔެއްހެން. ދުރުގަ ބޮޑު ސިންގާ ބަލަން އޮވެފަ ދެންތިބި ސިންގާތައް ލައްވާ ޝިކާރަ ކުރާ މަންޒަރު. މިޔަށް ކިޔަނީ އަނިޔާ. ކޮބާ ހިއުމަން ރައިޓްސް މިއަދު. ކޮބާ ބޭރުގެ ޖަމާއަތްތައް. ކޮބާ އިންސާފަށް ލޯބިކުރާ ކަމަށް ހެދިގެން އުޅޭ ގައުމުގެ ނުފޫޒުގަދަ މީހުންތައް. ކޮބާ އެޗްޕީއޭ. މީ އިސްލާމުން އުޅޭ ގައުމެއްތަ. ކޮބާ އަހުވަންތަކަން. ހިޔާލު ތަފާތުވިޔަސް މިވަރު ކުރާކަށް ނުޖެހޭ. ތީ އަހަރެމެން ގަބޫލުކުރާ ތަނެއް ނޫން މިހާރު. ސެކެޓްރީ މަގާމަށް ޑިގްރީ އަހުލާގު ބޭނުންވޭ. އެކަމު މަޖިލިހަށް ސެޓްފިކެޓެއް ނެތަސް އަހުލާގުގެ ކަންފުޅެއް ނެތަސް ކުރިމަތިލެވޭ. މިއީ އޭގެ ނަތީޖާ. މަޖިލިސް ސިފަަވަނީ ޖަންގަލީގެ ގާނޫނު ހިނގާ ޖަންގައްޔެއް ހެން.\nޖޫން 2, 2020 19:02\nތެދެއް. ވަލުޖަނަވާރުންތަކެއްހެން އުޅުނީ. ހިމާރެއް ގޮވިއަޑުވެސް އިވުނު. ވަރަށް ހުތުރު އަންހެން އަޑެއް އެތަނުން އިވުނު.\nޖޫން 2, 2020 14:15\nމަޖިލީހުގެ މެންބަރުންނަށް މަޖިލީހުގެ މެންބަރަކު ނެރެވިދާނެބާ ؟ ޤާނޫނު ގައި އެކަން ހުއްދަ ކޮށްފައި ނުވާނަމަ މަޖިލީހުގައި ގައިދުރުކޮށް ނަމަވެސް ފިތި ބާރުވެގެން ހިނގާފައިވާ ކަންކަން ޖިނާއީ ކުށަކަށް ވެދާނެކަމަށް ޤާނޫނީ ފަރާތްތަކުން ބުނާތީ އިވެއެވެ.\nޖޫން 2, 2020 14:29\nތިވިދާޅު ވީޔަގީނުންވެސް ތެދެއް\nޖޫން 2, 2020 15:01\nސަރުދާރެއްވެސްނޫން ޕާޓޭއް ޕާޓޭއެއް ގެ ދައުރު ކުޅުނީ..\nޖޫން 2, 2020 15:19\nރޭގަފެނިގެން ދިޔައީ ބާމުސްކުޅި ޢިމާރާތެއް ތަޅާ ތިރިކޮށްލާން ލޭބަރުންގެ ސަރުދާރު އަމުރުކޮށް އެއިމާރާތް ތަޅާ ހަތަރުފާރުން ބޭރުކޮށްލިތަން. ދެންފެނިގެންދިޔާ އަމުނު ބަލަހައްޓަވަން އިންބޭފުޅާވެސް އެކަމުގައި ބައިވެރިވެ އެހީތެރިވެދިންތަން. މިއީ މުޅިންވެސް ބްރޭންޑް ނިވް އެހެން އެއްވެސް ގައުމެއްގައި ނެތްވަރުގެ ޑިމޮކްރަސީ އެއް. މިޑިމޮކްރަސީ ތެރޭގައި މިއޮތީ ވެރިން ނިކުމެވަޑައިގެން މާރާމާރީ ހިންގައި ބްރޭންޑްނިވް ލޭބަލްތައް ހަދައިގެން ވައްކަންކުރުން. ވަރަށް ސަޅި\nޖޫން 2, 2020 15:56\nމިއީ ރ ނަޝީދު އާ ސިޔާސީ ގޮތުން ވާދަކުރެވޭވަރު މީހެއްތަ؟ ސިޔާސަ ޝަހީމް\nޖޫން 2, 2020 20:10\nތެދެއް. ޑރ ޝަހީމް ފަދަ މަތް އަޚްލަގެއްގެ އިލމުވެރި ބޭފުޅަކާ ނޝީދު ފަދަ ޖަހިލު، ނަފުސުގެ އަޅަކާ އަދި އަުދުން، ﷲ ގެ އަދުއްވުން ކަުގައިވާ ﷲ އަށް ޝަރީކުކުރާމުޝްރިކުންނައި އެމީހުންގެ އިސް މީހުން ކަމުގައިވާ ސުބުރަމާނިއަމުފަދަ ނުލަފާމީހުންގެ ބޯއީ އަކާ އެއް ހަމައެއްގައި ވާހަކަދައްކަންވެސް ހެޔޮނުވާނެ.\nޖޫން 2, 2020 16:09\nމަޖިލިހުގައި މިއުޅެނީ އާކަމެއް ކޮށްގެން ތަ؟\nޖޫން 2, 2020 20:15\nއާކަމެއްނޫން. ކުރިންވެސް މޑޕ މީހުންނަކީ އަބަދުވެސް ވަލުޖަނަވާރުންހެން އުޅޭ މީހުން.\nމެންބަރު ޝިޔާމް ގަޔަށް އަތްލީ ކީއްވެ އެނގޭތަ އެމްޑީޕ މެންބަރުންނަށް ތިކުރެވުނީ ކިހާވަރެއް ގެކަމެއްކަން ތިމާމެންގެ ކަރަށް އަމިލައަށް ތިމަޅިވައްޓާލީ ވިސްނާތި މީ ވަރަށް ވާހަކަ!\nޖޫން 2, 2020 16:49\nއޭނާ އަކީ ބޯގޯހެއް.. އެކަމަކު އަހަރެމެން ދިވެހީން މިތިބެނީ އޭނާއަށް ވޯޓުދީ މަޖިލީހުގެ ތަޅުން ހަވާލުކޮއްގެން. ދެން އޭނާ ކުރާ ކަންކަމުގެ ޒިންމާ ރައްޔިތުންޖެހޭނީ ނަގަން.\nޖޫން 2, 2020 18:34\nތިޔަ އަންނިއަކީ ބަލާވެރިކަމެއް. ވައިރަހެއް.\nޖޫން 2, 2020 19:35\nޑޜ. ޥޯޓަކުން މި ގައުމުގެ މަގާމެއްލިބޭތޯ ނި ކަން އަދިވެސް ނި ކުމެބަލަ\nމìފަހަރު ލިބުނު ވަރު މަދުތަ؟ 90 ހާސް ލިބުނު. ނަޝީދަށް 25 ހާހަށްވުރެ މަތިން ލިބުނުތަ؟\nޖޫން 2, 2020 20:49\nޝަހީމޫ ޝިޔާމް އުޅުނު ގޮތްވެސް ދީނީ އިލްމު ލިބިގެން ހުރި މީހެއްގެ ހައިސިއްުަތުން ބުނެލަ ދެވިދާނެތަ؟ ޢެކަކު ގެ ވާހަކަ ދެއްކުމަކީ ދެ.ން އުޅުނު މީހާ ކަންކުރީ ކަންކުރަން ޖެހޭގޮތައް ކަން ޝަހީމް ޤަބޫލް ކުރެއްވިކަން\nސާބަސް ނަމޫނާ އިލްމުވެރިޔާ\nޖޫން 2, 2020 23:40\nކިތަންމެ ރުޅިއައިސް ދެރަ ވިޔަސް ޝަހީމްއަކީމާތް އަޚްލާގެއް ލިބިފައިވާ އިސްލާމް ދީނަށް ލޯބިކުރާ އަދި ލިބި ފައިވާޢިލްމު އެހެން މީހުންނަށް ފޯރުކޮށް ދެމުންދާ ވަރަށް ގިނަބައެއްގެ ލޯބި ލިބި ފައިވާހިތްހެޔޮ އޯގާތެރިބޭފުޅެއް. ބޮޑާ ކިބުރުވެރިއަމިއްލައެދުމުންފޯވެފަތިބޭމީހުން ނާއެމީހުންގެ އަޢުވާނުންޝަހީމް މެންފަދަ ބޭފުޅުން ދެކެވަރަށްބިރުގަނެޖެހިލުންވާނެ.\nޖޫން 3, 2020 16:53\nވަރަށް ބޮޑު ތެދެއް ފާތުމަތު އެބުނުއްވީ އަސްލުވެސް ސެލިޓް ކުރަން ޑރޝަހީމް އަށް:


ތިން ގެރިއަކާއި ސިންގާއެއްގެ ވާހަކަ | Sandhaanu\nތިން ގެރިއަކާއި ސިންގާއެއްގެ ވާހަކަ\nޖަންގަލީގެ އެއްފަރާތެއްގައި އޮތް ހާމަ ފެހި ދަނޑެއްގައި ތިން ގެރި އުޅުނެވެ. ހުދު ކުލައިގެ ގެރިއަކާއި ގަދަ ރަތް ކުލައިގެ ގެރިއަކާއި ކަޅު ކުލައިގެ ގެރިއެކެވެ. ވަރަށް އެކުވެރިކަމާއިއެކު ތިން ގެރި އޭގެ ދުވަސްތައް ވޭތުކުރަމުން ދިޔައެވެ. ކެއުން ބުއިމުގެ އެއްވެސް ދަތިކަމެއް މެދުވެރިއެއް ނުވެއެވެ. ގަވާއިދުން ވާރޭ ވެހޭތީ ފެން ލިބެއެވެ. އަދި އެހެންވެ، ދަނޑުގެ ވިނަގަނޑު އަބަދުވެސް، އާރޯކަންމަތީ ތާޒާކޮށް އޮވެއެވެ. ބޭނުންވި ވަރަކަށް ވިނަލިބެން އޮވެއެވެ. ކޮންމެ އަކަސް، ތިން ގެރި ވަރަށް ވެސް އެކުވެރިކަމާއި ރަހުމަތްތެރިކަމާއިއެކު، ހިތްހަމަޖެހިގެން އުފަލުގައި ދިރިއުޅެމުން، އޭގެ ދުނިޔަވީ ދުވަސްތައް ވޭތުކުރަމުން ދިޔައެވެ.\nމިހެން އުޅެނިކޮށް، ދަނޑުގެ އުތުރުން އޮންނަ ބޮޑު ޖަންގަލީގައި އުޅޭ ބޮޑު، ވަރު ގަދަ ސިންގާއަކަށް މިތަން ފެނިއްޖެއެވެ. ސިންގާއަށް ތިން ގެރި ފެނުމުން، އެ ތިނެއްޗަށް ދަހިވެތިވެ، ތިން ގެރި ވެސް ކާލާ ހިތްވެއްޖެއެވެ. ނަމަވެސް، ސިންގާއަށް ވިސްނުނު ގޮތުގައި، މިއީ މާ ފަސޭހަކަމަކަށް ނުވާނެއެވެ. ސަބަބަކީ ތިން ގެރި އެކުވެރިކަމާއިއެކު އުޅުމެވެ. އެހެންވެ، އެތަނުން އެއް ގެރިއަކަށް ހަމަލާދީފި ނަމަ، އަނެއް ދެ ގެރި، އެއަށް ހަމަލާދެވެނުގެ ގެރީގެ ދިފާއުގައި ނިކުންނާނެތީއެވެ.\nސިންގާ މިކަމާ މެދު ވަރަށް ވިސްނިއެވެ. ތިން ގެރި އެންމެ ފަސޭހައިން ކާލެވޭނީ ކިހިނެއް ކަމާ މެދު ދުވަސްތަކެއް ވަންދެން ފިކުރުކޮށް ނަޒަރު ހިންގިއެވެ. އެންމެ ފަހުން، ސިންގާގެ ވިސްނުމަށް މޮޅު ޚިޔާލެއް އައެވެ. ކޮންމެވެސް ގޮތަކުން ތިން ގެރީގެ މެދުގައި އޮތް އެކުވެރިކަމުގައި ރެނދުއަޅުވައިލުމެވެ. ދެން، މަޑުމަޑުން ނަމަވެސް، އެ ރެނދު ފޭކޮށް، ބޮޑުކޮށް، ތިންގެރީގެ މެދުގައި އޮތް އެކުވެރިކަން ނެތިކޮށްލުމުގެ މޮޅު ޚިޔާލެވެ. މިކަމަށް އަމަލީ ސިފަ ގެނައުމުގެ ގޮތުން، ސިންގާ ނިންމީ ކޮންމެ ވެސް އެއް ގެރިއަކާ ގާތް ގުޅުމެއް އުފައްދާށެވެ.\nމިގޮތަށް ކަންތައް ކުރަން ނިންމައި، ސިންގާ ގެރިތަކަށް ފާރަލާން ފަށައިފިއެވެ. އަދި، އެއްދުވަހަކު، ޖަންގަލީގެ ތެރޭގައި، ދަނޑުގެ އެއްފަރާތުގައި، ފިލައި އޮއްވާ، ކަޅު ގެރި ފާޚާނާކޮށްލަން އެއްފަރާތެއްގައި އެކަހެރި ވެލައިގެން އޮތްތަން ފެނުމުން، އޭގެ ކައިރިއަށް ޖެހިލިއެވެ. ކަޅު ގެރިއަށް، ސިންގާ ފެނުމުން، ބިރުގަނެ އަވަސް އަވަހަށް ކުރަން އުޅުނު ކަންތައް ކޮށް، ދުރަށް ދާން އުޅުނެވެ. ދެން، ސިންގާ އަދިވެސް ކައިރިއަށް ޖެހިލާފައި ބުންޏެވެ. ކަން ބޮޑު ނުވާށެވެ. މިހާރު ޖަންގަލީގެ ގާނޫނުތައް ބަދަލުވެއްޖެއެވެ. އަދި ޖަންގަލީގެ އެންމެނަށް ފައިދާ ކުރާނޭ ފަދަ ވަރުގަދަ ގާނޫނެއް ވެސް ފާސްވެއްޖެއެވެ. އެގާނޫ ބުނާ ގޮތުގައި ޖަންގަލީގެ އެއްވެސް ޖަނަވާރަކު، މީގެ ފަހުން، އެހެން ޖަނަވާރެއް ކައިގެން ނުވާނޭ ކަމެވެ. ހުރިހާ ޖަނަވާރެއްގެ ކެޔުން، ހަމަ ކަލޭމެން ގެރިން ފަދައިން، ފަތާއި ވިނައާއި ގޮވާމުގެ ބާވަތަށް ބަދަލުކުރާ ގޮތަށް، މި ފާސްކުރި އާ ގާނޫނުގެ މަތިން ހަމަޖެހުނީއެވެ. އެހެންވެ، އަހަރެން މިތަނަށް މިއައީ ކަލޭމެންނާ ބައިވެރިވެ، ކަލޭމެންގެ އިޒުނައާއި ވެސް އެކު، ވިނަކޮޅެއް ހަފާލުމުގެ ބޭނުމުގައެވެ.\nދެން، ކަޅު ގެރި، އެހެން ގެރިން ގާތު، ސިންގާގެ ވާހަކަ ބުނުމަށް ފަހު، ސިންގާ ވެސް އެމީހުންގެ ދަނޑަށް އައިސް ދަނޑުން ވިނައާއި ފަތް ކެޔުމުގައި، އެމީހުންގެ އެއްވެސް އިއުތިރާޒެއް ނެތްކަން ސިންގާއަށް އެންގިއެވެ. މިކަމާ މެދު ސިންގާ ހިތް ހަމަޖެހި، އުފާކޮށް، ތިން ގެރިއަށް ވެސް ވަރަށް ބޮޑަށް ޝުކުރުއަދާ ކުރިއެވެ. އަދި، ގަވާއިދުން ގެރިންގެ ދަނޑަށް އައިސް، ގެރިންނާ ވާހަކަ ދައްކާލައި، ބައެއް ފަހަރު ސަމާސާ ވެސްކޮށްލައި ވިނަ ވެސް ކާކަމަށް ހެދިގެން އުޅުނެވެ.\nމިހެން، ދެތިން ހަފްތާވީ ފަހުން، އެއް ދުވަހަކު، ދަނޑުގެ އެއްފަރާތެއްގައި އެކަހެރިކޮށް ހެނދުނުގެ ނާސްތާ ކޮށްލަން ކަޅުގެރި އޮއްވައި، ސިންގާ ވެސް ދަނޑަށް އައެވެ. އަދި ކަޅު ގެރި ކައިރިއަށް ޖެހިލިއެވެ. ދެން ސިންގާ ކަޅުގެރި ގާތު ބުންޏެވެ. މިވީ ކުޑަ ދުވަސްކޮޅު ތެރޭ ތިމަންނައަށް ފާހަގަވީ ކަމެއް ބުނަން ހެއްޔެވެ؟ ކަލެއާއި ރަތްގެރިއާ ދެގެރީގެ ދެމެދުގައި ހާދަ ގާތް ގުޅުމެއް އެބަ އޮތެވެ. އެހެން އެވަނީ ކަލޭމެން ކުލަ އެއްގޮތްވީމާހެން ހީވެއެވެ. ކޮންމެ އަކަސް ކަލޭމެން ދޭތި ވަރަށް ވެސް އެކުވެރިވެފައި ވަރަށް ބޮޑަށް އެކަކު އަނެކަކަށް އަޅާލާތަން އަހަންނަށް ފާހަގަކުރެވެއެވެ. އަދިވެސް ސިންގާ ބުންޏެވެ. ތިމަންނައަށް ފެންނަ ގޮތުގައި ހުދު ގެރިއަކީ ވަރަށް ވެސް ބޮޑާ ކިބުރުވެރި ގެރިއްގެ އެކެވެ. މިއީ ކަލޭމެން ގެރިންގެ ކިބައިން އަހަރެން އެއްގޮތަކަށް ވެސް ނުދެކޭ ސިފައެކެވެ. ތިމަންނައަށް ހީވަނީ ހުދު ގެރި ހުދުވީމާ އޭގެ ކުލައާ މެދު، ބޮޑާވެ ކިބުރުވެރި ވެގަންނަނީ ކަމަށެވެ. އަދި ކަލޭމެން ދެގެރީގެ ވެސް ކުލަ އަނދިރިވީމާ އެކަމާ ކަލޭމެންނަށް ނަފުރުތުގެ ލޮލުން ބަލައި ކަލޭމެން ދެގެރި ވެސް ދެރަކޮށްލަނީ ހެންނެވެ. އަހަންނަށް ފެންނަނީ ހުދު ގެރި މިދަނޑުން ބޭރުކޮށްލާށެވެ. އޭރުން، އެފަދަ ކިބުރުވެރި ގެރިއެއްގެ ނަފުރަތުގެ ލޮލޮގެ ވިހަ ތީރުތަކުން ކަލޭމެންނަށް ސަލާމަތްވެވޭނޭ ނޫން ހެއްޔެވެ؟ އަދި މީގެ އިތުރުން، މި ދަނޑުވެސް ކަލޭމެން ދެމީހުންނަށް ލިބޭނޭ ނޫން ހެއްޔެވެ؟ މިއީ ކަލޭމެންގެ މުސްތަގުބަލަށް ބަލާއިރު، ކަލޭމެންނަށް ފައިދާ ކުރާނޭ ކަމެއް ނޫން ހެއްޔެވެ؟ މިކަމާ ކަލޭމެން ދެގެރިވެގެން ވިސްނާލުން މުހިއްމެވެ! ކަޅު ގެރި ގާތު މިވާހަކަތައް ދައްކާފައި، ސިންގާ ހިނގައްޖެއެވެ.\nއަނެއްކާ ވެސް އެހެން ދުވަހަކެވެ. ކަޅު ގެރި އެކަނި އޮއްވާ، ސިންގާ އައިސް، ހާލުއަހުވާލު އަހާލުމަށް ފަހު، ވާހަކަ ދައްކަން ފެށިއެވެ. ކުރީ ދުވަހު ދެއްކި ވާހަކައާ މެދު ވިސްނިންތޯއާއި އަދި އެކަމާ މެދު ދެކެނީ ކިހިނެއްތޯ އެއްސެވެ. އަދި ހުދު ގެރީގެ ބޮޑާކަމުގެ ވާހަކައާއި ހުދު ގެރި ދަނޑުން ބޭރުކޮށްލެވިއްޖެ ނަމަ، މުޅި ދަނޑު ކަޅުގެރިއާއި ރަތް ގެރިއަށް ލިބޭނޭކަން ވެސް ހަނދާންކޮށް ދިނެވެ. ދެން، އިރު ކޮޅަކު މަޑުން އޮވެލާފައި ކަޅު ގެރި ބުންޏެވެ. ތި ދެއްކީ ހަމަ ބުއްދި ގަބޫލުކުރެވޭ، ހަމަޖެހޭ، ވާހަކަތަކެކެވެ. ކަލޭ އެހެން ބުނުމުން، ބައެއް ފަހަރު، ހުދު ގެރި ބޮޑާ ހެން މިހާރު، އަހަރުމެންނަށް ވެސް ހީވާން ފަށައިފިއެވެ. އަދި، ހުދު ގެރި ނެތިއްޖެ ނަމަ، މުޅި ދަނޑު ވެސް އަހަރުމެންގެ އެއްޗަކަށް ވާނެތާއެވެ. މިވާހަކަތައް އަހަރެން ރަތް ގެރި ކައިރީގައި ވެސް ބުނެ ކިޔައިދީފީމެވެ. އޭނާ ވެސް މިވާހަކަތައް ގަބޫލުކުރިއެވެ. އަނެއްކޮޅުން، ހުރިހާ ޖަނަވާރުންގެ ކެއުން ފަތާއި ވިނައަށް ބަދަލުކޮށްލީމާ ފަތަށް ޖެހިދާނެ ކަމުގެ ބިރު އޮތް ވާހަކަ ވެސް ރަތް ގެރި ބުންޏެވެ. ވާރޭ ވެހުން ދުރުވެއްޖެ ނަމަ، މިއީ ހަމަ ވެދާނޭ ކަމެކެވެ. މިހާރުގެ މޫސުމާ ބެހޭ ވާހަކަތައް ބުނާ ގޮތުން، މޫސުމަށް ބަދަލު އައިސް، ވާރޭވެހުން މަދުވެ، މިއީ ހަމަ ހިނގައިފާނޭ ކަމެކެވެ. ނަމަވެސް، ރަތް ގެރީގެ ސުއާލަކީ ހުދު ގެރި މިދަނޑުން ބޭރު ކުރާނީ ކިހިނެއް ހެއްޔެވެ؟ ސިންގާ ކަންބޮޑުވުމުގެ މޫނެއް ދައްކާލާފައި ބުންޏެވެ. ތިބުނީ ހަމަ ރަނގަޅު ވާހަކައެކެވެ. އެއީ އެހާ ފަސޭހަކަމަކަށް ނުވާނެއެވެ. ނަމަވެސް، ކަލޭމެން ބޭނުން ނަމަ، ކަލޭމެންނަށް ކޮށްދޭ ހެވެއްގެ ގޮތުގައި އަހަރެން ތިކަން ކުރެވޭތޯ ބަލައިދީފާނަމެވެ. ކަލޭމެންނަކީ މިހާރު އަހަރެންގެ ގާތް އެކުވެރި ރަހުމަތްތެރިން ނޫން ހެއްޔެވެ؟ ކަލޭމެންގެ މި ދަނޑަށް، އަހަރެން ކާން އައުމުގެ ހުއްދަ ވެސް ދިނީ ހަމަ ކަލޭމެން ނޫން ހެއްޔެވެ؟ އެހެންވީމާ ކަލޭމެންނަށްޓަކައި ކުޑަ ހެޔޮކަމެއް އަހަރެން ވެސް ކޮށްދޭން ޖެހޭނޭކަން އަހަރެން ހިތުގެ އަޑިން ގަބޫލުކުރަމެވެ. ކީރިތި ގުރުއާނުގެ އައްރަޙުމާނު ސޫރަތުގެ ފަސްދޮޅަސް ވަނަ އާޔަތުގައި ވެސް އޮވޭ ނޫން ހެއްޔެވެ؟ هل جزاء الإحسان إلا الإحسان، އިހުސާންތެރިކަމުގެ ޖަޒާއަކީ ހަމަ އިހުސާންތެރިކަމެވެ. އެހެންވީމާ ހެޔޮކަމެއް މީހަކު ކޮށްދީފި ނަމަ، އެމީހަކަށް އޭގެ ބަދަލުގައި ހެޔޮކަމެއް ކޮށްދޭން ޖެހޭނެ ނޫން ހެއްޔެވެ؟ މާދާމާގެ މެންދުރު ވަގުތުގައި އަހަރެން ދަނޑަށް އަންނާނަމެވެ. އެ ވަގުތު ނިދާކަމަށް ހެދިގެން، ތަންކޮޅެއް ދުރުގައި ކަލޭމެން ތިބޭށެވެ. އޭރުން، ކަލޭމެންގެ ހެވަށްޓަކައި، ކަލޭމެންގެ ލާބައާއި މަންފާއަށްޓަކައި، އަދި އަހަރުމެންގެ ރަހުމަތެރިކަމުގެ ރަމްޒެއްގެ ގޮތުންނާއި އެރަހުމަތްތެރިކަން ދިރުވައި އިތުރަށް ކުރިއަށް ގެންދިޔުމަށްޓަކައި، ހުދު ގެރީގެ މައްސަލަ ނިންމާލެވޭތޯ އަހަރެން ބަލާނަމެވެ. އަހަންނަށް މިކަން ކާމިޔާބީއާއެކު ނިންމާލެވޭތޯ ކަލޭމެން ދުއާކޮށްދޭށެވެ!\nދެން، ޖެހިގެން އައި ދުވަހު، ސިންގާ ދަނޑަށް އައެވެ. އަދި، އެކަހެރިކޮށް އޮތް ހުދު ގެރި ފެނުނެވެ. ދެން އޭގެ ކައިރިއަށް ގޮސް، ފުންމައިގެން އެއަށް ހަމަލާދީ އޭތި މަރާލިއެވެ. އަދި އޭގެ މަސްގަނޑު ވީދާ ކުދިކުދިކޮށް، ހުދު ގެރި އެއްކޮށް ކައި ހުސްކޮށްލިއެވެ. ހުދު ގެރި، ކިތަންމެ ރަނގަޅަކަށް ވެސް، ސިންގާގެ މެންދުރު ކެއުމަށް ފުދުނެވެ. ނިދާކަމަށް ހެދިގެން މިތަން ބަލަހައްޓަން ކަޅު ގެރީއާއި ރަތް ގެރި އޮތެވެ.\nދުވަސްތައް ފާއިތުވަމުން ދިޔައެވެ. ސިންގާ އޭގެ އާދައިގެ މަތިން ގެރީގެ ދަނޑަށް އައިސް ގޮސް އުޅުނެވެ. އެ ގޮތަށް އައިސް އުޅުމުގައި އެއްދުވަހަކު، އަނެއްކާވެސް ކަޅު ގެރިގާތު ވާހަކައެއް ބުންޏެވެ. ތިމަންނާއަށް މިހާރު ހީވެސް ނުކުރާ މަންޒަރެއް ފެންނަން ފަށައިފިއެވެ. ހުދު ގެރިއަށް މާތްކަލާނގެ ހެޔޮ ރަހުމަތް ލައްވާ ހުށިކަމެވެ! ހުދު ގެރި ނެތި ދިޔަ ފަހުން، ރަތް ގެރި މާ ހަށި ފުއްޕާލާފައި އުޅޭހެން އެބަ ހީވެއެވެ. ތިމަންނާއަށް ހީވަނީ، އޭނާ ކޮންމެވެސް ރޭވުމެއް އެބަ ރާވާ ހެންނެވެ. މި ދަނޑުން، ކަލޭ ބޭރުކޮށްލުމުގެ ރޭވުމެވެ. މި ޖަންގަލީގައި އުޅޭ ހިޔަޅުވެސް މި ދަނޑަށް އަންނަން ބޭނުންވާ ވާހަކަ މުސަޅު ގާތު ހިޔަޅު ބުނިއަޑު ތިމަންނަ އެހީމެވެ. އަދި، ރަތް ގެރީގެ ގާތަށް މުސަޅު ފޮނުވައިގެން، ކަލެއާ މެދު ކޮންމެވެސް ކަމެއް ކުރަން ބޭނުން ވާހަކަ، ހިޔަޅު ދެއްކި އަޑު ވެސް މަ އެހީމެވެ. މާ ބޮޑު ތަފްސީލެއް ނޭނގެއެވެ. އަހަންނަށް ހީވަނީ ކަލޭގެ ފުރާނައަށް ނުރައްކާ ވެއްޖެ ހެންނެވެ. ހުދު ގެރި ބޭރު ނުކޮށްލެވުނު ނަމަދޯއެވެ. އޭގެ ބަދަލުގައި ރަތް ގެރި ބޭރުކޮށްލެވުނު ނަމަ ކިހާ ރަގަޅުވީސް ހެއްޔެވެ. މާތްކަލާނގެ، އަހަރުމެންގެ ފާފަތައް ފުއްސަވައި ހުދު ގެރިއަށް ރަހުމަތްލައްވާހުށި ކަމެވެ. ދެން ކުރާނެ ކަމެއް ނެތެވެ. ނަމަވެސް، ރަތް ގެރީގެ ފަރާތުން ކަލެއަށް ގެއްލުމެއް ލިބުނަދީގެން ނުވާނެއެވެ. ހުދު ގެރި ބޭރުކުރި ގޮތަށް ރަތް ގެރި ވެސް ބޭރުކޮށްލަން ވީއެވެ. މާދަމާ އެކަމަށް ތައްޔާރުވެގެން އަހަރެން އަންނާނަމެވެ. ކަލޭ ދުރުގައި ނިދަން އޮންނާށެވެ!\nއަނެއް ދުވަހު ސިންގާ އައިސް ހުދު ގެރި ކާލި ގޮތަށް ރަތް ގެރިވެސް ކާލިއެވެ. ދެން، ކަޅު ގެރިގާތު ބުންޏެވެ. މިހާރު ހުރިހާ ނުރައްކަލެއް ނެތުނީއެވެ. މުޅި ދަނޑުގެ ވެރިޔަކީ ކަލެއެވެ. ހިޔަޅަކަށް ވެސް ނޫނީ އެހެން މީހަކަށް ވެސް ކަލެއަކަށް ގެއްލުމެއް ނުދެވޭނެއެވެ. ކަލޭގެ ރައްކަލާއި ސަލާމަތައްޓަކައި، މަސައްކަތް ކުރުމުގައި، އަހަރެން އަބަދުވެސް ދެމިހުންނާނަމެވެ. މިހެން ބުނެ، ކަޅު ގެރީގެ ހިތް ހަމަޖައްސައި ދިނުމަށް ފަހު، ދަނޑުގެ އުތުރުގައި އޮތް ޖަންގަލީގެ ތެރެއަށް ވަދެ، ބަނޑުދަމާލައި އަރާމުކޮށްލުމުގެ ގޮތުން ސިންގާ ޖައްސާލިއެވެ.\nރަތް ގެރި ކާލިތާ ދެތިން ދުވަސް ފަހުން، ވަރަށް ރުޅިއައިސް ހުރެ، ގެރީގެ ދަނޑަށް، ސިންގާ އައެވެ. އަދި ވަރަށް ބާރަށް ކަޅު ގެރިއަށް ގޮވަން ފެށިއެވެ. ކަޅު ގެރި އައުމުން، ސިންގާ ބުންޏެވެ. އަހަރެން ވަރަށް ބަނޑު ހައި ވެއްޖެއެވެ. ކޮންމެސް އެއްޗެއް ކާލަން ބޭނުން ވެއްޖެއެވެ. ދަނޑުގައި މަދު ނުވާވަރަށް ވިނަ އޮތްކަން ސިންގާ ގާތު ކަޅު ގެރި ބުންޏެވެ. ސިންގާގެ ރުޅި އިތުރު ވިއެވެ. އަދި ބުންޏެވެ، ކަލޭމެން މައް، ގަބު ގެރިންނަށް އަހަރުމެންނީ ވިނަ ކާ ބައެއް ނޫންކަން ހަމަ ނޭނގެނީ ހެއްޔެވެ؟ ކަންތައްތައް ވަމުންދާ ގޮތް ރޭކާލައި، ކަޅު ގެރި ހޭވެރިވުމުން، ބިރުން ހުރެ، ފުރާނަ ސަލާމަތް ކުރުމުގެ ގޮތުން، އެންމެ ފަހުން ބުނެވެން އޮތް ވާހަކަ ބުންޏެވެ. ‘މަނިކުފާނެވެ!’ ވަރަށް ވެސް އަދަބު ވެރިކަމާއެކު، ސިންގާއާ މުޚާތަބުކޮށް ކަޅު ގެރި ބުންޏެވެ. ‘އަޅުގަނޑުމެންގެ ދެމެދުގައި އޮތް ގާތް ރަހުމަތްތެރިކަން ކޮބައިތޯއެވެ؟ އަދި، އެއްކަލަ ފަހުގެ ގާނޫނު ކޮބައިތޯއެވެ؟ ޖަނަވާރުން މަސްކެއުން ހަރާން ކުރި ގާނޫނެވެ؟’ ސިންގާ އަދި މާބޮޑަށް ރުޅިއައިސްފައި ބުންޏެވެ. އެގާނޫނު އުވާލިތާ މިހާރު ކިތަންމެ ދުވަހެކެވެ. އެގާނޫނު އުވާލުމުން، އެކަމުގެ ސަބަބުން އުފެދުނު އެހެން ގުޅުންތައް ވެސް ބާތިލުވީއެވެ. ޚަބަރު ދަބަރު އަޑުނާހާ ތިހެން ކަންނެތް ކަންމަތީ ދުވާލުދާ ހަތަރު ދަމު ވިނާކައިކައިފައި ދެފާދަމައިގެން ނިދަން އޮތުމަކީ މަގޭ ކުށެއް ހެއްޔެވެ؟ ދެންވެސް، އިތުރަށް މަށާ ޒުވާބުކުރަން ނަހަދާ، އަހަރެން ކެޔުމަށް ކަލޭގެ ނަފްސު ތައްޔާރު ކުރާށެވެ! ދެން ކަޅު ގެރި ބިރުން ތުރުތުރު އަޅާ އޮވެ، ބުންޏެވެ. އެންމެ ރަނގަޅެވެ. އަޅުގަނޑު ފަރިއްކުޅުއްވާލެއްވުގެ ކުރިން، އަޅުގަނޑުގެ ތިން ގޮވެލި ގޮވައި މި ހާމަ އުޑު ތެރަށް ދޫކޮށްލުމުގެ އިޒުނަ ދެއްވާށެވެ. ސިންގާ އެކަމަށް ހުއްދަ ދިނުމުން، ގެރި އެއަށް ގޮވޭ އެންމެ ބާރަކަށް، ވަރުގަދަވެގެންވި ގެރި އަޑުން ގޮވަން ފެށިއެވެ. “އަހަރުމެންގެ ދަނޑަށް ސިންގާ ވެއްދި ދުވަހު، އަހަރެންގެ ދުވަސް ހިނގައްޖެއެވެ! ހުދު ގެރި ކާލެވެނު ދުވަހު، އަހަރެން ވެސް ކާލެވުނެވެ.! ރަތް ގެރި ކާލި ދުވަހު އަހަރެން ކާލެވުނެވެ.! މިކަން އަހަންނަށް ކުރިން ވިސްނުނު ނަމައެވެ!” މި ގޮވެލިތައް ގޮވައި ހަމަ ނިމުމުން، ސިންގާ، ކަޅު ގެރި މަރާލައި ކައި ހުސްކޮށްލިއެވެ. ދެން، ޖަންގަލީގެ ތެރަށް ގޮސް، އޭނާގެ ‘މިޝަން’، އޭނާ ކުރަން ގަސްދުކުރި މުހިއްމު މަސައްކަތް، ކާމިޔާބާއެކު ނިންމާލެވުމުގެ އުފަލުގައި އަރާމުކޮށްލަން ޖައްސާލިއެވެ.\nސިންގާއާއި ތިންގެރީގެ ވާހަކަ، އިންސާނާގެ ދުނިޔެއިން ވެސް ފެނެއެވެ. ބާރުގަދަ ދައުލަތްތައް އެހެން ދައުލަތްތަކަށް ވެރިވެގަންނަ ގޮތް ބަލާލުމުންނެވެ. މިވާހަކައަކީ އަރަބި ކިޔުންތަކުގައި ދައުރު ވަމުންދާ ވާހަކައެވެ. އަރަބިންގެ މިޒަމާނުގެ ތާރީޚުން މިފަދަ ގޮތެއްގައި ކަންތައްތައް ވަމުންދާތަން ފެންނާތީ، އެކަން، އާންމުންގެ ސަމާލުކަމަށް ގެނައުމުގެ ގޮތުން މިވާހަކަ ކިޔައި ދެވެނީއެވެ. މީގެ މައްޗަށް އަވަސް ކަޅިއެއް އެއްލަމާތޯއެވެ.\nވިހިވަނަ ގަރުނަށް އެޅުނު އިރު، އަރަބިންނާއި މުސްލިމުންގެ މެދުގައި، އާންމު ސިފައެއްގައި ގާތް އެކުވެރި ކަމެއް އޮތެވެ. އެމީހުންގެ ގުޅުން ބިނާވެފައި އޮތީ ދީނީ ގަބޫލުކުރުމެއްގެ މައްޗަށެވެ. އެމީހުން އެއްބައިކޮށް، ސިޔާސީ ގޮތުންނާއި މުޖުތަމައީ ގޮތުން ވެސް، އެހެން މީހުންނާ ތަފާތު، ވަކި، ޖަމާއަތެއް ގޮތުގައި ހަދާލަނީ އެމީހުންގެ ދީނެވެ. މިކަން، އާދެ، މުސްލިމުންނަކީ އެއް އުއްމަތެއްގެ ގޮތުގައި، ސަލާމާތް ސަލަވާތް ލެއްވި އިތުރު ރަސޫލާ މަދީނާގައި ފުރަތަމަ ދައުލަތް މީލާދީ ސަނަތުން 622ގައި ގާއިމުކުރެއްވީއްސުރެން، ކޮންމެ ވެސް ސިފައެއްގައި، 1920ވަނަ އަހަރާ ޖެހެންދެން، އެދައުލަތް އޮތެވެ. ބައެއް ފަހަރު، ވަރުގަދަ ސިފައެއްގައި ދުނިޔޭގެ ބާރެއްގެ ގޮތުގައެވެ. އަނެއް ބައިފަހަރު، ނިކަމެތިވެ، ބަލި ދާނުގައި އޮތް ބަލި، ބަލިކަށި މީހެއްގެ ހަށިގަނޑު ފަދައިންނެވެ. މި ގޮތުގައި އެއް ބައެއްގެ ގޮތުގައި އޮއްވައި، ހުޅަނގުގެ އިސްތިއުމާރީ ބާރުތަކުން، މެދު އިރުމައްޗަށް ދަހިވެތިވެ، ސިންގާ، ގެރިންގެ ދަނޑަށް އައިހެން’ އައެވެ. ސިންގާ ގެރިންނަށް ހެޔޮ އެދިގެން، އައިހެން، އަރަބިން ނަށް ހެޔޮ އެދިގެންނެވެ. އެންމެ ފުރަތަމަ، އަރަބީންގެ ރަށް އެދައުލަތެއްގެ ދަށުގައި އޮތް އުޘްމާނީ ޚިލާފަތާ އަރަބިންނާއި ދެމެދު ނަސްލުގެ ތަފާތު ކަމެއް އޮތްކަން ހަނދާން ކޮށްދެވުނެވެ. އަރަބީންނަކީ ފަޚުރުވެރި ތާރީޚެއް އޮތް ވަކި ގައުމިއްޔަތެއް ލިބިގެންވީ ބައެއް ކަމާ، އެމީހުންނަށް މިނިވަންކަން ލިބުން ހައްގު ކަމެވެ. އަދި، އަރަބީންގެ ތެރެއިން ސިންގާ ވާހަކަ ދެއްކި ފަދަ ‘ކަޅު ގެރިއެއް’ ހޯދިއެވެ. އަދި އުޘްމާނީންނާއި ދެކޮޅަށް ހަނގުރާމަ ކުރަނިކޮށް، އަރަބިންނަށް މިނިވަންކަން ހޯދައިދޭނޭ ވާހަކައާއި އަރަބި ބޮޑު މަމްލަކާއެއް، މާސިންގާ ރަސްކަމެއް، މިސުރާއި ޝާމްކަރައާއި އަރަބިކަރައާއި އިރާގު ވެސް ހިމެނޭ ވަރުގެ ބޮޑު މަމްލަކާއެކެވެ. ޝާމްކަރައޭ ބުނުމުން، އަދުގެ ސީރިޔާއާއި ލުބްނާނު އަދި ޖޯޑަން އާއި ފަލަސްތީނުވެސް ހިމެނެއެވެ. ދެން، އަވާމެންދުރަކަށް ފަހުން ބަދަލުވެގެންދިޔަ، މި ހުވަފެނުގައި، އަރަބިން، ހުޅަނގުގެ ބާރުތަކާއެކު އުޘްމާނީންނާ ހަނގުރާމަކުރިއެވެ. އަދި، އުޘްމާނީން ބަލިކޮށް، އަރަބި ބިންތައް އުޘްމާނީ ޚިލާފަތުގެ ބާރުގެ ދަށުން މިނިވަންކަން ކުރެވުނެވެ. ދެން ކަންތައްވީ ކިހިނެއްތޯއެވެ؟ ފަލަސްތީނު ގެއްލުނީއެވެ. ހިޖާޒުކަރަ ފިޔަވައި، އުޘްމާނީ ޚިލާފަތުގެ ދަށުގައި އޮތް، އަރަބި ބިންތައް އިނގިރޭސިންނާއި ފަރަންސޭސީންގެ މެދުގައި ބަހާލެވުނީއެވެ. ކުރިން ހެޔޮ އެދުނު ހެޔޮއެދުމާއި، އަރަބި މަމްލަކާއެއް ގާއިމުކުރުމަށް އެއްބަސްވި އެއްބަސްވުމަށްވީ ކިހިނެއް ހެއްޔެވެ؟ ޖަނަވާރުންގެ މަސް ނުކެޔުމަށް ސިންގާ ފާސްކުރި ގާނޫނަށްވީ ގޮތެވެ. ވީނުވީ އެއް ނޭނގި އުވި ދިޔައީއެވެ.\nދެންވެސް އަރަބި ދުނިޔެއިން ފެނިގެންދިޔައީ ހަމަ އެއް މަންޒަރެކެވެ. އެމީހުންގެ މެދުގައި ހުރިއްޔާ ހުރި ތަފާތުތައް، ބޮޑުކޮށް ދައްކައި، އެއްބަޔާކާ އަނެއް ބަޔެއް ޖައްސުވައި، އެއްބަޔަކާ އަނެއްބައަކު ހަނގުރާމަކުރުވިއެވެ. ބައެއް ފަހަރު ގައުމިއްޔަތުވެ ވާހަކަ ދައްކައިގެންނެވެ. އަނެއް ބައިފަހަރު ދީނީ ތަފާތުތަކުގެ ވާހަކަ ނެގައިގެންނެވެ. އިރާގުގައި އަރަބީންނާއި ކުރުދީން ދެބަޔަކަށް ހެދުނެވެ. ނަސްލަށް ނިސްބަތްކޮށެވެ. ހަމަ އިރާގުގައި ސުންނީންނާއި ޝީއީން ބައިބައިކުރެވުނެވެ. ދީނީ ތަފާތުތަކުގެ މައްޗަށް ބިނާކޮށެވެ. ހަމަ މިފަދައިން ޔަމަނުގައި ސުންނީންނާއި ޝީއީންގެ ދީނީ ތަފާތު، ގައުމު ދެބައިކޮށްލައި ހަނގުރާމަ ކުރަންޖެހޭ ކަމަކަށް ހެއްޖެވެ. ލުބްނާނުގައި މުސްލިމުންނާއި ނަސާރާއިންނެވެ. އަދި، ސުންނީނާއި ޝީއީން ވެސް މެއެވެ. މިތަފާތުތަކުގެ މައްޗަށް ބިނާވެ ސޯޅަ އަހަރު ވަންދެން ލުބްލާނުގައި އަހުލީ ހަނގުރާމައެއް ކުރެވުނެވެ. ހަތްދިހައިގެ އަހަރުތަކުން ފެށިގެން އައިސް އަށްޑިހައިގެ އަހަރުތައް ނިމެންދެން މި އަހުލީ ހަނގުރާމަ ދެމިއޮތެވެ. އެ ހަނގުރާމަ ނިމުނުއިރު މެދުއިރުމަތީގައި އޭރު އެންމެ ކުރިއަފާފައި އޮތް ގައުމު އޮތީ ފުނޑުފުނޑުވެ ހަލާކުވެފައެވެ. މިސުރުގައި ބައެއ ފަހަރު، ގިބްތީންނާއި އަރަބިންގެ މައްސަލަ ނަގައި އަނެއްބައި ފަހަރު، މުސްލިމުންނާއި މަސީހީންގެ މައްސަލަ ނަގައި ތަން ބައިބައި ކުރެވެއެވެ. ލީބިޔާ ބައިބައި ކޮށްލެވުނީ އެކިއެކި ތަފާތު ގަބީލާތަކަށް ބަހާލައި ބައިބައި ކޮށްލެވިގެންނެވެ. އުތުރު އެފްރިކާގައި ހަމަ މިގޮތަށް އަރަބި މުސްލިމު ގައުމުތައް ބައިބައި ކޮށްލެވެނީ އަރަބިންނާއި އަމާޒިގުންގެ ނަސްލީ ތަފާތު ނަގައިނގެންނެވެ. މިފަދަ ބައިބައިކުރުމުން ގައުމުތައް ބައިކޮށްލުމުން، ‘ސިންގާއަށް’ ތަނުގެ މައްޗަށް ވެރިވުން ފަސޭހަވެއެވެ. ސިންގާ ގެރިތައް ކާލިގޮތަށް، އިހުގައި އިސްތިއުމާރީ ބާރުތައް ގައުމުތަކުގެ މައްޗަށް ވެރިވެ، އެބާރުތަކުގެ އަރުތެރަށް ގައުމުތައްލައި ދިރުވާލައެވެ. މިހާރު އެކަން އެ ގޮތަށް ކުރާކަށް ނުޖެހެއެވެ. ގައުމުތައް ބައިބައި ކޮށްލުމުން، އެތަންތަނުގެ މުއްސަނދިކަމުގެ މައްޗަށް ވެރިވެގަތުން ފަސޭހަވެއެވެ. މިކަން ގިނަފަހަރު ކުރަނީ ސިންގާ ގެރިތަކުގެ ތެރެއަށް ވަނުމަށް ބޭނުންކުރި ‘ކަޅު ގެރިއެއްގެ’ އެހީގައެވެ. އެފަދަ ކަޅު ގެރިންނަށް ސިންގާގެ އެޖެންޓުކަން ކުރުމުގެ ފުރުސަތު ލިބެނީ ތަނުގެ އާންމުންގެ މެދުގައި ހޭލުންތެރިކަން ކުޑަވީމައެވެ. އެހެންވެ، މިކަމުގެ ހަގީގީ ހައްލަކަށްވާނީ ތަނުގެ އާންމުން ހޭލުންތެރިވުމުވެ. އެމީހުންގެ މެދުގައި އުޅޭ ކަޅު ގެރިތަކުގެ އޮފުދާރު، ޗާލާކީ ވާހަކަތަކަށް ހެއްލި ނުދިޔުމެވެ.\nރާއްޖޭގައި ވެސް މިފަދަ މަންޒަރެއް މިހާރު ފެންނަމުންދާ ހެން ހީވެއެވެ. ސިންގާއެއް ރާއްޖޭ ކާލަން އުޅޭ މަންޒަރެވެ. ތިންގެރީގެ ފެހި ދަނޑުގެ އުތުރުން އޮތް ޖަންގަލީގައި އުޅުނު ފަދަ، ރާއްޖޭގެ އުތުރުގައި އޮތް ސިންގާއެކެވެ. ފަސްދޮޅަހުގެ އަހަރުތަކުން ފެށިގެން، އިންޑިޔާ އަންނަނީ ރާއްޖެއަށް ފާރަލަމުންނެވެ. އިންޑިޔާއާއި ޗައިނާއާ ދެމެދު އޮތް ހަތުރުވެރިކަމަކާއި ވާދަވެރިކަމެއްގެ ސަބަބުންނެވެ. 1962ގައި އިންޑިޔާއާއި ޗައިނާއާއި ދެމެދު ހަނގުރާމަ ކުރެވި، އިންޑިޔާ ބަލިވިފަހުން، އިންޑިޔާގެ ބައްރާއި ކަނޑުގެ ސަރަހައްދަށް، ޗައިނާގެ އެއްވެސް ބާރެއް، ނުފޫޒެއް، އޮތަ ނުދޭ ގޮތް ހެދޭތޯ އިންޑިޔާ މަސައްކަތް ފެށިއެވެ. އެހެންވެ، ޗައިނާގެ ސަރަހައްދާއި ގުޅޭ، ނުވަތަ އެހިސާބުގައި އޮތް، އިންޑިޔާގެ އަވައްޓެރި އުތުރުގެ ގައުމުތައް އިންޑިޔާގެ ބާރުގެ ދަށަށް ގެނައުމުގެ މަސައްކަތް ފެށިއެވެ. މިގޮތުން ހިމާލިޔާގެ މިނިވަން މަމްލަކާއެއް ކަމުގައިވާ ސިއްކިމް ހަތްދިހައިގެ އަހަރުތަކުގެ ތެރޭގައި، އިންޑިޔާގެ ބައެއް ކަމުގައި ހަދާލެވުނެވެ. އަދި، ހިމާލިޔާގެ އަނެއް މަމްލަކާ ކަމުގައި ހިމެނުނު، ބޫޓާނުގެ އަސްކަރިއްޔާއާއި ޚާރިޖިއްޔާ އިންޑިޔާގެ ބާރުގެ ދަށަށަ ގެނެސް ނުސީދާ ގޮތެއްގައި ބޫޓާން އިންޑިޔާގެ ބާރުގެ ދަށަށް ގެނެވުނެވެ. އަދި، ނޭޕާލުވެސް އިންޑިޔާގެ އަތްދަށަށް ގެނެވޭތޯ މަސައްކަތްކުރިއެވެ. އެކަން އަދި މުޅިން ކާމިޔާބު ނުވެއެވެ. ސިރިލަންކާވެސް، އިންޑިޔާގެ އަތްދަށް ގެންނަން އިންޑިޔާ ބޭނުމެވެ. ނަމަވެސް، ސިރިލަންކާގެ މީހުން ހޭލުންތެރިވެފައި، އަދި، އެމީހުންގެ އަމިއްލަ ގައުމިއްޔަތެއްގެ އިހުސާސު ވަރުގަދަ ވުމުން މިއީ މާ ފަސޭހަކަމަކަށް ނުވިއެވެ. އިންޑިޔާގެ ބޮޑުވަޒީރަކު އަވަހާރަކޮށްލެވުން މިކަމުގެ ހެއްކެއްގެ ގޮތުގައި ފާހަގަކުރެވެއެވެ. މީގެ އިތުރުން، ސޭޝަލްސްއާއި މަދަގަސްކަރަ ފަދަ އިންޑިޔާ ކަނޑުގައި އޮތް ކުދި ގައުމުތަކުގައި އިންޑިޔާގެ އަސްކަރީ ޖާސޫސީ މަރުކަޒުތައް ގާއިމުކުރެވުނެވެ.\nއަދި، ކުރިން ބުނިފަދައިން، ރާއްޖެ ވެސް، އެމީހުންގެ ސީދާ ބާރުގެ ދަށަށް ގެނައުމުގެ މަސައްކަތް ފެށުނެވެ. ފަސްދޮޅަކުގެ އަހަރުތަކުން ފެށިގެންނެވެ. އެދުވަސް ވަރުގެ، އިންޑިޔާގެ ބައެއް ނޫސްތަކުގައި ރާއްޖެ ހިފުމުގެ އެދުން، އިންޑިޔާގެ ބޮޑުވަޒީރު ނެހެރޫ ފާޅުކުރައްވާފައި ވެއެވެ. (މި ނޫހުގެ ކޮޕީ މިލިޔުމާއެކު ފެންނަން އޮންނާނެއެވެ.) ދެން، އިގުތިސާދީ ގޮތުން ރާއްޖެ އިންޑިޔާގެ ބާރުގެ ދަށަށް ގެނެވުނެވެ. ކާޑުގެ ބާވަތްތައް އިންޑިޔާއިން އެތެރެކުރުމުގެ އެއްބަސްވުމެއްގައި އަށްޑިހައިގެ މެދުތެރޭގައި ސޮއިކުރެވުނެވެ. މިކަންކަން އޮންނަނީ އިންޑިޔާ ބޭނުން ވެއްޖެ ހިނދެއްގައި ބަދަލު ގެނެވޭ ގޮތަށެވެ. ކޯޓާތަކެއް ކަނޑައެޅި، އިންޑިޔާއިން ބޭނުންވާ އިރަކު އެކޯޓާތަކަށް ބަދަލުގެނެސް އުނިކުރެވޭ ގޮތަށެވެ. ރޯދަމަސް އައުމުން، އާންމުންނަށް މިކަމުގެ އިހުސާސުކުރެވޭނެއެވެ. ފިޔާ، އަލުވި، ފަދަ ކެއުމަށް ބޭނުންވާ ބާވަތް ބާވަތް އަގު ބޮޑުވާތީއެވެ. މިކަން ދިމާވާ އެންމެ ބޮޑު ސަބަބަކީ، ކޮންމެ ރޯދަމަހާ ދިމާކޮށް، އެއްކަލަ ކޯޓާއަށް ބަދަލުއައުމެވެ. އަޖައިބަކީ، ކޮންމެ ރޯދަ މަހަކާ ދިމާކޮށް، ކޯޓާއަށް ބަދަލު ގެންނަން ޖެހޭ އުޒުރެއް އިންޑިޔާއަށް ކުރިމަތިވުމެވެ. ހަމަ ކޮންމެ ރޯދަ މަހަކާ ދިމާކޮށެވެ. އަދި، މިއަށް ވުރެވެސް އަޖައިބުކަން ބޮޑީ، މިކަން ކުރަން ތިބ ދިވެހިންނަށް މިނޫން ގޮތެއް އޮވެދާނެކަން ނޭނގުމެވެ. ނުވަތަ އެނގި، އެކަން ނުކުރުމެވެ. މިނޫން ގޮތެއް އޮވެދާނެކަން އެއްފަހަރު، ހަމަ ގައިމުވެސް ފެނިގެންދިޔައެވެ. އެއީ ހިލަވެއްޔާ ގުޅިގެން ދިމާވި ކަމެކެވެ. އިންޑިޔާއިން އެއްކަލަ ކޯޓާގެ ދަށުން ލިބެން އޮންނަ ހިލަވެލި ލިބުން ދަތިވީއެވެ. ދެން، ޗައިނާއިން ހިލަވެލި ގެންނަށްނ ނިންމުނެވެ. ދެންވީ ކިހިނެއްތޯއެވެ؟ އިންޑިޔާގެ އެމްބަސީ މެދުވެރިކޮށް، އެކަން ނުކުރުމަށް ރާއްޖޭގެ ކަމާ ބެހޭ ފަރާތަށް އެންގުމެވެ. އަދި، ނުލިބޭނެ ކަމަށް ކުރިން ބުނި ހިލަވެލި ލިބެން އޮތްކަމަށް ބުނުމެވެ. އިންޑިޔާގެ ލޯނުތަކަކީ ވެސް ހަމަ މިފަދައިން އޮތް ކަމެކެވެ. މީގެ އެންމެ ރީތި މިސާލު ފެނިގެން ދިޔައީ، އިންޑިޔާ ނޭދޭ ވެރިކަމެއް ރާއްޖޭގައި، 2012ގައި ގާއިމު ވުމެވެ. އެންމެ ފުރަތަމައިން ވެސް، ރާއްޖެއަށް އެންގީ، އިންޑިޔާއަށް ދައްކަން ޖެހޭ ލޯނުތައް ވަގުތުން ދެއްކުމަށެވެ. ދެން، އެފައިސާ، އެގޮތް މިގޮތް ހަދާފައި، ހޯދައިގެން، އޭރުގެ ދިވެހި ސަރުކާރުން އިންޑިޔާއަށް ދައްކައި ލޯނު ޚަލާސް ކުރިއެއެވެ. މީގެ ތަފްސީލު މިހާރުވެސް ނޫސްތަކުން ލިބެން އޮންނާނެއެވެ.\nހަމައެކަނި، އިގުތިސާދީ ގޮތުން، ރާއްޖޭގެ ކަރަށް ފިތާލެވޭ ގޮތަށް ރާއްޖެ އޮތުމަކުން އިންޑިޔާ ހިތް ހަމަ ނުޖެހެއެވެ. އެންމެ ކުޑަވެގެން، ބޫޓާނު ފަދައިން، އިންޑިޔާގެ އަސްކަރީ ބާރުގެ ދަށަށް ރާއްޖެ ގެނައުން އިންޑިޔާ ބޭނުން ވިއެވެ. އެހެންވެ، ސިންގާ ތިން ގެރީގެ ތެރެއަށް ވަންފަދައިން، ރާއްޖެ ތެރެއަށް ވަންނަން މަސައްކަތް ކުރިއެވެ. ސިންގާ ކަންތައް ކުރިފަދައިން، ‘ކަޅު ގެރިއެއްގެ’ އެހީގައެވެ. ސިއްރިއްޔާތުއި އެ ކަޅު ގެރިއާ ވާހަކަ ދައްކައި، ސިއްރު އެއްބަސްވުންތަކެއް އެއްބަސް ވެގެންނެވެ. ކީރިތި ގުރުއާނުގެ އާޔަތްތައް ކިޔައި، ސިންގާ ގެރިންނަށް ހެޔޮ އެދުނު ފަދައިން ރާއްޖެއަށް ހެޔޮ އެދިގެންނެވެ. އަދި، އެކަން ކުރަން ބޭނުންވަނީ، ރާއްޖޭގެ ހެވައްޓަކައި، އަސްކަރީ މަރުކަޒުތައް ގާއިމުކޮށްގެންނެވެ. އާދެ، ރާއްޖޭގެ ފުލުހުންނާއި ސިފައިން ތަމްރީނުކުރުމަށެވެ!\nމީގެ އިތުރުން، ފާހަގަކޮށްލަން ޖެހޭ ކަމަކީ، ސިންގާއެއް ރާއްޖެ ވަނުމަށް ފުރުސަތު ލިބޭ އެހެން ކަންތައްތަކެއް ވެސް މިހާރު ރާއްޖޭގައި އޮތް ކަމެވެ. ގައުމު އޮތީ ޕާޓީގެ ‘ފިކުރުގެ’ ޑިމޮކުރަސީގެ އަވައިގައި ޖެހި މުޅިން ބައިބައިވެފައެވެ. ޕާޓީގެ ފިކުރޭތޯއެވެ؟ އެ ފިކުރަކީ ހުސް ޝިއާރުތަކަކެވެ! ހޮޅި ‘ސްލޯގަން ތަކެކެވެ! މިވެނި ބައެއް ވެރިކަމުގައި ތިބުމަކީ މާތްކަލާނގެ رحمة للعالمينއޭ، އާލަމްތަކަށް އޮތްފަދަ، ހެޔޮ ނަސީބކޭ މީހަކު ބުނުމުން، އެއީ ކިހިނެއްވާ ކަމެއްތޯ ސުއާލުކުރުމެއް ނެތި އެކަން ގަބޫލުކޮށް އަތްތިލަބަޑި ޖަހައެވެ. ފެންގަޑުގައި އޮތް ދޫންޏަކަށް އެ އުދުހިފައި ދިޔަޔަސް، އެއީ ހަމަ ބަކައްޓެކޭ، އެނޫން ގޮތެއް ގަބޫލުކުރަން ބޭނުން ނުވާ މީހަކު ބުނާފަދައިން ބުނެ އަތްޖަހަޖަހާ ފަދައިންނެވެ. އެބުނާ ފިކުރަކީ މިކަހަލަ ކޮސް ގޮވުންތަކުގެ މާނައަކީ ކޮބައިތޯ ނުބަލައި ތިބުމުގެ ފިކުރެވެ. ދިވެހި ބަސް ފޮތަށް ‘ފިކުރުގެ’ އާ މާނައެއް އިތުރުކުރަން ޖެހިއްޖެ ކަހަލައެވެ. އެއީ ފިކުރު މިލަފްޒަކީ އެއްވެސް މާނައެއް ނެތް، މައް، ކަނު މީހުން ވާވައްދަން ބޭނުންކުރާ ލަފްޒެއް ކަމުގެ މާނައެވެ! މީގެ އިތުރުން އަދިވެސް ގައުމު ބައިބައިވުމަށް މަގުފަހިވާ އެހެން ކަންކަމެވެ. ދެކުނުގެ ބައެއް ހިސާބުތަކުގައި، އެމީހުންނަކީ ވަކި ގައުމެއް ކަމުގެ ދައުވާކޮށް، ސުވާދީވެގެ ނަމުގައި ވަކިން ދައުލަތެއް ގާއިމުކުރުމަށް ގޮވައި، ފޭސްބުކް ފަދަ ޚަބަރުތައް ފަތުރާ އިޖުތިމާއީ ވަސީލަތްތަކުގައި އިޝްތިހާރުކުރެވެމުން ދަނީއެވެ. މިކަމުގައި ދެކުނުގެ އާންމުންގެ މެދުގައި މާބޮޑު ތާއީދެއް ނެތި ހިނގައިދާނެއެވެ. ނަމަވެސް، ލަފާކުރެވޭ ގޮތުގައި، މިއީ ވެސް ރޭވިގެން، ތަން އިތުރަށް ބައިބައިކުރުމަށް ހިންގޭ ކަންކަމެވެ. އަނެއް ކޮޅުން، އަޅުގަނޑުމެންގެ އަމްނާއި އަމާންކަން ބަލަހައްޓާ އިދާރާއަކީ ބޭކާރު ތަނެއްކަން ކެނޑި ނޭޅި، އަޅުގަނޑުމެންގެ ތެރެއަށް ވަންނަން ބޭނުންވާ ސިންގާގެ ‘ކަޅު ގެރީގެ’ އޭޖެންޓު، އަޅުގަނޑުމެންނަށް ކޮންމެ ދުވަހަކުހެން ހަނދާން ކޮށްދެއެވެ. ނަތީޖާއަކީތޯއެވެ؟ އެމުއައްސަސާ ވެސް ބޭކާރުތަނަކަށް ވުމެވެ. ތަނުގެ، ގަވާއިދުތަކާއި ގާނޫނުތައް މުގުރައި އަމަންއާންމު ގެއްލުވާލި ބަޔަކާ މެދުވެސް އެއްވެސް ފިޔަވަޅެއް ނޭޅުނެވެ. އަންހެންނުންގެ އިއްފަތަށް އަރައިގަތުމުގެ ކުށް ކުރި ދެބަޔަކާ މެދު ދެގޮތަކަށް ކަންތައް ކުރުމެވެ. އެއްބަޔަކު އެންމެ ފަހުން ވެގެން ދިޔައީ، އަންހެނަކު، ގެނބެންދނިކޮށް ސަލާމަތްކުރަން އުޅުމުގެ ތެރޭގައި އޭނާގެ ލަދުވެތި ގުނަވަނެއްގައި، އެއްވެސް އިޚުތިޔާރަކާއި ނުލައި އޮޅޮގެން އަތް ބީހިލެވުނު ކަމުގައެވެ. އާދެ، ބޮޑެތި ބަތަލުންނަށް ވެގެންނެވެ. ކުށުގެ ބޮޑު ތުހުމަތެއް އެމީހުންގެ ބޮލުގައި އެޅި، ފެށުނު ވާހަކައެއް ސައްވީސް ގަނޑިއިރުވެސް ނުވަނީސް، ނިމުނީ އެމީހުން ބަތަލުންނަށްވެ، ގައުމީ ޝަރަފުވެރި އިނާމު ހައްގުވެގެންނެވެ. އަނެކާއަށް ޖެހުނީ މިނިސްޓިރުކަމުން އިސްތިއުފާދީ ތަހުގީގާ ކުރިމަތިލާށެވެ. މިފަދައިން، އަމަންއާންމު ބަލަހައްޓާ އަދި ތަހުގީގުތައްކުރާ އިދާރާއެއްގެ ބޭނުމެއް އެބަ އޮތް ހެއްޔެވެ؟ މިހެން ކަންތައްވުމުން، އެންމެނަށް ވެސް ބުނެވޭނީ އެމީހުންގެ މައްޗަށް ސިންގާގެ ސިފައިން އިސްކުރުން މޮޅު އިތުރުވެގެންވާކަމެވެ. އާދެ، ސިންގާއަށް އަޅުގަނޑުމެންގެ ގައުމު ދިރުވާލެވުމު މަގު އިތުރަށް ފަހިވީއެވެ.\nގެރިތައް ބައިބައިކޮށް، ސިންގާއަށް ގެރިތައް ކާލެވެން މަގުފަހިވި ފަދައިން، އަޅުގަނޑުމެންގެ ޖަމާއަތް މިހާރު އޮތީ ބައިބައިވެ، އަޅުގަނޑުމެންގެ ގައުމީ ބިނާގައި ރެނދުއެޅިފައެވެ. އަޅުގަނޑުމެންގެ އަމަން އަމާންކަން ރައްކާކުރަން އޮތް މުއައްސަސާއަކީ ބޭކާރު ތަނަކަށް ހެދޭތޯ މަސައްކަތްކުރެވެމުން ދަނީއެވެ. އަދި އެމުއައްސަސާގެ އަމަލުތަކުން ވެސް ފެންނަނީ އެއީ ބޭކާރު ތަނެއްގެ ގޮތުގައެވެ. މިގޮތަށް ކަންތައްތައް ކުރެވެމުން ދާއިރު، އަޅުގަނޑުމެންނަށް ފާރަވެރިވަމުން އަންނަ ސިންގާ، އޭގެ އަނގަ ތަންމިނަށް ހުޅުވާފައި، އަޅުގަނޑުމެން ކާލުން ދުރުކަމަކަށް ވުމަށް ވުރެ އެކަން ހަގީގަތަކަށްވުން ކައިރިކަން ބޮޑެވެ. ދެން ކުރެވޭ ސުއާލަކީ، މިކަން ހުއްޓުވިދާނެ ހެއްޔެވެ؟ ޖަވާބަކީ އާނއެކެވެ. މިކަން މިހެންވާން ނޭދޭ ނަމަ، އެންމެ ފަހުން ސިންގާ ކާލި ކަޅު ގެރި އޭގެ އެންމެ ފަހުގެ ވަގުތުކޮޅުގައި ގޮވި ގޮވުމުން އިބުރަތް ލިބިގަންނަން ޖެހެއެވެ. ހޭލުންތެރިވާންވީއެވެ. ދެބަސްވުންތައް ހުރި ކަމުގައި ވިޔަސް އެ ދެބަސްވުންތަކަކީ ގައުމުގެ ބިނާގައި ރެނދުއެޅެވޭ ކަމަކަށް ނުހަދަންވީއެވެ. ގައުމު ބައިކޮށް ވަކި ދައުލަތްތައް ހަދަން ގޮވާ މީހުންގެ ގޮވުންތަކަށް އިޖާބަ ނުދޭންވީއެވެ. އެފަދަ ގޮވުންތައް ގޮވުން މެދުވެރިވާ ސަބަބުތައް ހޯދައި އެކަންކަން ހަމަޖައްސަން ވީއެވެ. މީހުން ދައްކާ ވާހަކަތައް ދޭހަކޮށްގަންނަން ދަސްކުރަންވީއެވެ. އަދި، މީހުން ގޮވާ ހޮއި ގޮވުންތަކަކީ ހޮއި ގޮވުންތަކެއްކަމަށް ވިސްނައި، އެކަމަށް ހެއްލި ނުދާންވީއެވެ. އެއްވެސް މާނައެއް ނެތް ޕާޓީތަކުގެ ފިކުރު ކަމުގައިވާ ހޮއި ޝިއާރުތަކުގެ، ހޮޅޮ ސުލޯގަންތަކުގެ އަވައިގައި ނުޖެހެންވީއެވެ. ގައުމަށް ޚިޔާނަތްތެރިވާ މީހުންނަށް ތާއީދުނުކުރަންވީއެވެ. އަދި، ހެޔޮލަފާ އިޚުލާސްތެރި ބައެއް އުފައްދައި، އެފަދަ ބައެއްގެ އަތް މައްޗަށް ގައުމުގެ ލަގަން ދިނުމުގެ މަސައްކަތް ކުރަންވީއެވެ. މިހުރިހާ ކަމެއްގެ ފެށުމަކީ ކިޔުމެވެ. އާދެ، ކީރިތި ގުރުއާނުގައި އެންމެ ފުރަތަވެސް އަމުރުކުރެވުނު ފަދައިންނެވެ. اقرأ، ކަލޭގެފާނު ކިޔަވާ ވިދާޅުވާށެވެ! އެ އަމުރުފުޅަށް ތަބާވުމުގެ ގޮތުން، އެކަލޭގެފާނަށް ތަބާވާ އެންމެންވެސް ކިޔައި، ކިޔަވައި، ހޭލުންތެރިވާންވީއެވެ. އޭރުން، ފިކުރީ އަޅުވެތިކަމުން މީހާ ސަލާމަތްވެ، ހަގީގީ މިނިވަންކަން ލިބޭނެއެވެ. އަދި، އެއްވެސް ސިންގާއަކަށް މިނިވަނަކު އަޅުވެއްޗެއް ނުކުރެވޭނެއެވެ.\nބިން ޙައިދަރު ޖުލައި 27, 2020 At 12:45 ޕމ\nކަޅު ގެރި ވަނީ ކިތަންމެ ރަގަޅަކަށްވެސް ސިންގާގެ މަޅީގައި ޖެހިފަ. ގައުމުގެ ޙާލަތާއިމެދަށް ވިސްނާ ފިކުރު ކުރާ މީހިންނަށް ޑރ. ގެ މިލިޔުއްވުމުން ވިސްނޭނެ. ކަޅުގެރި ބޮލަށް ސިންގާވަނީ އެރިފާ އަދި ބުނެވިދާނެ މިތަނުގައިވެސް ކަޅުގެރީގެ ސަބަބުން ސިންގާ އެވަނީ ރަތްގެރި ކާލާފައޭ. ދެން އަނެއް ދެގެރި ސިންގާގެ އަތްދަށުން ސަލާމަތް ކުރެވޭނީ ކަޅުގެރި މައިތިކޮށްގެން. އެ ސޮރުވަނީ ސިންގާގެ އަތްދަށުން ސަލާމަތް ނުވެވޭވަރަށް ސިންގާ އާއި ގުޅިގެން ޖަރީމާ ހިންގާފަ. ދެން ވިނަގަނޑު އެއްކޮށް މުށުތެރަށް ނުލަނީސް ދެންތިބީން ކަޅުގެރީގެ އަތްދަށުން ސަލާމަތް ވާނެ ބުއްދިވެރިގޮތެއް ރާއްވަންވީ. އެނޫނީ މި ސްޓޯރީ ނިމުނުގޮތަށް މިގައުމުގެ ސްޓޯރީ ނިމިގެންދާނެ.\nމޫސަ ފިކުރީ ޖުލައި 29, 2020 At 9:13 އމ\nއަސްލުވެސް ވަހަށް ބަރާބަރު. މިއަދުގެ ޙަލަތަކީ ތިއީ!


Yameen masakkaiy kurevvee India aai China jassuvan: Shahid | Mihaaru\nއިންޑިއާގެ ބޮޑުވަޒީރު މޮދީ އާއި ޗައިނާގެ ރައީސް ޝީ ޖިންޕިން: އިންޑިއާ އަށް ދަތިކުރަން ޔާމީން ގަސްދުގައި މަސައްކަތް ކުރެއްވި ކަމަށް ރާއްޖޭގެ ފޮރިން މިނިސްޓަރު ޝާހިދު ވިދާޅުވި.\nޔާމީން މަސައްކަތް ކުރެއްވީ އިންޑިއާ އާއި ޗައިނާ ޖައްސުވަން: ޝާހިދު\n16 ޑިސެމްބަރ 2018 - 07:31 49 comments\nރައީސް އިބްރާހިމް މުހައްމަދު ސޯލިހް މަގާމުގެ ހައިސިއްޔަތުން އިންޑިއާއަށް މިއަދު ފައްޓަވާ ފުރަތަމަ ރަސްމީ ދަތުރުފުޅާ ގުޅޭ ގޮތުން، މިދިޔަ ހުކުރު ދުވަހު "މިހާރު" އަށް ޝާހިދު ވިދާޅުވީ އިންޑިއާ އާއި ޗައިނާގެ ވެރިން އެއް ފަހަރަށް ވުރެ ގިނަ ފަހަރު މިދިޔަ ފަސް އަހަރު ބައްދަލުކުރެއްވި ކަމަށެވެ. ދެ ގައުމުން ވެސް އަނެއް ގައުމުގައި އެތައް ބިލިއަން ޑޮލަރުގެ އިންވެސްޓްމަންޓުތައް ކުރަމުން ދިޔަ އެވެ.\n"ދެ ގައުމު ގުޅިގެން މިލިޓަރީ އެކްސަސައިޒްތައް އެ ދެ ގައުމުގެ ދެމެދުގައި ބާއްވަމުން ގެންދެވި. އެކަމަކު، ރައީސް ޔާމީންގެ މަސައްކަތްޕުޅުގެ ސަބަބުން ރާއްޖޭގެ ރައްޔިތުންނަށް ނުތަނަވަސްކަމާއި ހައްސާސްކަން އައުން ފިޔަވައި އިތުރު ކަމެއް ނުވޭ،" ޔާމީން ވެރިކަމުގައި ރާއްޖޭގެ ބަދަލުގައި އިންޑިއާ އާއި ޗައިނާގެ ގުޅުން އެ ދެ ގައުމުން ވަރަށް ބޮޑަށް ބަދަހިކުރި ކަން ފާހަގަކުރައްވަމުން ޝާހިދު ވިދާޅުވި އެވެ.\n"ގަސްދުގައި ރައީސް ޔާމީން އެކަން [ރާއްޖެ-އިންޑިއާގެ ގުޅުން ހީނަރުކުރުން] ކުރެއްވީ. ވަކިވަކި ފިޔަވަޅު އަޅުއްވައިގެން އިންޑިއާއަށް ދަތިކުރަން ރައީސް ޔާމީން މަސައްކަތް ކުރެއްވީ. ޔާމީން މަސައްކަތް ކުރެއްވީ އިންޑިއާ އާއި ޗައިނާ ދެ ގައުމުން އެއް ބަޔަކު އަނެއް ބަޔަކަށް ތޮޅުވަން. ހާ ތަޅުވާ ސީދީ ހެދިގެން އުޅުއްވާފައި އޮތީ."\nރައީސް އިބްރާހިމް މުހައްމަދު ސޯލިހް ހުވާ ކުރެއްވުމަށް ބޭއްވި ރަސްމިއްޔާތަށް ފަހު، އެމަނިކުފާނު އިންޑިއާގެ ބޮޑުވަޒީރު މޯދީގެ ގައިގައި ބައްދާލައްވަނީ: ރައީސް، މިއަދު ހެނދުނު އިންޑިއާއަށް ފުރާވަޑައިގަންނަވާނެ.--- ފޮޓޯ: އޭއެފްޕީ\nޔާމީންގެ ވެރިކަމުގައި ޗައިނާއަށް ޚާއްސަ ގޮތެއް ގެންގުޅެފައިވާއިރު، ޒަމާނުއްސުރެ ރާއްޖެއާ އަވަށްޓެރި އިންޑިއާގެ ގުޅުން އޮތީ އެ ދުވަސްވަރު ވަރަށް ބޮޑަށް ހީނަރުވެފަ އެވެ. ޔާމީންގެ ފަސް އަހަރުގެ ވެރިކަން މިދިޔަ ސެޕްޓެމްބަރު 23 އާ ހަމައަށް ނިންމައިލިއިރު އިންޑިއާގެ ބޮޑުވަޒީރު ނަރެންދުރަ މޮދީ ރާއްޖެ އަށް ދަތުރުފުޅެއް ކުރައްވައިފައެއް ނުވެ އެވެ. އެމަނިކުފާނު ރާއްޖެ ވަޑައިގަތީ ބޮޑު ތަފާތަކުން ޔާމީން ބަލިކޮށް، ރިޔާސީ އިންތިޚާބު ކާމިޔާބުކުރި މިހާރުގެ ރައީސް އިބްރާހިމް މުހައްމަދު ސޯލިހް ހުވާކުރެއްވުމުގެ ރަސްމިއްޔާތަށެވެ.\nކުރީގެ ރައީސް މައުމޫން އަބްދުލްގައްޔޫމްގެ ސަރުކާރުގައި އިންޑިއާއާ އެކު ގެންގުޅުނު ފަދަ ގާތްކަމެއް މިހާރުގެ ރައީސް އިބްރާހިމް މުހައްމަދު ސޯލިހްގެ ވެރިކަމުގައި އަންނަނީ ބާއްވަމުންނެވެ. ވެރިކަމާ ހަވާލުވެވަޑައިގަތުމަށް ފަހު، ރައީސް އިބްރާހިމް މުހައްމަދު ސޯލިހްގެ ފުރަތަމަ ރަސްމީ ދަތުރުފުޅު ވެސް ކުރައްވަނީ އިންޑިއާ އަށެވެ.\nޝާހިދު ވިދާޅުވީ، ޔާމީނަށް ވިސްނިވަޑައިގެންފައި އޮތީ އިންޑިއާ އާއި ރާއްޖެ "ތަޅުވައިގެން" އެއް ބައެއްގެ އަތުން "ތަންކޮޅެއް ގިނައިން ލާރި ލިބޭނެ" ކަމަށެވެ. އަދި އެއީ ޚާރިޖީ ކަންތައްތަކުގައި ކޮށިވުމުން އަންނަ ވިސްނުންފުޅެއް ކަމަށް ވިދާޅުވި އެވެ.\nރާއްޖޭގެ ފޮރިން މިނިސްޓަރު ޝާހިދު (ވ) އާއި ރާއްޖޭގައި ހުންނަވާ އިންޑިއާގެ ސަފީރު އަކިލޭޝް މިޝްރާ ސަލާމް ކުރައްވަނީ.---ފޮޓޯ: މިހާރު\n"މައުލޫމާތު ރަނގަޅަށް އެނގިވަޑައި ނުގެން ކުރައްވާފައި ހުންނަ ކަންތައްތައް އެ ހުންނަނީ. އެއީ ނުބައި ޖަޖްމަންޓެއް. ޚާރިޖީ ދާއިރާގައި އެންމެންނާ ގުޅިގެން އުޅުނީމާ ގައުމަށް އެންމެ ފައިދާ ވާނީ. ވަކި ބަޔަކާ ގުޅުން ކަނޑާލައިގެން އުޅުނީމާ ފަހަރެއްގައި ތިމާއަށް ބޭނުންވާ ކުރިއެރުންތަކެއް، މާލީ ފައިދާތަކެއް އަތުވެދާނެ ކަން ނޭނގޭ. ހަމަ ގައިމު ވެސް ދުނިޔޭގައި ސާބިތުވެފައި އޮތް ހަގީގަތަކީ އެންމެ ރަނގަޅަށް އެ ގައުމަކަށް ފައިދާ ކުރަނީ ވީހާ ވެސް ގިނަ ގައުމުތަކަކާ ގުޅިގެން، ބައިވެރިވެގެން އުޅެން ދަސްވީމާ،" މައުމޫންގެ ސަރުކާރުގައި ފޮރިން މިނިސްޓަރުކަން ކުރެއްވި ޝާހިދު ވިދާޅުވި އެވެ.\nއޭނާ ވިދާޅުވިގޮތުގައި، މި ސަރުކާރުން އިންޑިއާ އާއި ޗައިނާއާ އެކު ގެންގުޅޭނީ ރަހުމަތްތެރިކަމުގެ ބަދަހި ގުޅުމެކެވެ. އަދި ރާއްޖެއަށް ކުރިމަތިވާ ބޮޑު ކޮންމެ ކަމެއްގައި އެންމެ ފުރަތަމަ އެހީވަނީ އިންޑިއާ ކަމަށާއި އެ ހަގީގަތް ބަދަލު ނުކުރެވޭނެ ކަމަށެވެ. އެކަން އެގޮތަށް ހިނގަނީ އިންޑިއާ އަކީ ވަސީލަތްތައް ހުރި އަދި ޖިއޮގްރަފިކަލީ ގޮތުން ރާއްޖެއާ އެންމެ ކައިރި ގައުމަށް ވާތީ ކަމަށް ޝާހިދު ވިދާޅުވި އެވެ.\nރާއްޖޭގެ ކުރީގެ ރައީސް ޔާމީން 2014 ވަނަ އަހަރު އިންޑިޔާ އަށް ކުރެއްވި ދަތުރުފުޅުގައި ބޮޑުވަޒީރު ނަރެންދުރަ މޯދީއާ ބައްދަލުކުރައްވަނީ: މިހާރުގެ ސަރުކާރުގެ ފޮރިން މިނިސްޓަރު ޝާހިދު ވިދާޅުވީ، ރާއްޖެ އާއި އިންޑިއާގެ ގުޅުން ޔާމީން ގަސްދުގައި ހީނަރު ކުރުވި ކަމަށް.\n"އަދި ފެންނަން އޮތް އޮތް ހަގީގަތަކީ ރާއްޖެއަށް ކުއްލި ހާލަތް ދިމާވާ ކޮންމެ ފަހަރަކު ދުރުގައި އޮތަސް އެހެން ގައުމުތަކުން ވެސް އަޅުގަނޑުމެންނަށް އެހީވާކަން. އެހެންވީމާ އެ ގައުމުތަކާ އެކު އަޅުގަނޑުމެން ގާތް ގުޅުން ބާއްވާނަން. ޗައިނާ އަކީ ރާއްޖެއަށް ވަރަށް ބޮޑެތި އެހީތަކެއް މި ވޭތުވެދިޔަ ދުވަސްތަކުގައި ދީފައި އޮތް، ރާއްޖެއާ ރަހުމަތްތެރި ގައުމެއް. އެހެންވީމާ، ޗައިނާއާ އެކު އޮތް ގުޅުމުގެ އަގު އަޅުގަނޑުމެން ވަޒަން ކުރާނަން. ގާތް ގުޅުމެއް ބާއްވާނަން،" ޝާހިދު ވިދާޅުވި އެވެ.\nރާއްޖޭގެ ފޮރިން މިނިސްޓަރު ޝާހިދު ވިދާޅުވީ، އިޒްރޭލް ފިޔަވައި އެހެން ގައުމުތަކުގެ މީހުންނަށް ވިސާ ދޫކުރުމުގައި ވެސް މި ސަރުކާރުން އެއްވެސް ހިފެހެއްޓުމެއް ނުގެންގުޅޭނެ ކަމަށެވެ. އޭނާ އެހެން ވިދާޅުވީ، ޔާމީންގެ ވެރިކަމުގެ ދުވަސްވަރު ރާއްޖެ އަންނަން ބޭނުންވި އިންޑިއާގެ މީހުންނަށް ގަސްދުގައި ވިސާ ނުދީ ހިފަހައްޓާފައިވާ ކަމުގެ ތުހުމަތާ އެކު އެވެ.\nޝާހިދު ވިދާޅުވިގޮތުގައި އިންޑިއާ މީހުންނަށް ގަސްދުގައި ވިސާ ނުދީ، ކުރިން ހިފަހައްޓާފައި އޮތް އޮތުން ވެސް މިހާރު ވަނީ ދޫކޮށްލައިފަ އެވެ. އެއާ އެކު، އިންޑިއާ އަށް ތަފާތު ބޭނުންތަކުގައި ދާން ބޭނުންވާ ދިވެހިންނަށް ވިސާގެ ބޮޑެތި ލުއިތަކެއް އެ ގައުމުން ދޭން ނިންމާފައިވާ ކަމަށް މިނިސްޓަރު ވިދާޅުވި އެވެ. ރައީސް އިބްރާހިމް މުހައްމަދު ސޯލިހްގެ އިންޑިއާ ދަތުރުފުޅުގައި ވިސާގެ ބޮޑެތި ލުއިތަކެއް ރާއްޖެއަށް ލިބޭ އެއްބަސްވުމެއްގައި ސޮއިކުރައްވާނެ އެވެ.\nDhivehinnah India visa ge bodethi luithakeh\nޝާހިދު ވިދާޅުވެފައި ވަނީ އެއީ އިންޑިއާއިން އެއްވެސް ގައުމަކާ ދޭތެރޭގައި ކުރެވޭނެ އެންމެ މިނިވަން އަދި އެންމެ ދީލަތި ވިސާ ކަމަށެވެ.\nއިތުރު ލިޔުންތައް އިންޑިއާ ޗައިނާ އަބްދުﷲ ޝާހިދު، ފޮރިން މިނިސްޓަރު ރާއްޖެ-އިންޑިއާ ރާއްޖެ-ޗައިނާ ޑިޕްލޮމެސީ ޑިޕްލޮމެޓިކް ގުޅުން


ބުނެދޭށޭ ރުހެމޭ 52 – Esfiya – Dhivehi Vaahaka Site\n- by dhiraa wish - 19- July 9, 2019\nއެވަގުތު އެމަގަށް މަޑުކޮށްލި ކާރުގައި އިންނެވި މިޙުރާންއަށް އެދެމެދުގައި ހިނގާދިޔަ ކުޑަ ހަނގުރާމަ ކިތަންމެ ރަނގަޅަށްވެސް ފެނިލެއްވިއެވެ. މިޙުރާންގެ މެޔަށް ތަދެއް އަރައިގެންދިޔައެވެ. އެއީ އޭނަ ދުނިޔޭގައި ހުރެގެން ދެކެން ބޭނުންވީ މަންޒަރެއް ނޫނެވެ. އޭނަގެ މަރުހޫމް އެކުވެރިޔާގެ ދަރިފުޅަށް އޭނަގެ ދަރިފުޅު ބަދުބަހެއް ބުނުމަކީވެސް އޭނައަށް ކެތްނުވާވަރުގެ ކަމަކަށް ވާނެއިރު އެފަދަ މަންޒަރެއްދެކެން އެ ބަލި ހިތަށް ކެތްވާނީ ކޮންފަދައަކުން ހެއްޔެވެ؟\nމިޙުރާން ކާރުގެ ދޮރު ހުުޅުވާލެއްވުމަށްފަހު ވާރޭ ތެރެއަށް ނިކުމެ ވަޑައިގަތެވެ.\n“މަޔާން….” މިޙުރާންއަށް ލޮލުގެ ކޮއެފަދައިން ލޯބިވެލައްވާ ދަރިފުޅަށް ގޮވާލެއްވުނީ ދުވަހަކު ގޮވާނުލެއްވޭހާ ބާރަށް އަޑު ހަރުކަށިކޮށެވެ. އެއަޑަށް މަޔާންއަށް ބައްޕައާއި ދިމާލަށް ބަލާލެވުނީ ސިހިފައެވެ. ހައިރާންކަމުގެ ނަޒަރަކުންނެވެ.\n“ހަމަ މިހާރު މައާފަށް އެދޭ…” މިޙުރާން އަމުރުކުރެއްވިއެވެ. އެ މޫނުމަތިން ފުރަތަމަ ފަހަރަށް މަޔާންއަަށް ފެނުނު ރުޅިވެރިކަމުގެ ލިޝާންތަކާއިއެކު މަޔާންގެ ދުލުގައި ތަޅެއް އެޅުވިގެންދިޔައެވެ.\n“އެކަމް… ބައްޕާ…” މަޔާން ވާހަކަދައްކަން އުޅުމާއިއެކު މިޙުރާން އަތްއުފުލާލައްވަމުން އެކަން މަނާކޮށްލައްވައިފިއެވެ.\n“އިތުރުވާހަކަ ދައްކާކަށްނެތް…. ގޮސް ކާރަށް އަރާ….” މިޙުރާންގެ އަޑުގައިވީ އަމުރުވެރިކަމާއިއެކު ހިތްހަމަނުޖެހިލައްވާފައިހުރެ މަޔާންއަށް ބައްލަވާލެއްވިގޮތުން ބަހެއްބުނުމެއްނެތި ކާރާއި ދިމާލަށް ހިނގައިގަތެވެ. އެއާއިއެކު މިޙުރާންގެ ނަޒަރު ދަތުރުކުރެއްވީ ހިމޭންވެފައި ހުރި ހައިޒަލްއަށެވެ. އެ ޒުވާންކަން ވިދަމުންދާ މޫނުން އެކުވެރިޔާގެ މޫނު ސިފަވެގެންދިޔައިރު އެ ހަށިގަނޑު ގެނެސް އަތުތެރެއަށް ލާން ހިތް އެދުނެވެ. އެކުވެރިޔާގެ އަމާނާތް އެއަތުގެ ތެރޭ ފޮރުވާލަން ހިތް އެދުނެވެ. އެ ސޫރަ އެމީހުން އެކީ ހޭދަކުރި އުފާވެރި މާޒީގެ ހަނދާންތައް އާކޮށްދިންއިރު މިޙުރާންގެ ހިތުގައި ދިލަ ރިހުމެއް އުފެދުނެވެ.\n“މަޔާންގެ ފަރާތުން އަހަރެން މައާފަށް އެދެން…” މިޙުރާން ބުނެލެއްވިިއިރު ހައިޒަލްގެ މޫނުން ފެށިގެން މުޅި ހަށިގަނޑަށް ފުން ނަޒަރަކުން ބައްލަވާލެއްވިއެވެ. އެއީ ހަމަ އޭނަގެ އެކުވެރިޔާއެވެ. އެކުވެރިޔާގެ ދިރިހުރި ތަސްވީރެވެ. ޅައުމުރުގައި އެމީހުން ދޫކޮށްދިޔައިރު އެ އެކުވެރިޔާ ހުރިގޮތާއި އެއްވެސް ތަފާތެއްނެެތެވެ.\n“ބޭބޭ…” މިޙުރާން ކާރާއި ދިމާލަށް ހިނގައިގަތްނެވިއިރު ހައިޒަލް ގޮވާލިއަޑުއިވިފައި ފިޔަވަޅުތަކަށް ހުއްޓުމެއް އައެވެ. ހިނދުކޮޅަކަށްނަމަވެސް އެ ލޮލުން ވޭނެއްގެ އަސަރު ފެނިލެއްވިއެވެ. އެންމެ ފުރަތަމަ ދުވަހެކޭ އެއްފަދައިން މިއަދުވެސް އެއަޑުން “ރާން އަންކަލްއޭ” ކިޔާފައި ގޮވާލާނެނަމައޭ ހިތަށް އެރުއްވިއެވެ. ނަމަވެސް އެގޮވާލި ގޮތުންވެސް އެދެމެދުގައިވާ ގުޅުން އަންގައިދީފިއެވެ. ހައިޒަލްއަށް ދުރުމީހަކާއި ޢޭނަ ތަފާތެއް ނެތެވެ.\nހައިޒަލް މިޙުރާންގެ މޫނަށް ބަލަހައްޓައިގެން ހުރިއިރު ހިތަށް އެތަށް ސުވާލުތަކެއް އަރާ ފައިބަމުންދިޔައެވެ. އެއީ އެދުވަހު އޭނައަށް ޒެލްއޭ ކިޔާފައި ގޮވި މީހާއެވެ. އޭނައަށް މިވީހާތަނަށްވެސް ލޯބިން “ހައި” ނޫން ނަމެއް ނުކިޔާއިރު ނުދަންނަ މީހަކު އޭނާއަށް އެނަމުން ގޮވީ ކީއްވެހެއްޔެވެ؟ އެހެންނޫންނަސް އޭނައަކީ އޭނަ ދަންނަ މީހެއްހެން ހީވަނީ ކީއްވެހެއްޔެވެ؟ ގާތްކަމުގެ އިހުސާސެއް ކުރެވެންޖެހޭ ސަަބަބަކީ ކޮބާހެއްުޔެވެ؟\n“ބޭބެ އަޅުގަނޑު ދަންނަނީ ކިހިނެތްތޯ؟” ހައިޒަލް ސުވާލުކުރިއިރު މިޙުރާންއަށް އެ މޫނަށް ބައްލަވާލެއްވުނީ ތަފާތު ނަޒަރަކުންނެވެ. ހައިޒަލްގެ ހަނދާނަށް އެއްވެސްކަމެއް ނާންނާނީބާވައޭ ހިތަށް އެރިއެވެ.\n“އެދުވަހު އަޅުގަނޑަށް ޒެލްއޭ ކިޔާފައި ގޮވީ ބޭބެއެއްނު… ބުނެދެއްވަބަލަ ޒެލްއަކީ ކާކުކަން؟ އަޅުގަނޑާއި ގުޅުމެއް ހުރިފަރާތެއްނު ޒެލްއަކީ…” ހައިޒަލްގެ ބުމަގާތްވިއެވެ. ޒެލްއަކީ އޭނަކަމަށްހިތް ބުނާއިރު އޭނައަށް އެންމެން ކަމެއް ސިއްރުކުރަމުންދާކަމުގެ އިހުސާސްކުރެވެން ފަށައިފިއެވެ. ހައިޒަލްގެ ސުވާލާއިއެކު މިޙުރާންގެ ނޭވާ ހާސްވެލައްވާގޮތްވިއިރު އެލޮލުން ފެނިލެއްވީ ހިތްދަތިކަމުގެ އަސަރުތަކެވެ. ހައިޒަލް ކޮނޑުގައި ހިފާގަތްގަތީނުން ހުރިހާ ހަނދާނެއް އާކޮށްދެން ހިތްއެދުނެވެ. މިހުރިހާ ދުވަސްތަކެއް ފާއިތުވެގެން ދިޔައިރުވެސް ހަނދާނުގެ ކުޑިފުކެއްވެސް ހައިޒަލްގެ ސިކުނޑިއަށް ނައީ ކީއްވެހެއްޔެވެ؟\n“ޒެލްއަކީ އަހަރެންގެ އަތުން ބީވި ފިރިހެން ދަރިފުޅު…” މިޙުރާން ބުނުއްވުމަށްފަހު ހަލުވި ފިޔަވަޅުތަކެއްގައި ކާރާއި ދިމާލަށް ހިންގަވައިގަތެވެ. އޭނައަށް ހައިޒަލް އޮޅުމުގެ ސިލްސިލާއަކަށް ފައްތާލެވުނީތީ އެތައް ފަހަރަކު އަމިއްލަ ނަފްސުކުށްވެރިކުރެއްވުނެވެ. އޭނައަށް ހަޤީގަތް ކިޔައިދެވުނުނަމައޭ ހާސްފަހަރު ހިތަށް އެރިއެވެ. ނަމަވެސް އެ ކުއްޖާގެ މައްޗަށް އޭނައަށް އެވަރުގެ ހައްޤެއްނެތެވެ. އެކުވެރިޔާއާއިއެކު އެ ކުއްޖާފުޅުގެ މައްޗަށް އޭނައަށްވާ ހުރިހާ ހައްޤެއްނެތިގެން ދިޔައީއެވެ.\nމިޙުރާން ކާރަށް އެރުއްވިގޮތަށް ދެއަތުން މޫނު ފޮރުވާލެއްވިއެވެ. އޭނަގެ ލޯމައްޗަށް މިމަންޒަރު ފެނުމުގެ ކުރިން ފުރާނަގެންދެވިނަމަވެސް މާ ހިތަށް ފަސޭހަވީހެއެވެ. ކަށްވަޅުގައިވާ އެކުވެރިޔާއާއި މެދު ވިސްނިފައި މިޙުރާންގެ ކަރުނަތައް ހުއްޓުވަން ނުކުޅަދާނަވެލައްވާވަރުވިއެވެ.\n“ޔާން ދަރިފުޅުގެ ފަރާތުން މިފަދަކަމެއް ފެނިދާނެކަމަށް ބައްޕަ އުއްމީދެއްނުކުރަން… ބައްޕަ ޔާންއަށް ދިން ތަރުބިއްޔަތާއިމެދު ބައްޕަގެ ހިތުގައި ފުރަތަމަ ފަހަރަށް ދަރިފުޅު ޝައްކު އުފައްދައިފި…” މިޙުރާން ވާހަކަދެއްކެވިއިރު އެއަޑުގައިވީ ހިތާމައިން މަޔާން އިސްޖަހާލީ ބައްޕަގެ މޫނަށް ބަލާލާނެހާ ހިތްވަރު ނެތިފައެވެ.\nމިޙުރާންގެ ލޮލުން ކަރުނައިގެ އަސަރު ފެނިލެއްވިއެވެ. ހައިޒަލްއަކީ ޔަޒްދާން ފަަދައިން އޭނަގެ ލޭ ހިއްސާނުކުރާ އޭނަގެ އުފަންދަރިފުޅެވެ. އޭނަގެ މަރުހޫމް އެކުވެރިޔާ މިދުނިޔެއަށް ދޫކޮށްފައިދިޔަ ހަމައެކަނި ނިޝާނެވެ. މަޔާންއާއި ހައިޒަލްއަކީ އެންމެ ތުއްތުއިރުންފެށިގެން އެކީގައި ބޮޑުވަމުން އައި ދެކުދިންނެވެ. ދުނިޔެ އެމީހުންގެ ދިރިއުޅުމަށް ގެނައި ލޮޅުމުގެ ސަބަބުން އެދެކުދިން ވަކިވެ، އަލުން އެކުވިއިރު މިހާރު އެތިބީ ދުޝްމަނުންނަށްވާ ހިސާބުގައެވެ. އެކަކު އަނެކަކުގެ ގަޔަށް އަތްލާން ތައްޔާރަށެވެ. އެކުދިންނަށް ހަޤީގަތް އިނގޭނެނަމައެވެ. މިހާރު ހަނދާންނެތަސް މަޔާންގެ އެތަކެއް ރެއެއްގެ ނިދި އެ އެކުވެރިއެއް ނުފެނިގެން ރުޅިވި އެކުވެރިޔަކީ ހައިޒަލްކަން މަޔާންއަށް އިނގޭނެނަމައެވެ\nމިޙުރާން ލަގޮނޑިއަށް ކެތްނުލައްވާވަރުވިއެވެ. މަޔާންއާއި ހައިޒަލްގެ ގުޅުން އެފަދަ ފައްތަރަަކަށް ދިޔައީ އެދެމެދުގައި ކޮންކަމެއް ހިނގައިގެން ހެއްޔެވެ؟ އޭނަގެ މަޔާންއަކީ ދުވަހަކު މީހެެެއްގެ ގަޔަށް އަތްއިސްކުރި ކުއްޖެއް ނޫނެވެ. މިއަދު ހައިޒަލްއާއި ތަޅައިފޮޅައިގަންނަން ޖެހުނީ ކީއްވެހެއްޔެވެ؟ އެދެމެދުގައި އޭނައަށް ނޭނގޭ ދެކޮޅުވެރިކަމެއް އޮތީ ހެއްޔެވެ؟ ނޫނީ މަޔާންގެ ތަބީއަތު ހަރާބުވެފައިވާ ވަގުތަކަށް ވާތީ އެގޮތަށް ކަންތައް ކުރެވުނީ ހެއްޔެވެ؟\nމެންދުރުފަހުން އިންވެސްޓިގޭޓްޝަންއަށް ހާޒިރުވި މީހުން ނިކުމެ އިންވެސްޓިގޭޓް ރޫމް ހުސްވުމާއި މަޔާންއާއި އައިޒާން އެރޫމްގެ ގޮނޑިތަކުގައި ޖައްސާލިއެވެ. އެ ރޫމް ފުދޭވަރަކަށް ބޮޑުއިރު ބިއްލޫރިގަނޑެއް ޖަހާ ރޫމްވަނީ ދެބަޔަށް ބައިކޮއްލާފައެވެ. މަޔާންމެން މަޑުކޮށްލައިގެން ތިބި ބައިގައި މޭޒާއި ގޮނޑިތައް ޖަހާލުމަށްފަހު ކޮމްޕިއުޓަރުތައް އަތުރާލައިފައިވާއިރު އަނެއްބައިގައި ތިބޭ މީހުން ދައްކާ ވާހަކަ އަޑުއިވޭގޮތަށް ސްޕީކަރުތައް ބަހައްޓާފައިވެއެވެ. ބިއްލޫރިން ވަކިކޮށްލެވިފައިވާ ބައި ހުސްކޮށް ފެންނަ އިރު އެ ބައިގައި ބަހައްޓާލެވިފައިވަނީ މޭޒަކާއި ގޮނޑިއަކާއެވެ. އެއީ މައްސަލަތަކުގައި ހާޒިރުކުރާ މީހުންނާއި ސުވާލުކުރަން ހާއްސަކޮށްފައިވާ ބައެވެ.\nމަޔާން ކޮމްޕިއުޓަރުގެ ގޮނޑި ދެއަތަކަށް އަނބުރާލަ އަނބުރާލައިންއިރު އަތުގައި އޮތް ފައިލްއަށް ނަޒަރު ހިންގަމުންދިޔައެވެ. އޭރު އައިޒާންވެސް ކޮންމެވެސް އެއްޗެކޭ ކިޔަމުންދިޔައެވެ.\n“މަޔާންތަ ކޮމްޕިއުޓަރ ހުޅުވީ…” ރޫމްއަށް ވަތް ޒިޔާދު ވާހަކަދެއްކި އަޑުއިވިފައި މަޔާންއާއި އައިޒާން ޒިޔާދުއާއި ދިމާލަށް ބަލާލިއެވެ. އޭރު ޒިޔާދުގެ ދެލޯ ބޮޑުކޮށްލެވިފައިވާތަންފެނި ޒިޔާދުގެ ނަޒަރު ދަތުރުކޮށްފައިވާ ދިމާލަށް މަޔާން ބަލާލިއެވެ. މަޔާންގެ އަތުން ބަޓަންއަށް ފިތިގެން ކޮމްޕިއުޓަރު ހުޅުވިފައިވާއިރު ސްްކްރީން ފުރާލައިފައިވަނީ ފޮޓޯތަކުންނެވެ. އެކި މީސްމީހުންގެ ފޮޓޯތަކެވެ. ގިނައީ ފިރިހެނުންގެ ފޮޓޯތަކެެވެ. އައިޒާން މަޔާންއަށްވުރެ ކުރިން ފޮޓޯތައް އަޅުވަމުން ވަކިވަކީން ފޮޓޯތައް ބަލަންފެށިއެވެ. އެއާއިއެކު އެ މޫނުމަތިން ތަފާތު ކުލަވަރެއް ފެނިލިއެވެ. ގިނަ ފޮޓޯތަކުގައިވަނީ އަނދައިގެންގޮސް ސިފަ ވަކިނުކުރެވޭވަރުވެފައިވާ މޫނުތަކެވެ.\n“ކީއްވެ އެހެން އައިޑީއަކުން ތި ފޮޓޯތައް އަޕްލޯޑްކޮށްފައި ހުންނަންވީ… ތިއީ މިތަނުގެ މެއިލްއެއްނޫން…” ޒިޔާދުގެ ނިއްކުރިއަށް ރޫތައް އަރައިގެންދިޔައެވެ. އެމީހުން ތަހްގީގަށް ނަގާފައިވާ ފޮޓޯތަކެއް އެހެން ފަރާތަކަށް ލިބުމުން ޒިޔާދުގެ ހިތުގައި ޝައްކުގެ އޮއެވަރެއް ހިނގާލިއެވެ.\n“މިތަނުގައި ބޭނުން ނުކުރާ މެއިލްއަކުން ސައިންއިންވާނީ ކާކު؟ ޔާން ވެއިޓް… ބަލާބަލަ މީ ޔާން ނަގަން އުޅުނު ކޭސްގެ ވިކްޓިމްސްއެެއް ނޫންތަ؟ ސަރ އޭ.އެޗް ފިނޭޝިއަލްގެ ހާދިސާގައި މަރުވި ފަރާތްތަކެއް ނޫންތޯ މިއީ…” އައިޒާންގެ މޫނުމައްްޗަށް ވެރިވި ނުތަނަވަސްކަމުގެ ކުލަވަރާއިއެކު ޒިޔާދުއާއި ވާހަކަދެއްކިއިރު ޒިޔާދު ބޯޖަހާލައިފިއެވެ. އެއާއިއެކު މަޔާން އައިޒާންގެ އަތުން މައުސް އަތުލުމަށްފަހު ފޮޓޯތައް ތިރިއަށް ސްކްރޯލްކުރަންފެށިއެވެ.\n“ކާކު އެންމެފަހުން މިތަނަށް ވަނީ…” މަޔާން އަމުރުވެރިގޮތަކަށް ސުވާލުކޮށްލިއިރު އެ ބުމަގޮށްޖެހިފައިވެއެވެ. އެވަގުތު އައިޒާން މަޔާންއާއި ދިމާލަށް ބަލާލަމުން ތުންފަތް ހަރަކާތްކޮށްލިއިރު އައިޒާން ބުނި އެއްޗެއް ވަގުތުން މަޔާންއަށް ނަގައިގަނެވުނެވެ. މަޔާންގެ ރުޅި ކޮންޓްރޯލްނުކުރެވޭފަދަ ވަގުތުކޮޅަކަށްފަހު ގޮނޑިން ތެދުވިގޮތަށް ދޮރާއި ދިމާލަށް ހިނގައިގަތެވެ. އެވަގުތު މަޔާން ހުއްޓުވަންވެގެން އައިޒާން ގޮވާލިއިރު މަޔާން އެއަޑުއިވޭކަަމަށްވެސް ނުހަދާ ދޮރު ހުޅުވާލައިފައި ބޭރަށް ނިކުތެވެ. އޭނަގެ ރުޅި ކޮޅުންލަމުންދިޔައިރު އަތުން ފައިން ގޯހެއް ހެދިދާނޭހެން ހީވިއެވެ. ރިޔާޒްގެ ނުބައިކަން މުޅި އޮފީހަށް އަންގާ އިއުލާންކުރަން އެހާ ބޭނުންވީ ފަހަރެއް ނާނދެއެވެ. ފަރުދާގެ ފުރަގަހުގައި ހުރެގެން ރިޔާޒު ލައްކަ ކުޅިބައި ރާވައިފިއެވެ.\nފުސް ބިއްލޫރިން ވަކިކޮށްފައިވާ ކެބިންގެ ކުރިމައްޗަށް ހުއްޓުމުން މަޔާން ކެބިންގެ ދޮރުގައި ޓަކިދިނެވެ. އެތެރެއިން ވަންނާށޭ ބުނުމާއިއެކު މަޔާން ކެތްތެރިކަން ކުޑަވެފައިވާގޮތަކަށް ދޮރު ހުޅުވާލިގޮތަށް ކެބިން ތެރެއަށް ދެމިގަތެވެ. މީހުންނާއި ބައްދަލުކުރަން ހާއްސަކޮށްގެން ކެބިންގެ އެއްފަރާތުގައި ބަަހައްޓާފައިވާ ސޯފާތަކުން ސޯފާއެއްގައި އިން ޗީފް ޕްރޮސިކިއުޓަރ ނިހާލްގެ ނަޒަރު މަޔާންއަށް ހުއްޓުނުއިރު އޭނަގެ ކައިރީ ހަރަކާތްތެރިވަމުންދިޔަ ދެ މުވައްޒަފުން ގާތު ކޮޮންމެވެސް އެއްޗެކޭ ބުނުއްވިއެވެ. އެއާއިއެކު އެދެމުވައްޒަފުން ކެބިންއިން ނިކުންނަން ހިނގައިގަތްއިރު މަޔާންއަށް ބައްލަވާލައްވަމުން ނިހާލް ސޯފާގައި އަތުން ޖަހާލެއްވިއެވެ. އޭރު ނިހާލްގެ ސެކެޓްރީ ތަބަކަށް ލައިގެން ގެނައި ހޫނު ދެކޮފީތަށި ބިއްލޫރި މޭޒުމަތީ ބަހައްޓަމުން ދުރަށްޖެހިލައިފިއެވެ.\n“ސަރ މަޔާންްއާއި ބައްދަލުކޮށްލަން ބޭނުންވެފައި ހުއްޓާ ކެބިންއަށް ތިއައީ… ފުރަތަމަ މަޔާން ސަރއާއި ބައްދަލުކުރަން ބޭނުންވި ސަބަބު ސަރއަށް ބުނެދޭންވީނު…” ނިހާލްގެ އަޑުން ފާޅުވީ އޯގާތެރިކަމެވެ. މަޔާން އެ ކެބިންއިން ފެނުމާއިއެކުވެސް މަޔާން އައި ސަބަބާއި އޭނަ މަޔާންއާއި ބައްދަލުކުރަން އުޅޭ ސަބަބަކީ އެއް ސަބަބެއްކަމަށް ނިހާލްގެ ހިތް ބުނެލިއެވެ.\n“ސަރ…1998 ވަނަ އަހަރުގެ އޭ.އެޗް.ފިނޭޝިއަލް ކޭސް އަލުން އިންވެސްޓިގޭޓްކުރަން އަޅުގަނޑު ބޭނުންވޭ…” މަޔާން ދެއަތްޖޯޑުކޮށްލަމުން ނިހާލްގެ މޫނަށް ބަލާލިއެވެ.\n“މި ކޭސް އަލުން އިންވެސްޓިގޭޓްކުރަންޖެހޭކަމަށް މަޔާންއަށް ހީވާ ސަބަބުތަކަކީ ކޮބާ؟” ނިހާލް އެއްސެވިއިރު މަޔާން ދޭނެ ޖަވާބަކާއިމެދު ޝައުގުވެރިވެފައިވާކަމުގެ ކުލަވަރު އެ މޫނުމަތިން ފާޅުވިއެވެ.\n“މިކޭސްގައި ޝައްކު އުފެދޭފަދަ ކަންތައްތަކެއް އެބަހުރި… ގުދުރަތީގޮތުން ހިނގި ހާދިސާއެއް ނަމަވެސް އިހުމާލްވި ފަރާތްތަކެއް ޒިންމާނަގަންޖެހޭނެ ފަރާތްތަކެއްވާނޭކަމަށް އަޅުގަނޑު ގަބޫލުކުުރަނީ… 15 މީހުން މަރުވުމަކީ ކުޑަކަމެއްނޫން… ކުޑަކޮށްވެސް ޝައްކުއުފުދޭފަދަ ކަމެއް ފެންމަތިވާނަމަ އޭގެ އެންމެ ފުނަށް ފީނަން އަޅުގަނޑުމެން އެބަޖެހޭ…” މަޔާންގެ ޖަވާބު އިވިލައްވާފައި ނިހާލް ހިނިތުންވެލެއްވިއެވެ.\n“އަލުން މައްސަލައެއް އިންވެސްޓިގޭޓްކުރުމުގެ މާނަ މަޔާންއަށްވެސް އިނގޭނެ… އޭގެ މާނައަކީ ކުރީގެ އިންވެސްޓިގޭޝަންގައި ކޮންމެވެސް ކަމެއް ގޯސްކޮށް ދިޔައީއޭ…. ވީއިރު ކޯޓު މަރުހަލާ ނިމޭނީ ހަމައެކަނި ކުށްވެރިން ހޯދިގެންނެއްނޫން… އިހުމާލްވި މީހުންނަށް އަދަބުވެސް ލިބިގެން… މިހެން ކިޔާލިޔަސް މިހުންނަނީ ވަރަށްބޮޑެތި ކަންތައް… ގިނަފަހަރު އަލުން ކޭސްތައް ހުޅުވުމަކީ ގިނަ ގޮށްޖެހުންތަކެއް ދިމާވާނޭ ކަމެއް….” ނިހާލްގެ މޫނުން ސީރިޔަސްކަން ފެނިލެއްވިއެވެ.\n“މި ކޭސްއަކީ މިހާތަނަށްވެސް މިތާގައި މަސައްކަތްކުރި ޕްރޮސިކިއުޓަރުން ޝައުގުވެރިކަން ފާޅުކޮށްފައިވާ ކޭސްއެއް… ނަމަވެސް އެ މީހުން ކުރި މަސައްކަތުން އެދެވޭ ނަތީޖާއެއް ނެރެވިފައެއްނުވޭ… ސަރ މަޔާންގެ ޕޮޓެންޝިއަލްއާއިމެދު ޝައްކުކުރަނީކީ ނޫން… މަޔާންއަށްވެސް އިނގޭނެ މަޔާންގެ ބައްޕައަކީ މިތާގައި މަސައްކަތްކުރެއްވި ޕްރޮސިކިއުޓަރެއްކަން… މިއީ މިޙުރާން ސަރގެ ޕްރޮފެޝަންގައި ކުރިމަތިލި އެންމެ އުނދަގޫ ކޭސް… ފަސްއަހަރުވަންދެން މިޙުރާން ސަރ މިކޭސްގައި އެކިގޮތްގޮތުން މަސައްކަތްކުރެއްވި… ނަމަވެސް ކާމިޔާބެއްނުވި… ނަތީޖާއަކަށްވީ އެންމެ މަތީ މަޤާމްގައި ހުންނަވާފައި ސަރގެ ޕްރޮފެޝަންއާއި މުޅިއުމުރަށް ސަރ އަލްވަދާއު ކިޔުން…” ނިހާލް ވާހަކަދައްކަވަމުންދިޔައިރު މަޔާން އެ މޫނަށް ނަޒަރު ހުއްޓާލައްވައިގެން އިންނެވީ މޫނުމަތީގެ ކުލަވަރު ދިރާސާކުރާފަދަ ގޮތަކަށެވެ.\n“އަޅުގަނޑު ޔަގީންކަންދެން މިކޭސް އަޅުގަނޑާއި ހަވާލުކޮށްފިނަމަ އަޅުގަނޑުގެ ފުލް ޕޮޓެންޝިއަލް ދައްކާނޭކަމަށް….” މަޔާންގެ އަޑުގައިވީ ސާބިތުކަމެވެ.\n“ސަރ އެފަރާތެއްގެ މަސައްކަތާއިމެދު ވަރަށް ހިތްހަމަޖެހޭ ފަރާތެއް މަޔާންއަކީ… މިހާތަނަށްވެސް މަޔާން ވަރަށް ގިނަ މައްސަލަތަކެއް ކާމިޔާބުކަމާއިއެކު ނިންމައިފި… ސަރ ޖެހިލުމެއްނުވޭ މިފަދަ ކޭސްއެއް މަޔާންގެ އަތްމައްޗަށް ދޫކޮށްލާކަށް… މިއީ ކުރީގެ ކޭސްއަކަށްވެފައި ވަރަށް ބޮޑު ކޭސްއަކަށްވާތީ ސަރ މަޔާންއަށް ޗެލެންޖްއެއް ހަވާލުކުރާނަން… ދެ މަސްތެރޭ މިމައްސަލަ އެއްކޮށް ނުނިމުނަސް ޝައްކުކުރެވޭފަރާތްތައް މަޔާންއަށް ޔަގީންވާ ދަރަޖަައަކަށް ހޯދިއްޖެނަމަ ބަލާ މީ މަޔާންގެ ކޭސްއެއްކަމަށް… އޭރުން ޔޫއާރ ވެލްކަމް ޓު ގޯ އެ ހެޑް…” ނިހާލް ހިނިތުންވެލައްވަމުން މަޔާންއާއި ސަލާމްކޮށްލަން އަތްދިއްކޮށްލެއްވިއެވެ. އެ މޫނުމަތިން ފާޅުވީ މަޔާންއަށް އޭނަ އިތުބާރުކުރާކަމުގެ ކުލަތަކެވެ. މަޔާންއަށް އެކަން ކުރެވޭނޭކަމުގެ ޔަގީންކަން ނިހާލްއަށް އޮތެވެ.\n“ތެންކް ޔޫ ސަރ… އިންޝާ ﷲ އަޅުގަނޑު ތިކަން ހާސިލްކުރާނަން… އަޅުގަނޑުގެ ބެލުމުގެ ދަށުން މިކޭސް ކުރިއަށް ގެންދެވޭނޭ ފުރުސަތު ހޯދާނަން…” މަޔާންގެ އަޑުގައިވީ ފޯރިއާއިއެކު އެ މޫނު ވިދައިގަތްހެން ހީވިއެވެ.\n“ވެލް… އައި ލުކް ފޯރވާރޑް ޓު…” ނިހާލް ހިނިތުންވެލައްވަމުން ބުނެލެއްވިއެވެ. މަޔާންގެ މަސައްކަތް ދެކުމަށް ނިހާލް ކެތްތެރިކަން ކުޑަވެލައްވާގޮތްވެލެއްވިއެވެ. މަޔާންއަކީ އެ ކުއްޖެއްގެ މަސައްކަތާއިމެދު އޭނަ އެންމެ ހިތްހަމަ ޖެހޭ އަދި އެންމެ އިތުބާރުކުރެވޭ ފަރާތެވެ. މަޔާންގެ ހުންނަ މިޖާޒަކުން މިޙުރާންގެ ހަރުދަނާ ޝަހްސިއްޔަތު ރަމްޒުކޮށްދިނުމަކީ ނިހާލްއަށް މަޔާންއާއިމެދު ގާތްކޮށް ދެކެވޭ ސަބަބެވެ.\nކެބިންއިން ނިކުމެފައި މަޔާން ވައިގެތެރެއަށް ގޮށްމުށުގެ ހަމަލާއެއް ދޫކޮށްލިއެވެ. އޭނަގެ މޫނުމަތިން ހިތްހަމަޖެހުމުގެ ލިސާންތައް ފާޅުވިއެވެ. އޭނަގެ އަމާޒަށް ވާސިލްވުމަށް ފުރަތަމަ ފިޔަވަޅު ނެގުނީއެވެ.\nޝަލީންގެ ބަަނޑަށް ތިންމަސްވީއިރު ދޭތެރެއަކުން ބަނޑުގައި ރިއްސާފަދަ ގޮތެއްވާންއުޅެއެވެ. ހޮނޑުލެވޭވަރުން ތެދުވެ އުޅުން ޝަލީންއަށް ދަތިކަމަކަށްވެފައިވެއެވެ. ކިރިޔާ ވަހެއް ޖެހިލިޔަސް އޮކާ ދަމަ ދަމާ ޝަލީން ހަލާކުވާވަރުވެއެވެ. އަދި ރޭގަނޑަށް ވާ އުނދަގޫތައް ވަކީން ބޮޑެވެ. ގިނަފަހަރު ލޮލަށް ބަރުވެގެންގޮސް ލޯ ހުޅުވާލެނެހާ ވަރު ނުހުރެއެެވެ. ޝަލީން ޔަގީންކުރަނީ ދުވަސްކޮޅަކުން އެކަންތައް ރަގަޅުވެދާނެކަމަށެވެ. ވަރުބަލިވެ ހޮނޑުލެވި ދަރިފުޅަށްޓަކައި އެތަށް އުފަލަކުން މަހުރޫމްވެ ހުންނައިރުވެސް ޝަލީންގެ ހިތުގައި އެއްވެސް ޝަކުވާއެއް ނުވެއެވެ. ދަރިފުޅާއިމެދު އެ ހިތުގައި އުފެދިފައިވަނީ އެއަށްވުރެ ފުން ލޯތްބެކެވެ. މިހާރުއްސުރެ ދަރިފުޅާއިހެދި ޝަލީން ހުންނަނީ މާވަރެކެވެ. އޭނަގެ ހުސްވަގުތުތައް ދަރިފުޅަށް އެކި ވާހަކަތައް ކިޔައިދިނުމަށް ހުސްކޮށްލައެވެ.\nޝަލީން ދެރަވަނީ މަޔާންއަށް އޭނަ ބަލިވެއިންކަން އަންގައިދީފައިކުރި މެސެޖަށް މަޔާންގެ ފަރާތުން އަދިވެސް ޖަވާބެއްނުލިބޭތީއެވެ. ފޯނަށް ގުޅިޔަސް އަބަދުހެން ލިބެނީ ފޯން ނިއްވާލައިފައި އޮންނަކަމުގެ މެސެޖެވެ. ނުވިތާކަށް މަޔާން ޝޯޝަލް މީޓިއާއިންވެސް އޭނަ ބްލޮކްކޮށްލާފައެވެ. އެވަރުންވެސް ޝަލީންއަށް ތަކުރާރުކޮށް މެސެޖްކުރެވުނުވަރެއް ނޭނގުނެވެ. މިދުވަސްކޮޅު ޝަލީން ޑިއުޓީއަށް ދިޔުން މަދުކޮށްލާފައިވުމާއިއެކު މަޔާންއާއި ދިމާވުމުގެ ފުރުސަތުތައް ހަނިވެފައިވެއެވެ. ދަރިފުޅަށްޓަކައި ހިތާމަނުކުރަން ޝަލީން އަމިއްލަ ނަފްސަށް ހުވާކޮށްގެން ހުރިނަމަވެސް، އޭނަގެ ދެކެ މަޔާން ކުރާ ނަފްރަތުގެ ސަބަބުން އަމިއްލަ ލެއިން ވިންދުޖަހަމުންދާ ދަރިފުޅުވެސް މަޔާންއަށް މުހިންމުނުވީކަމަށް ހިތްބުނާކޮންމެ ފަހަރަކު ޝަލީން ކަރުނައޮއްސަން ޖެހެއެވެ. މަޔާން އޭނަ ހީކުރިވަރަށްވުރެވެސް ހިތްހަރެވެ. އޭނަގެ މެސެޖް ކިޔައިލައިގެންވެސް އެ ހިތަށް ގުޑުމެއް ނައެވެ. އެ ހިތުގައި ވަޅުޖަހަމުންދާ ލޯބި ދަރިފުޅަށްޓަކައިވެސް ހޭލައެއް ނުގަތެވެ.\nމެންދުރުގެ ހޫނުން ދުނިޔެއަށް ފިއްސަމުން ދިޔަވަގުތު އޭސީގެ ފިނިކަން ހިފަމުންދިޔަ ކެބިންގެ ތެރޭގައި ހައިޒަލް ގޮނޑިއަށް ހަށިގަނޑު ދޫކޮށްލައިގެން އޮތްއިރު ހުއްޓުމެއްނެތި ތަނަވަސް ނިއްކުރިމަތީގައި އަތުގެ އިނގިލިތައް ހިންގަމުންދިޔައެވެ. އެ ބޮލުގެ ތެރޭގައި ހިނގަމުންދާ ކަންތައްތަކުގެ ސަބަބުން އޭނަގެ ސިކުނޑިއަށް ހަމަޖެހިލާނޭ ފުރުސަތެއް ނުލިބެއެވެ. ނައިނާއާއި އޭނައަށް ތަކުރާރުކޮށް މިދުވަސްކޮޅު ލޯމަތިން ފެންނަމުންދާ މަންޒަރުތައް އޭނަގެ ސިކުނޑި ނުތަނަވަސްކުރުވާ ބަޔަކަށްވެފައިވެއެވެ. އަބަދާއި އަބަދު އެކަމާއިމެދު ވިސްނޭއިރު އޭނަގެ ބޮލުން ރިހުން ވަކިނުވެއެވެ. ލޯމަތިން ތަމްސީލުވާ ކަޅާއި ހުދުގެ ތަސްވީރުތަކުން އޭނަ އެހެން ދުނިޔެއަކަށް ގެންދާއިރު އޭނަގެ ހޭވެރިކަން ނެތޭ ވަރުވެެއެވެ. އޭނައަށް ފެންނަ ހުވަފެންތަކުން ބަރުދާސްތުކުރަން ޖެހޭ ވޭނުން ލިބޭވޭނަށްވުރެ އެވަގުތު އޭނައަށް ލިބޭ ވޭންތައް ހާސްވެދިނިވިއެވެ. އޭނާގެ ސިކުނޑިވެސް އޭނައަށް ކޮންމެވެސް ހަނދާންކޮށްދީގެން ހިތަށް އިތުރުވޭނެއް ދޭން އުޅޭހެން ހީވެއެވެ.\nކެބިންގެ ދޮރު ހުޅުވާލެވުނު އަޑަށް ހައިޒަލްގެ މެރިފައިވާ ދެލޯ މަޑުމަޑުން ހުޅުވާލިއެވެ. ކެބިންއަށް ވަދެގެން އައި ނައިނާ ހައިޒަލްގެ މޭޒާއި ގާތްވަމުން އައިރު ހައިޒަލްއަށް ނައިނާގެ މޫނާއި ކަޅިވަކިކޮށްލުމެއްނެތި ބަލަހައްޓައިގެން އޮވެވުނީއެވެ. އެ އޮމާން މޫނުގައި އިނގިލި ހިންގާލަން އެވަގުތު ހައިޒަލްގެ ހިތް އެދުނެވެ. އޭނަގެ އަތުތެރޭ ނައިނާ މުޅި ދުނިޔެއަށް ފޮރުވާލުމަށް ހިތް އެދި ގޮވިއެވެ. ނަމަވެސް އެއީ ފުރިހަމަވުމެއް ނެތް އެދުންތަކެއް ކަމަށް އަމިއްލަ ހިތްވެސް އޭނައަށް ބުނެދިން އިރު ހައިޒަލް މާޔޫސީ ގޮތަކަށް ލޯމަރާލިއެވެ.\nއިރުކޮޅެއްވަންދެން ހައިޒަލްގެ ފުރިހަމަ މޫނަށް ނަޒަރު ހުއްޓާލައިގެން ހުރެފައި ނައިނާ ފަސްދީ ކުރިއަށް ހިނގައިގަތެވެ. ކުރިއަށް އަޅާލި ދެތިން ފިޔަވަޅާއިއެކު ނައިނާގެ ހަށިގަނޑުގެ ހަރަކާތްތައް ހުއްޓުނު ފަދައެވެ. ހައިޒަލްގެ ދެއަތް ނައިނާގެ ބަނޑުގައި ވަށާލެވިގެންދިޔައިރު އެ ހޫނުނޭވާތައް ނައިނާގެ ކޮނޑަށް އެޅެންފެށިއިރު ނައިނާ ވަގުތުން ގަނޑުވިއެވެ. ހައިޒަލް ނޫން ލަފްޒެއް ދުލުން ބޭރު ނުކުރެވުނުއިރު ހައިޒަލްއާއި ދުރަށްދާން ނައިނާ ނުކުޅެދުނެވެ. ހިނދުކޮޅަކަށް އޭނަގެ ހިތްވެސް އޭނައަށް ކެހިދީ މަގާމުން ކަސިޔާރުވެގެންދިޔައީއެވެ.\n“ގިވްމީ ފައިވް މިނެޓްސް…” ހައިޒަލް މޫނު ނައިނާގެ ބުރަކަށީގައި ޖައްސާލިއިރު ނައިނާގެ ބަނޑުގައި ވަށާލެވިފައިވާ ދެއަތަށް ބާރުކޮށްލިއެވެ. ނައިނާ ހައިޒަލްގެ އަތްމަތީ އަތްބާއްވާލަން އަތްއުފުލާލައިފައިވެސް ހައިޒަލްއާއި ދިމާލަށް އެނބުރިލިގޮތަށް އެމޭގެ ތެރޭ ބޮޑިވެލިއެވެ.\n“ހައި… އަދިވެސް ހައިއަށް ހުވަފެންތައް ފެންނަނީތަ؟” ނައިނާ އިސްއުފުލާލަމުން ހައިޒަލްގެ މޫނަށް ބަލާލިއެވެ. އެ ދެލިކޮޅެއްފަދަ ދެލޮލުން ހުރިހާ އިހުސާސްއެއް ހާމައަށްވާއިރުވެސް ދެނެގަންނަން ނައިނާ ނުކުޅެދުނެވެ. ހައިޒަލްގެ ކަނޑެއްހާ ފުން ދެލޮލުން ހައިޒަލްގެ އިޙުސާސްތައް ދެނެގަތުމަކީ ނައިނާއަށް މިވީހާތަނަށްވެސް ކުރެވިފައިވާކަމެއްނޫނެވެ. ނައިނާ ހައިޒަލްގެ ބައިމަތީގައި ދެއަތް އަޅުވާލިއެވެ. އޭނަ ހައިޒަލްއަށް އެހީވާން ހައިޒަލްގެ ގާތުގައި ހުންނަން ކިތަންމެހާވެސް ބޭނުންވެއެވެ. ނަމަވެސް އޭނަގެ އަތުން އެ ހައްގު އަތުލީ ހައިޒަލްއެވެ.\n“އައިމް ގޮއިން ތްރޫ އެ ލޮޓް….” ހައިޒަލް އެއްވެސް އަސަރެއްނެތި ކިރިޔާ އަޑުއިވޭވަރަށް ބުނެލިއިރު އެ ޖުމްލަތަކުން އޭނަ ތަހައްމަލުކުރާ ވޭންތައް ބުނެއެއްނުދެވޭނެއެވެ. އޭނަގެ ތެޅިފޮޅެމުންދާ ހިތަށް މިދުވަސްކޮޅު ހަމަޖެހުމެއް ނުލިބެއެވެ. ސިކުނޑީގައި ތާއަބަދު ރިހުމެއް އުފެދިފައިވާ ހުންނައިރު ނާރުތައް ފަޅަފަޅައިގެންދާހާ ވަރުވެއެވެ. ދުވާލާއި ރޭގަނޑުވެސް އޭނަގެ ނަފްސަށް ހަމަޖެހުމެއް ލިބުމެއް ނެތެވެ. އޭނަގެ ދުވަސްވީ ހުވަފެންތައް އެހެން ސިފައެއްގައި އޭނައާއި ބައްދަލުކުރަންފެށީއެވެ. ގިނަފަހަރު އޭނާއަށް ދެބަދޭތެރޭ އޮވެވޭހެން ހީވާއިރު ލޯކުރިމަތިން ފެންނަ ކަޅާއި ހުދުގެ މަންޒަރަކީ ހަގީގަތެއްހެން ހީވާ ފަހަރު ފަހަރުވެސް އާދެއެވެ.\n“މިކްޔާލް ހޯދަންޏާ ބުނެލާތި އަހަރެން ވީ ޕެންޓްހައުސްގައޭ…” ހައިޒަލް ނައިނާ އޭނައާއި ދުރުކޮށްލަމުން ނައިނާއާއި ދުރަށް ޖެހިލައިފިއެވެ. ނައިނާގެ މޫނު ހައިޒަލްގެ ހަށިގަނޑުން ނެއްޓުމާއިއެކު ނައިނާއަށް އިހުސާސްކުރެވުނީ ފަޅުކަމެވެ. މުޅިއުމުރު ހައިޒަލްގެ އަތުތެރޭ އެގޮތުގައި ހުރެވޭނޭ ނަމައޭ ހިތަށް އެރިއެވެ. އުމުރުދުވަހު އެގޮތަށް ހުންނަންޖެހުނަސް ނައިނާ ފޫއްސެއްނުވާނެއެވެ. އަދިވެސް ހައިޒަލްއަކީ އޭނަގެ ހިތުގެ ވިންދާއި ގުޅިފައިވާ ލޯތްބެވެ. ނަފްރަތާއި ހިތާމަ އެ ލޯތްބަށް އުނިކަމެއް ގެނައީކީ ނޫނެވެ. ހައިޒަލްއާއި ވަކިވީއިރު ހަނދާނަކަށް ރިހުންތަކެއް ދޫކޮށްލައިފައި ދިޔަސް އެ ރިހުންތަކާއިއެކު އަދިވެސް އެދެވެނީ ހައިޒަލްއަށެވެ.\nއެތައް ކުޝަންތަކެއް ޖައްސާލެވިފައިވާ އެނދުގެ ހެޑްބޯރޑްގައި ބުރަކަށިލައްކޮށްލައިގެން ބޯ އުފުލާލައިގެން ހައިޒަލް އޮތްއިރު ނަޒަރު ހުއްޓާލެވިފައިވަނީ ފިޔަ ނޭގޭވަރަށް ބުރު އެނބުރެމުންދާ ފަންކާއަށެވެ. ފަންކާ އޭގެ މަސައްކަތް އެންމެ ފުރިހަމަގޮތުގައި އަދާކުރަމުންދާއިރުވެސް ހައިޒަލްގެ މޫނުމަތިން ދާތިކިތައް ހިލެމުންދިޔަގޮތުން ފިނީގެ އަސަރެއްވެސް ނުކުރާފަދައެވެ. ކޮޓަރީގެ ދޮރުހުޅުވެގެންދިޔުމާއިއެކު ހައިޒަލް ކުޑަކޮށް ބޯއަނބުރާލަމުން ދޮރާއި ދިމާލަށް ބަލާލިއިރު މިކްޔާލް ކޮޓަރިއަށް ވަނީއެވެ.\n“ހައި… އޯކޭތަ… ކިހިނެތްވީއޭ… ނައިނާ ބުނީމަ އަހަރެން މިއައީ… ޝީ ވޯޒް ސޯ ވޮރިޑް އެބައުޓް ޔޫ…” މިކްޔާލް ހައިޒަލްއާއި ކައިރިއަށް އަންނަމުން ހައިޒަލްއަށް ވާހަކަދެއްކުމުގެ ފުރުސަތުދިނުމެއްނެތި ހުރިހާ ސުވާލެއް އޮއްސާލައިފިއެވެ.\n“ކަމެއްނުވޭ….” ހައިޒަލްގެ ޖަވާބު އިވިފައި މިކްޔާލްއަށް ހިތްހަމަނުޖެހިފައި ބޯހޫރާލެވުނެވެ. ހައިޒަލްގެ ދުލުން ހަގީގަތް އަޑުއިވުމަކީ ނުވާނޭކަމެއްކަން މިކްޔާލްއަށް އޭރުވެސް އިނގެއެވެ. ޔޫއެސްގައި ކިޔަވަން އުޅުނުއިރުއްސުރެ ދެޒުވާނުންނަކީ ގާތްރަހުމަތްތެރިންނަށްވެސް ހައިޒަލް މިވީހާތަނަށްވެސް އޭނަގެ ސިއްރުތައް މިކްޔާލްއާއި ހިއްސާކޮށްފައެއްނުވެއެވެ.\n“ޒޭވްއަށް ގުޅަންވީނު…” މިކްޔާލް އަހާލިއެވެ. ޒިވާންއަކީ ޑޮކްޓަރަކަށްވާތީ ހައިޒަލްގެ ސިއްރުތައް ކޮންމެވެސް ގޮތަކުން ދުލުން ބޭރުކުރެވިދާނެއެވެ. މިދުވަސްކޮޅު ހައިޒަލްއަށް އަންނަމުންދާ ބަދަލުތައް އެންމެ ގާތުން ދެކޭމީހަކީ އޭނައެވެ. ހައިޒަލް ކިތަންމެ ސިއްރުކުރަން އުޅުނަސް ހައިޒަލްގެ ތަބީއަތު މިދުވަސްކޮޅު ރަނގަޅުނޫންކަން މިކްޔާލްއަށް އިނގެއެވެ. ހައިޒަލްއަށް މި ބަދަލެއް އައީ ސައިޓްއަށް ހޭނެތިގެންވެއްޓުނު ދުވަހުގެ ފަހުންނެވެ.\n“ނޯ…. ނިދާލަނިކޮށް ރަނގަޅުވެދާނެ… މިކް ކޮމްޕްގައި ސޭވްކޮށްފައި އިން ޑޮކިއުމެންޓް އައްމާރު ސަރއަށް މެއިލްކޮށްލައްޗޭ… ދެން ރަފްހާން ގެންނާނެ ހޮޓެލްގެ ލިޔުންތައް އެއާއި ހަވާލުވެލާތި…” ހައިޒަލް ބުނަން ބޭނުންވީ ވާހަކަތައް ބުނުމަށްފަހު މިކްޔާލްއަށް ވާހަކަދެއްކުމުގެ ފުރުސަތުނުދޭންވެގެން އަނެއް ފަރާތަށް އެނބުރިލިގޮތަށް ލޯމަރާލައިފިއެވެ. ހައިޒަލް ވާހަކަދައްކަން ބޭނުންވާކަށް ނަގައިގަނެވުުނު މިކްޔާލް ހައިޒަލްއަށް އަރާމްކުރުމުގެ ފުރުސަތުދެމުން ކޮޓަރިން ބޭރަށް ނިކުތެވެ. ޕެންޓް ހައުސްއިން ނިކުތްގޮތަށް މިކްޔާލް ޒިވާންއާއި ގުޅާލިއިރު އެދެމެދުގައި ކޮންމެވެސް ވާހަކައެއް ދެކެވުނެވެ.\nމެންދުރުގެ ބްރޭކްވަގުތު ޝަލީން މާބްލް ހޮސްޕިޓަލުންއިން ނިކުމެގެންއައީ ޑޮކްޓަރ މުސްކާން ދިން ލިޔުންތައް ފައިލްއަށް އަޅަމުންނެވެ. ޝަލީން އިސްޖަހާލައިގެން އައިސް އެންޓްރެންސްއާއި އަރާހަމަވިވަގުތު އެންޓްރެންސްއިން ވަދެގެން އައި ޒުވާނެއްގެ ގައިގައި ޖެހިފައި ޝަލީން އަރިއަޅާލިއެވެ. އެ ޒުވާނާ ހުށިޔާރުވެ ޝަލީންގެ ހަށިގަނޑުގައި ހިފަހައްޓާލިއިރު ޝަލީންގެ އަތުން ފައިލް ދޫވެ ފައިލްގާވާހާ ސާމާނެއް ބިންމަތީގައި ވިހުރުނެވެ.\n“އާރޔޫ އޯކޭ…” މަޔާން އެެއަންހެންކުއްޖާ ވެއްޓުނަނުދޭންވެގެން އެ ކުއްޖާގެ އުނަގަނޑުގައި ހިފާލައިގެން ހުރެފައި އިސްއުފުލާ ބަލާލަމުން ބުނެލިއެވެ. އޭނަގެ ނޭވާ އިހުސާސްވާހާ ކައިރިން ޝަލީންގެ މޫނު ފެނުމާއިއެކު ކަރަންޓް ޝޮކްއެއް ޖެހުނުފަދައިން މަޔާން އަވަހަށް ޝަލީންއާއި ދުރުވެލައިފިއެވެ. ހިނދުކޮޅަކަށް އެ މޫނުމަތިން ފެނިލި އޯގާވެރިކަން ރުޅިވެރިކަމަށް ބަދަލުވެގެންދިޔައީ ސިކުންތުކޮޅެއްގެ ތެރޭގައެވެ. އެ މޫނުމަތި ވަގުތުން ރުޅިން ފިހިގެންދިޔަގޮތުން މަޔާންގެ އެ ސިފައަކީ ޝަލީންއަށް ހާއްސަ ސިފައެއްހެން ހީވެއެވެ.\nޝަލީން ހިންދިރުވާލިއިރު މަޔާންއިން ނެއްޓިގެން އައި ނަޒަރު މާބްލްމަތީ ކިރެމުންދިޔަ ކަރުދާސްގަނޑަށް ހުއްޓުނެވެ. އޭނަ މަޔާންއަށް އަންގައިދޭން މަސައްކަތްކުރާ ހަގީގަތް އެއޮތީ މަޔާންގެ ލޯކުރިމަތީގައި ފެންނާށެވެ. މަޔާންއަށްވެސް އެވަގުތުކޮޅު އެ ރިޕޯޓްއާއި ދިމާލަށް ބަލާލެވުނުއިރު އޭނަގެ ހިތުގެ ހިނގުންވެސް ހުއްޓި ސިކުނޑީގެ ލޭ ދައުރުވުންވެސް މަޑުޖެހިލިހެން ހީވިއެވެ.\nތިޔަ އަސަރު 4\nYeyy first dho mee.. hehe hama bala bala meenee.. ❤ kiyaalaafa comment kohlaaanan inge\nAlheyyy varah reeethi.. ❤❤😘 haadha curious kohlaafa ey thi nimmaalee.. 🙁 kihinehbaa dho Mayaan react kuraanee..\nDhiraa haadha rangalhey, mireyge2vana bayah eagerly waiting hama..\nthnks dear.. lets c dww\nvaahaka up kurun lasvikamahtakaai kiyuntheringe faraathun dhira maafah edhen.. ummeedhu kuran mi baives kamudhaane kamah.. mirey adhi eh part up kohladheynan.. kudakoh inthizaaru kohlahjjey..\nmirey kn iraku?\nknmx irakun dww be patient dear\nWaiting for the nxt part..!\ninsha allah will upload soon\n❤❤❤Yey me first dhw\nOops second dhw..Kiyaafa comment eh kohlaanan😅\nhehehehehdhn mifaharu second ti libunee… waiting foracmnt\nYeah..Mee first dhw..Kiyaa laara comment eh koalaanan…😀😊\nMee third dhw… yeyeeeeyey♥♥♥♥😘😘😘😍\nDhen kudakoh foohi mibai, adhi heevey kuruhenves, kuda Koh ibaaraathuge massala ves ebahuri, kuree ge part thakaa thafaathu, mi bunee fashuvikamaa sifakurunthah kuree part thakaa hilaafah mi part ga nethey, 😁😁😁😁😁😊😊😊\nShehenaax in shehey ah badhalvaan kuda dhuvaskolheh nagaane dho\nMaybe baeh sentences thah maa dhigu veema ibaaraai odd ee.. i noticed that too.. ekamu dhen rangalhu vaane dho dhiraa.. mistakess in learn kuraanee dho.. ❤\nHey thigothah I ge name use nukohba dhw…Plc dont do this…\nNd evec adhi writer dissapoint kohfa🤨😠\nthnks everyone… yeah mistakes in dassvaanee.. thnks for the advice… iw ill try to improve\nHaadha reehchey mi partvxx♥♥♥😍😍😍thanks dhiraaaaa\nVrh reethi mi bay vx masha allah😍😍😍😍😍\nEhn meehaku nukurias i really appriciate your hard work 🤗🤗🤗🤗\nKeep it up💓💖💖💖💖💞💖💞\nInsha Allah huri haa kameh v rangalhu vaane💖💛💓💞💖💞💛💞❣🤗\nMysterious ingey 😍 avahah up koh dhehche next part plxxxxxxxxx ☹\nthnks dear. be patient dear\nMi bai ves varah varah furihama. Waiting for next part\nHaizal aa nainage baithah ginakihlaba dhiraaa, so in love with this story.\nbe patient dear. hingaa balamaa dww\nHaadha salhi hisaabakunney nimmaaly..I’m v vv curious.. yaan ah fennanetha???😊😊\nWoah😘😘😘..alhey vv rythi ingey mi part vec❤❤❤….Im so curious💘💘💘….alheyy ehpart upkohdheynamey😱😱😱…thnxalot darlz…Ly sis\nEven though I don’t comment but I used to read every part of this story. Plx dhiraa wish at least haizal ah hadhaan kohdhen v eh nun eynage past or else nainaa ah hageegai haama kohdheyn v eh nun. Anyway story is interesting.\nthnks dear.. hingaa balamaa dww vaagotheh\nVarah reethi ingey mibaives. Waiting for the next part\nAnehpart up kuraanamey bunegen inthizaaruga , kihaaireh vaanebaa\ndear mihaaru up kohlaifin\nwoww.. love this part too.. when next part ??\nthankss dear.. mihaaru up kohlaafa ihnaanee


Plastic madhu kuraa plan ah hiyaalu hodhaifi\nޕްލާސްޓިކް މަދުކުރާ ޕްލޭނަށް ހިޔާލު ހޯދައިފި\nއިއްޔެގެ ވެބިނާގެ ތެރެއިން؛ ޕްލޭނާ ގުޅިގެން އާއްމުންގެ ސުވާލުތަކަށް ވެސް ޖަވާބު ދީފައިވޭ\nއެއްފަހަރު ބޭނުން ކޮށްފައި އުކާލާ ޕްލާސްޓިކުގެ ބާވަތްތައް ރާއްޖޭގައި ބޭނުންކުރުން މަދުކުރުމާއި ހުއްޓާލުމަށް އެންވާރަމަންޓް މިނިސްޓްރީގެ ފަރާތުން ހެދި ޕްލޭނަށް އާންމުންގެ ހިޔާލު ހޯދަން ވެބިނާ އެއް ބާއްވައިފި އެވެ.\nއެންވާރަމަންޓް މިނިސްޓްރީން އިއްޔެ ކުރިއަށްގެންދިޔަ މި ވެބިނާގައި އެ މިނިސްޓްރީގެ ބައެއް ބޭފުޅުންނާއި އީޕީއޭ އަދި، "ޕްލާސްޓިކް ނޫން ގޮތެއް" ގެ ފައުންޑަރާއި "ޕާލޭ މޯލްޑިވްސް" ގެ ޑައިރެކްޓަރު ޝާހީނާ އަލީ ބައިވެރިވި އެވެ.\nއިއްޔެގެ ވެބިނާގައި އާއްމުންގެ ހިޔާލު ހޯދީ ފޭސްބުކް ލައިވް މެދުވެރިކޮށް އަދި ޒޫމް އިންނެވެ. އެންވާރަމަންޓުން ބުނީ، އާއްމުންގެ ތެރެއިން 50 އަށް ވުރެ ގިނަ މީހުން ބައިވެރިވެ އެކި ހިޔާލާއި ސުވާލުތައްވެސް ހިއްސާ ކުރި ކަމަށެވެ. ވެބިނާ އަށް ފަހު، އީމެއިލް މެދުވެރިކޮށްވެސް މި ޕްލޭނަށް ހިޔާލު ހުށަހެޅޭނެ ކަމަށް މިނިސްޓްރީން ބުންޏެވެ. ހިޔާލު ދޭން ބޭނުންވާނަމަ، [email protected] އަށް މި މަހުގެ ކުރިން އީމެއިލް ކުރުމަށް ވަނީ އެދިފަ އެވެ.\nވެބިނާގައި ޕްލޭނާ ގުޅޭ އެކި ހިޔާލުތައް އެންވާރަމަންޓުގެ ފަރާތުންވެސް ވަނީ ހިއްސާކޮށްފަ އެވެ. އެގޮތުން، މި ޕްލޭންގެ ދަށުން ރާއްޖޭގައި ރީސައިކްލީން ފެސިލިޓީ އެއް ގާއިމު ކުރެވިދާނެ ކަމާއި އެ ފެސިލިޓީގައި ރާއްޖެއަށް އިމްޕޯޓް ކުރާ ޕްލާސްޓިކް ގެ ބޮޑުބައެއް ރީސައިކަލްކުރުމަށްފަހު ރޯ މެޓީރިއަލްސްގެ ގޮތުގައި އެކްސްޕޯޓް ކުރެވޭނެ ނިޒާމެއް 2023 ގެ ކުރިން ގާއިމްކުރެވިދާނެ ކަމަށް އެންވަޔަރަމަންޓްގެ ފަރާތުން ވަނީ ހުށަހަޅާފަ އެވެ. އަދި، މި ފެސިލިޓީ ހަދާނީ 'ޕާލޭ މޯލްޑިވްސް' އާ ގުޅިގެން ކަމަށް މިނިސްޓްރީން ވަނީ ފާހަގަކޮށްފަ އެވެ.\nރާއްޖޭގައި ސިންގަލް ޔޫސް ޕްލާސްޓިކް 2023 ވަނަ އަހަރުގެ ނިޔަލަށް ފޭސްއައުޓް ކުރަން ނިންމާފައިވާކަން އިއުލާން ކުރީ، މިދިޔަ އަހަރު ބޭއްވި އ.ދ. ގެ 74 ވަނަ އާއްމު ބައްދަލުވުމުގެ ކްލައިމެޓް ސަމިޓުގައި ރައީސް އިބްރާހީމް މުހައްމަދު ސާލިހް އެވެ.\nދިރާސާތަކުން ދައްކާގޮތުން ރާއްޖޭގައި އުފެދޭ ކުނީގެ 10 ޕަސެންޓަކީ ޕްލާސްޓިކު ކުންޏެވެ. އަދި ޕްލާސްޓިކު ކުނީގެ ތެރެއިން، އެއްފަހަރު ބޭނުންކޮށްފައި އުކާލެވޭ ކުންޏަކީ ރާއްޖޭގެ ނާޒުކު ދިރުންތަކާއި ގުދުރަތީ ރީތިކަމަށް ހުރި ނުރަކައްލެކެވެ.\nތިމާވެށި އީޕީއޭ ޑރ. ހުސައިން ރަޝީދު ހަސަން


SunOnline: Irumathee Europe ge ithuru airline thakun Raajje ah dhathuru thah fashan mashvaraa kuranee\nއިރުމަތީ ޔޫރަޕުގެ އިތުރު އެއާލައިންތަކުން ރާއްޖެއަށް ދަތުރުތައް ފަށަން މަޝްވަރާ ކުރަނީ\nއަހުމަދު މިޒްޔާލް 22 Jul 2021, 20:40\nރަޝިއާއާއި އިރުމަތީ ޔޫރަޕުން ރާއްޖެއަށް އިތުރު އެއާލައިންތަކުގެ ދަތުރުތައް ފެށުމާ ގުޅޭގޮތުން މަޝްވަރާކޮށްފި އެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމު ބައިވެރިވެވަޑައިގެންނެވި އެ ބައްދަލުވުން ކުރިއަށްގެންދިޔައީ ރަޝިއާގައި ގާއިމުކޮށްފައިވާ ދިވެހި ޓުއާ އޮޕަރޭޓަރެއް ކަމަށްވާ ރިސޯޓް ލައިފް ހޮލިޑޭސް އާއި ރެޑްވިންގްސް އެއާލައިންއާ ގުޅިގެންނެވެ.\nމޮސްކޯއާއި ރާއްޖެއާ ދެމެދު ސީދާ ފުލައިޓްތައް ފެށުމަށް މަޝްވަރާކޮށް އިއްޔެ ބޭއްވި އެ ބައްދަލުވުމުގައި މިނިސްޓަރު މައުސޫމް ވަނީ ރާއްޖޭގެ ފަތުރުވެރިކަމާ ގުޅުންހުރި މައުލޫމާތު ރެޑްވިންގްސް އެއާލައިން އޮޕަރޭޓުކުރާ ޒިއާ ޓުއާސް އާއި މޮސްކޯގެ ޒުކޮވުސްކީ އިންޓަނޭޝަނަލް އެއާޕޯޓުގެ ސީއީއޯ ތޯމަސް ވައިސްވިލާއަށް ހިއްސާކުރައްވާފަ އެވެ.\nބައްދަލުވުމަށްފަހު ޒިއާޓުއާސްއާއި ރިސޯޓްލައިފް ހޮލިޑޭސްއާ ދެމެދު މިކަމާ ގުޅޭ އެމްއޯޔޫއެއްގައިވެސް ވަނީ ސޮއިކޮށްފަ އެވެ.\nއެ ރަސްމިއްޔާތުގައި ވާހަކަ ދައްކަވަމުން މިނިސްޓަރު މައުސޫމް ވަނީ ރާއްޖޭގެ ފަތުރުވެރިކަމުގެ ސިނާއަތުގައި ރަޝިއާ މާކެޓުގެ މުހިންމުކަމާއި ރާއްޖެ މަގުބޫލު މަންޒިލަކަށް ހެދުމަށް ރަޝިއާގެ ޓްރެވަލް ޓްރޭޑް ޕާޓްނަރުން ކުރާ މުހިންމު މަސައްކަތްތައް ފާހަގަކުރެއްވާފަ އެވެ.\nމީގެ އިތުރުން މިއަދު ޖުލައި 22ވަނަ ދުވަހު ރިސޯޓްލައިފްއާއި ރަޝިއާގެ ނޯޑްވިންޑްސް އެއާލައިންއާއެކު ބޭއްވި މަޝްވަރާތަކުގައި ވެސް މިނިސްޓަރު މައުސޫމް ވަނީ ބައިވެރިވެވަޑައިގެންފަ އެވެ. އެ ބައްދަލުވުމުގައި ރާއްޖެއަށް ދަތުރުތައް ފެށުމަށް އެއާލައިންތަކަށް ހުރި ފުރުސަތުތަކަށް އަލިއަޅުވާލެއްވެވި އެވެ. އަދި ވަކިން ހާއްސަކޮށް ގަން އިންޓަނޭޝަނަލް އެއާޕޯޓަށް ދަތުރުތައް ފެށުމަކީ ސަރުކާރުން އެދޭ ކަމެއް ކަމަށް ފާހަގަކުރެއްވި އެވެ.\nރިސޯޓްލައިފް ހޮލިޑޭސްގެ ދައުވަތަކަށް މިނިސްޓަރު މައުސޫމް ކުރައްވާ އެ ދަތުރުގައި މޮސްކޯގައި ހުންނަ ރިސޯޓްލައިފް ހޮލިޑޭސްގެ އޮފީހަށް ވެސް ވަނީ ޒިޔާރަތް ކުރައްވާފަ އެވެ.\nރަޝިއާއާއި އިރުމަތީ ޔޫރަޕުން ރާއްޖެއަށް އަންނަ ފަތުރުވެރިންގެ އަދަދު ދަނީ އިތުރުވަމުންނެވެ. މިއަހަރުގެ މިހާތަނަށް ރާއްޖެއަށް އައި ފަތުރުވެރިންގެ ތެރެއިން 23.8 ޕަސެންޓަކީ ރަޝިއާގެ ފަތުރުވެރިންނެވެ.\n"އުންމީދަކީ ފަތުރުވެރިކަން ބަލްގޭރިއާގައި އިޝްތިހާރުވުން"


Fahuge iPhone Thakugai Mahsala Ulhey Kamah Apple In Ehbas Vehje - Vaguthu\nފަހުގެ އައިފޯން ތަކުގައި މައްސަލަ އުޅޭ ކަމަށް އެޕަލްއިން އެއްބަސް ވެއްޖެ\nއެޕަލް ކުންފުނީގެ އެންމެ ފަހުގެ އުފެއްދުން ކަމުގައިވާ އައިފޯން އެކްސް އެސް އަދި އެކްސް އެސް މެކްސް ނުވަތަ ރަސްމީ ނަމުން ނަމަ 10-އެސް އަދި 10-އެސް މެކްސް ފޯނުގައި މައްސަލަ އުޅޭ ކަމަށް އެއްބަސްވެ، އެމައްސަލަ ޙައްލު ކުރުމުގެ މަސައްކަތް އެޕަލް ކުންފުނިން ފަށައިފިއެވެ.\nއައިފޯން އެކްސް އެސް އަދި އެކްސް އެސް މެކްސް އަށް ދިމާވަމުން އަންނަ މައްސަލައަކީ ޗާޖްއަށް ޖެހުމުން ޗާޖް ނުވާ މައްސަލައެވެ. ފޯންގެ ސްކްރީން ސްޓޭންޑް ބައިގައި (އޮފްކޮށްލާފައި) ހުންނަ ވަގުތު ޗާޖްއަށް ޖެހުމުން އެފޯންތައް ޗާޖް ނުވުމުގެ މަައްސަލައެވެ.\nއެޕަލްގެ ފޯންތަކަށް ނެރެފައިވާ އަޕްޑޭޓެއްގައި އެޕަލްއިން ބުނެފައިވަނީ މިހާރު މިމައްސަލަ ހައްލު ކުރެވިފައިވާ ކަމަށެވެ. އެޕަލްގެ އައިއޯއެސް 12.1 ބީޓާ2އަޕްޓޭޓްގައި މިމައްސަލަ އެޕަލްއިން ހައްލުކޮށްފައިވާއިރު، ރަސްމީކޮށް މި އަޕްޓޭޑްގެ ރިލީސް ނޯޓްއެއް އެޕަލްއިން ނެރެފައިއެއް ނުވެއެވެ. 12.1 ގެ ޓެސްޓް ވާޝަންއެއް ނެރެފައިވާއިރު، މިއީ ފައިނަލް ވާޝަން ނޫން ކަމަށާއި ފައިނަލް ވާޝަން ނެރެވޭނީ މިމަހުގެ ފަހު ކޮޅުގައި ކަމަށް މަޝްހޫރު އެޕަލްގެ ޚަބަރުތައް ގެނެސްދޭ ޓެކް ސައިޓްތަކުން ހާމަކޮށްފައިވެއެވެ. އައިއޯއެސް 12 ނެރެފައިވަނީ މިދިޔަ ސެޕްޓެންބަރ މަހު 17 ވަނަ ދުވަހުއެވެ.\nއެޕަލްއިން މިމައްސަލަ ސޮޕްޓްވެއަރ އަޕްޑޭޓަކުން ހައްލުކޮށްފައިވާއިރު، އެޕަލްގެ ބައެއް ފިހާރަތަކުން މީގެ ކުރިންވަނީ މިގޮތަށް މައްސަލަ އުޅޭ ފޯންތައް ބަދަލުކޮށްދީފައެވެ.\nމިގޮތަށް ޗާޖް ކުރުމުގައި މައްސަލަ އުޅޭކަން މީހުންގެ މެދުގައި އާއްމުކޮށްފައިވަނީ " އަންބޮކް ތެރަޕީ" ކިޔާ ޓެކްނޮލޮޖީގެ ތަފާތު މަޢުލޫމާތު ތަކެއް ގެނެސްދޭ ޔޫޓިއުބް ޗެނަލްއަކުންނެވެ. އަދި މިއާއެކު މިމައްސަލަތަކުގެ ވާހަކަ މީސްމީޑިޔާގައި ގިނަ ބަޔަކު ދަނީ ހިއްސާކުރަމުންނެވެ.\nމެކަފީ އެންޓިވައިރަސް އުފެއްދި ޖޯން މެކަފީ ސްޕޭންގެ ޖަލެއްގައި މަރުވެއްޖެ


Recipe : Baked Bread Rolls ރެސިޕީ: ބޭކަޑް ބްރެޑް ރޯލްސް – Huvadhoo News Recipe : Baked Bread Rolls Huvadhoo News\nރެސިޕީ: ބޭކަޑް ބްރެޑް ރޯލްސް\nބޭކަޑް ބްރެޑް ރޯލްސް\nބޭކަޑް ބްރެޑް ރޯލްސް އަކީ، ޚަރަދު ކުޑަކޮށް ތައްޔާރު ކޮށްލެވޭ މީރު އެއްޗެކެވެ. ހަވީރު ސަޔަށް ނުވަތަ، ހެނދުނުގެ ނާސްތާއަށް ވެސް ރަނގަޅު ބޭކަޑް ބްރެޑް ރޯލްސް އަކީ ހަށިގަނޑަށް ވެސް ފައިދާ ހުރި އެއްޗެކެވެ.\n2 ސައި ސަމުސާ ތެޔޮ\n1/2 ސައިސަމުސާ ލޮނުމެދު (ގާނާފައި)\n1/2 ސައިސަމުސާ އިނގުރު (ގާނާފައި)\n1/2 މޭޒުމަތީ ސަމުސާ ޗިލީ ޕައުޑަރު\n1/4 މޭޒުމަތީ ސަމުސާ ގަރަމް މަސާލާ\n1 މޭޒުމަތީ ސަމުސާ ކޮރިއެންޑާ ފަތް (ކުދިކޮށް ކޮށާފައި)\nއެންމެ ފުރަތަމަ ކެރެޓް، އަލުވި އަދި ކޮރިއެންޑާ ކުދިކޮށް ކޮށުމަށް ފަހު، މަޑުވަންދެން ފެނުކައްކާށެވެ. ދެން ފެންގަނޑުގެ ތެރެއަށް ރީނދޫ ކޮޅު އަޅަން ހަނދާން ބަހައްޓާށެވެ. ހުރިހާ އެއްޗެއް މަޑުވުމުން އަލުވި ރަނގަޅަށް މޮޑެ، އޭގެ ތެރެއަށް ފެނުކެއްކި ތަރުކާރީތައް އަޅައި އެއްކޮށްލާށެވެ.\nއެ އަށްފަހު ތަވަޔަކަށް ތެލާއި ފިޔާ، އިނގުރު އަދި ލޮނުމެދު އެޅުމަށްފަހު ފިޔާގަނޑު މީރުކޮށްލާށެވެ. ދެން އޭގެ ތެރެއަށް ކުރިން މޮޑުނު އަލުވި މަސްގަނޑު އެއްކޮށް، ޗިލީ ޕައުޑަރު އަދި ގަރަމް މަސާލާ އަޅައި ފަސް ވަރަކަށް މިނެޓު މަޑު ގިނީގައި ބަހައްޓާށެވެ.\nބްރެޑް ރޯލްސް ތައްޔާރު ކުރުމަށް، ޕާން ފޮތީގެ އަރިމަތީ ކައިރި ކެފުމަށް ފަހު، ރޮށި ދަމަން ގެންގުޅޭ ރޯލަރުން ޕާން ފޮތިތައް ފަތުރާލާށެވެ. އެއަށް ފަހު ޕާނުގައި ކުޑަ ބަޓަރުކޮޅެއް އުނގުޅުމަށް ފަހު، މޭޒުމަތީ ސަމުސަލެއްގެ މިންވަރަށް އަލުވި މަސްގަނޑު އަޅައި ރޯލް އަކަށް ވާގޮތަށް އޮޅާލައި ރަނގަޅަށް ބައްދާލާށެވެ.\nރޯލްގެ ވަށައިގެން ކުޑަ ތެޔޮފޮދެއް އުނގުޅުމަށް ފަހު 200 ޑިގްރީގައި 20 ވަރަކަށް މިނެޓު ވަންދެން ފިހެލާށެވެ.


SunOnline: "Hoadheytho manzile" ki iru raagakee copy eh kameh neygey: Laisha\nޖުލައި 31، 2016: ރާއްޖޭގެ 51ވަނަ މިނިވަން ދުވަހާއި ގުޅިގެން ގައުމީ ދަނޑުގައި ބޭއްވި ހެވިކަމާއި ކުޅިވަރުތަކުގެ ތެރެއިން -- ސަން ފޮޓޯ/ ފަޔާޒު މޫސާ\n"ހޯދޭތޯ މަންޒިލެއް"ކިއިރު ރާގަކީ ކޮޕީއެއް ކަމެއް ނޭނގޭ: ލައިޝާ\n1 އަހަރު2މަސް ކުރިން - 17 ފެބްރުއަރީ 2017 1\nމޯލްޑިވިއަން އައިޑޮލްގެ ފުރަތަމަ ސީޒަންއިން އެއްވަން ހޯދި، ލައިޝާ ޖުނައިދު ނެރުނު "ހޯދޭތޯ މަންޒިލެއް" ލަވަ ކި އިރު އެއީ ކޮޕީ ރާގެއްގެ މިއުޒިކެއް ހިމެނޭ ލަވައެއް ކަން ނޭނގޭ ކަމަށް ލައިޝާ ބުނެފިއެވެ.\nލައިޝާގެ އެ ލަވަ އަކީ ކޯޕީ ރާގަކަށް ކިޔާފައި އޮތް ލަވައެއް ކަމަށް ބުނެ ސޯޝަން މީޑިއާގައި ޕޯސްޓެއް ދަނީ ދައުރުވަމުންނެވެ. އެ ޕޯސްޓުގައި ލައިޝާ ކިޔާފައިވާ ލަވަ އާއި 2013 ވަނަ އަހަރު ސްކޫލު ކުދިންގެ ލަވަ މުބާރާތުގައި ކުއްޖަކު ކިޔާފައިވާ ލަވައިގެ ރާގު ވަރަށް ވައްތަރެވެ. ލައިޝާ ކިޔާފައިވާ ލަވަ ތައްޔާރު ކުރީ ވެސް ޓޮނިކް ލައިވް ސްޓޫޑިއޯއިންނެވެ.\nރާއްޖޭގެ ފުރަތަމަ މޯލްޑިވިއަން އައިޑޮލް، އޭނާގެ ފޭސްބުކްގައި ލިޔެފައިވާ ސްޓެޓަސްގައި ބުނެފައި ވަނީ އެ ރާގުގެ ހަގީގަތެއް ނޭނގޭ ކަމަށެވެ. އަދި އެލަވަ އޭނާއަށް ހުށަހެޅީ އޮރިޖިނަލް ލަވައެއް ކަމަށް ބުނެ ކަމަށާއި ލަވަ ރެކޯޑްކޮށް ނިންމާލި އިރު ވެސް، އެއީ ކުރީގެ ރާގަކަށް ހަދާފައި އޮތް ލަވައެއްކަން ނޭނގޭ ކަމަށް އޭނާ ބުނެފައިވެއެވެ.\n"ލަވައިގެ ޕޯސްޓަރުންވެސް ފެންނާނެ. ލަވައިގެ މިއުޒިކް، ރިކޯޑިން، މިކްސިން އަދި މާސްޓަރިންގެ ކަންކަން ކުރިއަށް ގެންދިޔައީ ޓޮނިކް ލައިވް ސްޓޫޑިއޯއިން. އެކަމާ އަޅުގަނޑާ އެއްވެސް ގުޅުމެއް ނެތް. އެކަމުގައި އަޅުގަނޑު ހަރަކާތްތެރިއެއް ނުވަން. އަޅުގަނޑަށްވެސް އެއީ ކޮޕީ ރާގެއްކަން އެނގުނީ އެފްބީގަ ދައުރުވަމުން ދިޔަ ވީޑިއޯ ބެލުމުން،" ލައިޝާ ބުނެފައިވެއެވެ.\nމީގެ އިތުރުން ލައިޝާ ބުނެފައިވަނީ އޭނާ އަކީ ލަވަކިއުންތެރިއެއް ކަމަށާއި އެ ލަވައިގައި އޭނާ އަދާކޮށްފައިވަނީ ލަވަ ކިއުންތެރިއެއްގެ ދައުރު ކަމަށެވެ. އަދި އެލަވަ ކިޔާފައި އޮތީ ކޮމްޕޯޒަރުގެ އިރުޝާދާ އެއްގޮތަށް ކަމަށްވެސް އޭނާ ވަނީ ބުނެފައެވެ.\n"މިހެން ވިޔަސް އަޅުގަނޑު ޔަގީންކޮށް އަރުވަން. އަޅުގަނޑުގެ ފަރާތުން ދެން ނުކުންނަ ހުރިހާ ޕްރޮޑަކްޓެއް ވެގެންދާނީ 100 ޕަސެންޓު އޮރިޖިނަލް ޕްރޮޑަކްޓުތަކަކަށް. އަދި މި ލަވައިގެ ކެޕްޝަންގަ އޮރިޖިނަލް ލަވައެއް ކަމަށް ޖެހިފައި އޮތުމުން އެކަމަށް ވަރަށް ބޮޑަށް މައާފަށް އެދެން،" ލައިޝާ ގެ ޕޯސްޓުގައި ވެއެވެ.\n"ހޯދޭތޯ މަންޒިލެއް" ލަވަ ހެދުމުގައި ޒިންމާވި ހުރިހާ މީހުން އެ މީހުންގެ ކުށް ގަބޫލުކޮށް މައާފަށް އެދުމަށް ވެސް އެ ޕޯސްޓުގައި އޭނާ ވަނީ ގޮވާލައިފައެވެ. އަދި އެއަމަލީ ދިވެހި މިއުޒިކް އިންޑަސްޓްރީގެ "އަގުވައްޓާލުން" ކަމަށްވެސް އޭނާ ވަނީ ބުނެފައެވެ.\nމުނިފޫހިފިލުވުން މޯލްޑިވިއަން އައިޑަލް\nމިލިންދް ކައިވެނިކޮށްފި 13 ގަޑި 10 މިނެޓް ކުރިން\nއަނިލް އާއި މާދުރީގެ ޖޯޑު އަދި ވެސް ވަރަށް ހިތްގައިމު 17 ގަޑި 36 މިނެޓް ކުރިން\nއަލީ ޒަފަރަށް ތުހުމަތުގެ އިތުރު އިނގިލިތައް! 16 ގަޑި 27 މިނެޓް ކުރިން\nމީރާ ބަލިވެ އިންކަން ޔަގީން ކޮށްދީފި 17 ގަޑި 32 މިނެޓް ކުރިން\nތިޔަ ލޯތްބާ ދުރަށް ޕްރިމިއާ ކޮށްފި 17 ގަޑި 34 މިނެޓް ކުރިން


Dhe lakka meehunah dhevey varah vaccine gennanee\nހެލްތު މިނިސްޓަރު އަބުދުﷲ އަމީން މިއަދުގެ ނޫސްވެރިންގެ ބައްދަލުވުމުގައި -- އަވަސް ފޮޓޯ: ސަލްވީން އަބުދުލް ހަމީދު\nބައިނަލް އަގުވާމީ ފަރާތްތަކާއި ގުޅިގެން ދެ ލައްކަ މީހުންނަށް ދެވޭ ވަރަށް ވެކްސިން ގެންނަން ނިންމާފައިވާ ކަމަށް ހެލްތު މިނިސްޓަރު އަބުދުﷲ އަމީން ވިދާޅުވެއްޖެ އެވެ.\nހެލްތު މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަމީން ވިދާޅުވީ ދެ ލައްކަ މީހުންނަށް ދެވޭ ވަރަށް ވެކްސިން ގެންނަން ނިންމާފައިވާ ކަމަށާއި، އެ ވެކްސިން 10 ވަރަކަށް ދުވަސްތެރޭ ރާއްޖެ ގެނެވޭނެ ކަމަށެވެ.\nއަމީން ވިދާޅުވީ، މިހާރު ހިމަބިއްސަށް ވެކްސިން ނުދީ ތިބި މީހުންގެ މައުލޫމާތު މާދަމާގެ ނިޔަލަށް ހޯދާ ވެކްސިން ދިނުމުގެ ކަންކަން ކުރިޔަށް ދާނެ ކަމަށާއި، އެ ބަލި އާދަޔާ ހިލާފަށް ފެތުރުނަ ނުދީ ކޮންޓްރޯލް ކުރެވޭ ވަރަށް ވެކްސިން ރާއްޖޭގައި މިހާރު ވެސް އެބަހުރި ކަމަށެވެ. ބަލި ކޮންޓްރޯލްވި ނަމަވެސް، ވެކްސިން ދިނުމުގެ ޕްރޮގްރާމް ހުއްޓާ ނުލާ ކުރިޔަށް ގެންދާނެ ކަމަށް ވެސް ވިދާޅުވި އެވެ.\nއަމީން އިތުރަށް ވިދާޅުވީ ހިމަބިހީގެ ފުރަތަމަ ކޭސް ރިޕޯޓް ކުރި ހުޅުމާލޭގެ އެ ސަރަހައްދަށް މިނިސްޓްރީން ގޮސް ވެކްސިންގެ ހާލަތު ބަލާފައިވާ ކަމަށާއި، މާލެއިން ފެނުނު މީހާ ދިރިއުޅޭ ހިސާބުގައި ވެސް މިނިސްޓްރީގެ ޓީމުތައް ހަރަކާތްތެރިވެ ވެކްސިންގެ ސްޓޭޓަސް ބަލާފައިވާ ކަމަށެވެ.\nވެކްސިން ދޭ އިރު، ކުޑަ ކުދިންނަށް އިސްކަން ދިނުމަށްފަހު، ދެން އިސްކަންދެވޭނީ 40 އަހަރުން ދަށުގެ މީހުންނަށް ކަމަށް ވެސް މިނިސްޓަރު ވިދާޅުވި އެވެ.


Abdurraheem dhookollaifi - Hali News\nޕީއެންސީގެ ރަައީސް އަބްދުއްރަހީމް އަބްދުﷲ-- ފޮޓޯ: ޕީޕީއެމް\nޢަބްދުއްރަޙީމް ފުލުހަށް ގެންދިއުމަށްފަހު ދޫކޮށްލައިފި\n22 February 2021, 20:00\nޕީއެންސީގެ ރައީސް ޢަބްދުއްރަޙީމް ޢަބްދުﷲ ދޫކޮށްލައިފި ކަމަށް ފުލުހުން ވިދާޅުވެއްޖެއެވެ.\nފުލުހުންގެ ބެއްލެވުގެ ދަށަށް އޭނާ ގެންދެވީ އެޗުޕީއޭގެ ގައިޑްލައިނާ ޚިލާފަށް މިއަދު އެއްވުމެއް ބޭއްވުމުންނެވެ. އެ އެއްވުން ބާއްވައިފައިވަނީ އޭނާގެ ލީޑަރޝިޕްގައި ކަމަށް ފުލުހުން ވިދާޅުވެފައިވެއެވެ. ފުލުހުންގެ ބެއްލެވުމުގެ ދަށަށް އޭނާ ގެންދެވީ އެޗުޕީއޭގެ ގައިޑްލައިނާ ޚިލާފަށް ބޭއްވި އެއްވުން ރޫޅާލެއްވުމުގެ ބޭނުމުގައި ކަމަށް ވެސް ފުލުހުން ވަނީ ވިދާޅުވެފައެވެ.\n"ފުލުހުންގެ ބެލުމުގެ ދަށަށް ޢަބްދުއްރަޙީމް ޢަބްދުﷲ ގެނައުމަށްފަހު މައުލޫމާތު ސާފު ކުރުމަށްފަހު މިހާރު ވަނީ ދޫކޮށްލާފައި،" ފުލުހުން ވިދާޅުވިއެވެ. އޭނާ ގެންގޮސް މަޢުލޫމާތު ސާފު ކޮށްފައިވަނީ ގަލޮޅު ޕޮލިސް ސްޓޭޝަނުންނެވެ.\nހަޑިހުތުރު ބަސް ބޭނުން ކުރެއްވި ކަމުގެ ތުހުމަތުގައި ދައުލަތުން ވަނީ އޭނާގެ މައްޗަށް ދަޢުވާ ކޮށް ޝަރީޢަތް ވެސް ފަށައިފައެވެ. އެ ޝަރީޢަތުގެ ފުރަތަމަ އަޑު އެހުން ބާއްވައިފައިވަނީ ޖަނަވަރީ މަހުގެ މެދުތެރޭގައެވެ.\nއިތުރު ލިޔުންތައް އަބްދުއްރަހީމް އަބްދުﷲ ޕީއެންސީ


މީސްތަކުން ޙައްޤުބަހެއްގެ އިންތިޒާރުގައި ތިއްބާ! (1 ވަނަ ބައި) | Dhiislam | Dhiislam\nމީސްތަކުން ޙައްޤުބަހެއްގެ އިންތިޒާރުގައި ތިއްބާ! (1 ވަނަ ބައި)\nއައްޝައިޚް މުޙައްމަދު ޠައްޔިބު ބިން ޢަބްދުލް ޙަކީމް މެއި 25, 2012\nގޭގައި ހުއްޓާއައީ ފޯނު ކޯލެކެވެ. އަޅުގަނޑުގެ ދަރިފުޅަށް ނަޞޭޙަތެއް ދެއްވަން ވަޤުތުކޮޅެއް ދެއްވާށެވެ. ދަރިފުޅުގެ ފިކުރު ހުންނަގޮތުން މިހާރު ހެއްދެވިފަރާތެއް ވޮޑިގެންވާކަން ޤަބޫލު ކުރުމާމެދުވެސް ޝައްކެވެ. އާދެ މިއަޑު އިވުމާއެކު ވަރަށް ފުންއަސަރެއް ކުރިއެވެ. ރާއްޖޭގެ ދީނީ ޙާލަތު އޮތް ގޮތާމެދު ވިސްނާލެވުނެވެ. ލާދީނީ ފިކުރުގެ ނުބައިއަސަރު މަގުތަށް މަތިން ދަތުރު ކުރަމުންގޮސް ގޭގޭގެތެރެއަށް ވަންނަން ފަށައިފިކަމުގެ ރަތް ސިގްނަލް އަޅަން ފެށިއެވެ. އެހެންކަމުން އަތުގެ އިނގިލިތަކަށް ޙަރާކާތްތަކެއް ގެނެސް ހިތުގައިވާ ޝުޢޫރު ލިޔުމެއްގެ ސިފައިގައި ތިޔަ ލޮބުވެތި އަރިސްތަކުންނާ ޙިއްސާކޮށްލަން ޝައުޤުވެރިވެ މިކަމަށް ނުހަނު ބޭނުވިއެވެ.\nއާދެ! މިލިޔުން ކިޔަން ފެށުމުގެކުރިން ކޮންމެ ބޭފުޅަކުވެސް އެބޭފުޅެއްގެ ސިކުނޑި ހުޅުވާލާ ތިމާގެ ދީނާ ތިމާ ޤަބޫލުކުރާ ޢަޤީދާ ކުރިއަށްނެރެ ހިތުގައިވާ އެހެެނިހެން ޖަޒުބާތުތަކާއި ޝުޢޫރުތައް ވަޤުތުކޮޅަކަށް އެއްފަރާތަކަށް ޖައްސަވާ ލައްވާށެވެ.\nކުދިކުދި ޖަޒީރާ ރަށްތަކެއްގެ މައްޗަށް އެކުލެވިފައިވާ މިދީބުގެ ތެރޭގައި ﷲ ގެ ނޫރު އަލިވިލިގެން ދިޔައީ މީސްތަކުންގެ ހިތްތަކަށް އުފާވެރިކަން ގެނެސްދެމުންނެވެ. ހިލައަށާއި ބުދުތަކާއި އަދި ޖަމާދާތްތަކަކީ ތިމާމެންގެ ކަލުންކަމުގައި ހަދައިގެން ތިބިތިބުން ދޫކޮށްލާ، ޝިރުކުގެ ކަސްތޮޅުތަކުން ސަލާމަތްވެ، އެއްކައުވަންތަ، ޚާލިޤްވަންތަ، މުޅިކާއިނާތުގެވެރި މާލިކުއަށް ބޯލަނބާ ކިޔަމަންތެރިކަން އަދާކުރާ ޙާލުގައި އަނދިރީގެތެރެއިން އަލިކަމުގެ ތެރެއަށް ނިކުތީ ހިތްތަކަށް ތާޒާކަން ގެނެސްދެމުންނެވެ.\nހުރިހާ ޒަމާނެއްގައިވެސް ދުނިޔޭގެ އެކި ކަންކޮޅުތަކުގައި އިސްލާމްދީނާ ދެކޮޅަށް ކުރެވޭހަނގުރާމަ އަންނީ ކުރެވެމުންނެވެ. އެގޮތުން އޭގެ އެކިއަސަރުތައް އެކިދުވަސްވަރުތަކުގައި މިރާއްޖޭގެ ގޮނޑުދޮށްތަކަށް އައީ ބީއްސަމުންނެވެ. މިއީ ތާރީޚުވެސް އެކަމަކަށް ހެކިދޭ ބޮޑުވެގެންވާ ހަޤީޤަތެކެވެ. އަޅުގަނޑުމެންގެ ނަޒަރުގޮސް ހުއްޓެނީ ޕޯޗުގީޒުން ރާއްޖެހިފައި ރާއްޖެ އަޅުވެތި ކޮށްގެން ތިބިދުވަސްވަރު އިސްލާމްދީން މަތީގައިތިބި ނިކަމެތި އެތައްމުސްލިމުންނާ ދެކޮޅަށް ކުރެވުނު މަޢުނަވީ އަދި ފިކުރީ ހަނގުރާމަތުގެ އެކި ޙާދިޡާ ތަކަށެވެ. އެކަންކަމުގެ ތަފްޞީލު މުއައްރިޚުން ކުރެއްވި އެކި ދިރާސާ ފޮތްތަކުގެ އަލީގައި އެހެރީ ފެންނާށެވެ. އެއީވެސް މާޒީވެގެން ދިޔަ ދިގު ތާރީޚުގެ ޞަފްޙާ ތަކުގެތެރެއިން ޞަފްޙާއެކެވެ.\nއެއަށްފަހު އެކިއެކި ނަންނަމުގައެވެ. އެކިއެކި ކުލަވަރު ދައްކުވައިދެމުންނެވެ. ވަލީވެރިބޭކަލުންގެ ކީރިތި ކަމާއި، ޒިޔާރަތް ޒިޔާރަތުގެ މާތްކަމުގެ ވާހަކަތަކުން އަތުރާލެވިފައިވާ ތަޢުރީފުގެ ބަސްތަކުގެތެރެއިން ލާފައެވެ. ސައިފުރަސްގެފާނު ވާހަކައާއި އުދުހޭ އަހުގެ ވާހަކަ ކަހަލަ ވާހަކަ ފޮތްތަކުގެތެރެއިން ލާފައެވެ. ސިޙުރާއި ނުޖޫމީ ޢިލްމާއި އަތްބެލުމުގެ ހުނަރުފަދަ އެކިހުނަރުތަކުގެތެރެއިންލާފައެވެ. މި ފަދަ ކަޅުއަނދިރި މަންޒަރުތަކާ ކުލަތަކުން މުޅި ރާއްޖޭގެ އުދަރެސް ބައްދާލިއެވެ. މިފަދަ އެކިއެކި ޒަމާންތަކުގައި ތަވްޙީދުގެ ދިދައިގައި ހިއްޕަވައިގެން އެންމެހާ ބާޠިލް ފިކުރަތަކާއި އިދިކޮޅަށް މިޤައުމުގައި އުފެދުނު އަބުޠާލުންވަނީ ހަނގުރާމަކޮށްފައެވެ. ނަބީބޭކަލުންނާއި ރަސޫލު ބޭކަލުންގެ ދަޢުވަތު ދިރުވާ މިދީނަށްޓަކައި އެބައެއްގެ ފުރާނަޔާ މުޅިޙަޔާތް ހޭދަކޮށްފައިވާ އަބުޠާލުން ކޮށްދެއްވާފައިވަނީ ކޮންފަދަ ބޮޑު ޚިދުމަތްތަކެއްތޯ!\nއާދެ! ތަރީޚުގެ ސަފްޙާތަކުގެ ތެރެއިން ސަފްޙާއެކެވެ. ސ .މީދޫ އަށް އުފަން އައްޝައިޚު ޙާޖީ އަބްދުއްރަޙްމާން ތައުޙީދުގެ ދިދަ ހިއްޕަވައިގެން މިރާއްޖެއަށްވަޑައިގެން މިފަސްގަނޑުގައި ހުންނަވައި ވެވަޑައިގެންނެވީ ކޮންފަދަ ބޮޑު ޤުރާބާނީއެއްތޯއެވެ. ޖާހާ ވަޒީފާއާއި މަންސަބު ހުށަހެޅުނު، އަނބިދަރީން ލޯމަތިން ބީވެގެންދިޔަ، ނަމަވެސް ތައުޙީދުގެ ދިދައިގައި ހިފައްޓަވާ ހުންނަވައިގެން އެންމެ އިންޗިއެއްވެސް ފަހަތަކަށް ޖެހިވަޑައިނުގަންނަވައެވެ. އާދެ ކީއްވެގެންތޯއެވެ ! ޝައްކެއްނެތް ގޮތުގައި ޙައްޤު ބަހެއްގެ އިންތިޒާރުގައި ރެއާދުވާލު ކަޅި ހުއްޓާނުލާ ބަލަހައްޓައިގެން ތިބި އަދި އެކަމަށް ފެންބޮވާގެންފައިވާ އެތައްދަރީންގެ ޙައްޤުގައި ވެވަޑައިގެންވި ޤުރުބާނީއެއްގެ ރިވެތި މިސާލެކެވެ.\n25 މެއި, 2012 | 10:11\nސާބަސް ތައްޔިބު ގިނަ ލިއުން ރައްޔިތުން ފޯރުކޮއް ދެއްވާ!\nޝަހީބް ޢަބުދުލް ޢަޒީޒު :\n25 މެއި, 2012 | 10:01\nއިންޝާ ﷲ ވަރަށްފުރިހަމަ ލިޔުމެއް. ﷲ ތިޔަ އަޚާއަށް ރަޙުމަތްލައްވައި ސާބިތުކަން ދެއްވާށިޔެ. އާމީން ޔާ ﷲ


ބޭރަށް ކިޔަވަންދާ ކުދިންގެ އަތުން މަކަރުން ފައިސާ އަތުލާ މައްސަލަތަކެއް ބަލަނީ | Jazeera\tބޭރަށް ކިޔަވަންދާ ކުދިންގެ އަތުން މަކަރުން ފައިސާ އަތުލާ މައްސަލަތަކެއް ބަލަނީ - Jazeera\nބޭރަށް ކިޔަވަންދާ ކުދިންގެ އަތުން މަކަރުން ފައިސާ އަތުލާ މައްސަލަތަކެއް ބަލަނީ\nޢަލީ ޔާމީން November 28, 2019 40 views0\nރާއްޖެއިން ބޭރުގެ ކޯސްތަކާއި ޔުނިވާސިޓީތަކުގެ މަޢުލޫމާތު ހޯދުމަށް މެދުވެރިއެއްގެ ރޯލުއަދާކުރާ އޭޖެންޓުން ދިވެހި ބައެއް ދަރިވަރުންގެ އަތުން ޤަވާއިދާ ޚިލާފަށް ފައިސާ ނަގަމުންދާ މައްސަލައެއް މިނިސްޓްރީ އޮފް ހަޔަރ އެޑިއުކޭޝަނުން ބަލަން ފަށައިފިއެވެ.\nމިނިސްޓަރ އޮފް ހަޔަރ އެޑިއުކޭޝަން ޑރ.އިބްރާހިމް ޙަސަން ދައުލަތުގެ މީޑިއާ "ޕީއެސްއެމް" އަށް މައުލޫމާތު ދެއްވަމުން ވިދާޅުވީ، ޝަކުވާ ހުށަހަޅަން އެމިނިސްޓްރީއަށް ދިޔަ ބެލެނިވެރިންވަނީ މިފަދަ އިތުރު ދަރިވަރުންތަކެއް، ފައިސާ ދެއްކިކަމުގެ ރަސީދުވެސް މިނިސްޓްރީއަށް ހުށައަޅާފައެވެ.\nއަދި މިހާތަނަށް ބެލިބެލުމުން ކޯސްތަކާބެހޭ މަޢުލޫމާތާއި ޔުނިވަރސިޓީ އަދި ކޯސް ހިންގާ މަރުކަޒުތަކާ ގުޅޭ ގޮތުން މަޢުލޫމާތު ދެމުން އަންނަ އެޖެންޓުން ކޯސް ފީގެ ގޮތުގައި ދައްކާ ވަރަށްވުރެ ބޮޑު ފީއެއް މިކުދިން އަތުން ނަގާފައިވާކަން ހާމަވެފައިވާކަމަށް މިނިސްޓަރ ވިދާޅުވިއެވެ.\nމިނިސްޓަރު ވިދާޅުވި ގޮތުގައި، ބައެއް ގައުމުތަކުގެ އެއާޕޯޓަށް އެ ދަރިވަރުން ބަލާ ދިއުމާއި ދަރިވަރު ހުންނަ ހޮސްޓެލްއާ ހިސާބަށް ވެސް ގެންގޮސް ދެނީ ފައިސާ ނަގައިގެން ކަމަށާއި އެގޮތުން، ބައެއް ދަރިވަރުންގެ އަތުން 7،000 ޑޮލަރާ ގާތްކުރާ މިންވަރަށް ފައިސާ ނަގާފައިވާ ކަމަށް އޭނާ ވިދާޅުވި އެވެ.\nމިނިސްޓަރ ވިދާޅުވީ އެފަދަ ކަންތައްތަކުގެ ސަބަބުން ދަރިވަރުންނަށް ނަފްސާނީ ގޮތުން ގެއްލުން ލިބެމުން އަންނަ ކަމަށެވެ.


Mi dhebenge huvafene hageegathakah!\nމި ދެބެންގެ ހުވަފެން ހަގީގަތަކަށް!\nއަތްތެރި މަސައްކަތް ނުވަތަ ކްރާފްޓީ މީހުންނަކީ ވަރަށް ކުޅަދާނަ ބައެއް ނޫން ހެއްޔެވެ؟ އެހެންވެސް ވަޒީފާއެއްގައި އުޅެމުން ވިޔަސް މިކަހަލަ ހުނަރެއްގެ ބޭނުން ހިފައިގެން އާމްދާނީއެއް ހޯދާ ނަމަ އަދި މާ ސަޅި ނޫން ހެއްޔެވެ؟ މިއޮތީ އެކަހަލަ ސަޅި ވާހަކަ އެވެ.\nމިއީ އިންސްޓަގްރާމް މެދުވެރިކޮށް ކަންފަތުލާ މުދި ވިއްކަން ފެށި ޒުވާން ދެބެއިން ކަމަށްވާ ޝަފަގް ނާޒް އާތިފް އާއި އޭނާގެ ކޮއްކޮ ރިފްގާ ނާޒް އާތިފްގެ ވާހަކައެވެ. "ޑްރީމާސް މޯލްޑިވްސް" ނަމުގައި މި ދެބެއުން ކަންފަތުލާ އެއްޗެހި ރާއްޖެއިން ބޭރުން އެތެރެކޮށްގެން ވިއްކި ނަމަވެސް މިހާރު ވިއްކަނީ އަމިއްލައަށް އުފައްދާފައިވާ ރީތި ކުލަގަދަ ދިވެހިވަންތަ ކަންފަތު މުންޖެވެ. މި ދެބެންނާއެކު ކެފޭއަކަށް އެބަ ވަދަލަމެވެ.\nފެށުނު ގޮތުގެ ތައާރަފެއް ދީފަނަންތަ؟\nމިއީ އަޅުގަނޑުމެން 2017 ވަނަ އަހަރު ފެށި ކަމެއް. އަޅުގަނޑުމެންނަށް ފެނުނު ވަރަށް ގިނަ އެއްޗެހި އޮންލައިންކޮށް ވިއްކާ މީހުން. އެހެންނަމަވެސް ކަންފަތުލާ އެއްޗިސްއަށް ހާއްސަކޮށްގެން ވިއްކާ މީހުން މަދު. އެހެންވެ ގަސްދު ކުރީ ވަރަށް އިންޑިއަން ތީމްއަކަށް އަދި ބޯހިމިއަން ތީމެއްގެ ކަންފަތުލާ އެއްޗިހިތަކެއް ގެނެސްގެން ވިއްކަން. މި ގޮތުން ފެށި ވިޔަފާރިއެއް މިއީ. ދެން މި ވިޔަފާރީ ތެރޭގައި އުޅުމުން ކަސްޓަމަރުން ގަޔާވާ ކަހަލަ އަމިއްލަ އުފެއްދުމެއް ހެދުމުގެ ހިޔާލު ލިބުނީ. އެގޮތުން ޝަފަގު މިއީ މި ކަންފަތުލާ އެއްޗިސް އުފެއްދުމުގެ އާޓިސްޓް. ރިފްގާ އަކީ މީގެ މާކެޓިން ޕާސަން. ދެމީހުން ވެގެން މި ވިޔަފާރި "ޑްރީމާސް މޯލްޑިވްސް" މި ހިންގަނީ.\nމިއީ ކިހިނެއް ވިސްނައިގެން ދިން ނަމެއް؟\nމިއީ އަޅުގަނޑުމެން ދެމީހުންގެ އެންމެ ބޮޑު ހުވަފެން، އަމިއްލަ ވިޔަފާރިއެއް ފެށުން. އެހެންވެ ކިއުނު ނަމެއް. ބޭރު ކަސްޓަމަރުންނަށް ވެސް ކިޔަންވެސް ފަސޭހަވާނެ ގޮތަށް "ހުވަފެން" ގެ ބަދަލުގައި ޑްރީމާސް މޯލްޑިވްސް މި ކިޔަނީ.\nއަމިއްލައަށް އުފައްދާ މުދީގެ ތަފްސީލެއް ދީބަލަ؟\nއަޅުގަނޑުމެން މިހާރު ބާޒަރަށް ނެރެފިން ދެ ކަލެކްޝަނެއް. ފުއްޓަރު ކަލެކްޝަނާއި އަދި ބުސްތާން ކަލެކްޝަން. ފުއްޓަރު ކަލެކްޝަން އަކީ ރާއްޖޭގެ ޖަޒީރާވަންތަ ކަމުން އިންސްޕަޔާ ވެގެން ނެރުނު ކަލެކްޝަނެއް. މީގައި މި ހިމެނެނީ ރިނެދެއްޔާއި ސަނދަރަ ބޮއްޔާއި ފޫއެނބުރި، އަދި ފަސް އިނގިލި. މިއަށް ވަރަށް ބޮޑު ތަރުހީބެއް ލިބުނު. މިގޮތުން ހުޅުމާލޭގައި ސީ ސަން ބީޗްގައި ޑިސެމްބަރު މަހު ޕޮޕް އަޕް ޝޮޕެއް ބޭއްވިން. އެއިން ލިބުނު ތަރުހީބު ބޮޑުވުމުން ނިންމީ އިތުރި ކަލެކްޝަނެއް ނެރެން. ދެން މިގޮތުން ރާއްޖޭގެ ގައުމީ މާ، ދިވެހި ފިނިފެންމަލަށް ހާއްސަކޮށްގެން މި ނެރުނީ ބުސްތާން ކަލެކްޝަން. ދެން މި ކަލެކްޝަނަށް އިތުރު ފުރިހަމަކަމެއް ގެނެސްދިނުމަށް އެކި އެކި މާމެލާ މެލި މި ކަލެކްޝަންގައި ހިމަނާލީ. މިގޮތުން، ސަންފްލާވާ އަދި ޑެއިޒީމާވެސް ހިމެނޭނެ.\nބުސްތާން މިއީ ކޮންކަހަލަ ނަމެއް؟\nބުސްތާނަކީ އަޅުގަނޑުމެންގެ ކާފަ ގެ ފަރާތުން އިންސްޕަޔާވެގެން ނެރުނު ކަލެކްޝަނެއް. މިއީ ދިވެހިބަހެއް. މާ އާއްމުނޫނަސް މި ނަމުގެ މާނައަކީ ބަގީޗާ. ކާފައަކީ ދިވެހި ބަހަށާއި ދިވެހި ބަހުގެ އަދަބީ ކަންކަމަށާއި ބަގީޗާއަށް ވެސް ލޯބިކުރާ މީހެއް.\nޝަފަގުގެ މި މަސައްކަތް އޮންނަ ގޮތް ކިޔާދީ ބަލަ؟\nއަޅުގަނޑު ކަލެކްޝަނެއް ނެރުމުގެ ކުރިން އެންމެ ފުރަތަމަ ކޮންސެޕްޓުއަލައިޒް ކުރަނީ. ކޮން ކުލަތަކެއްތޯ ގުޅޭނީ. ކޮބައިތޯ އެންމެ މީހުން ގަޔާވާނެ ކުލަތަކަކީ. އަދި ކޮން މާކެޓް ސެގްމެންޓަކަށްތޯ ކޭޓާ ކުރަނީ. ސިމްޕަލްކޮށް ހެދުން އަޅާމީހުންނަށް ތޯ ނުވަތަ ބޮހީމިއަން ތީމް ހެދުން އަޅާ މީހުންނަށްތޯ. ދެން އެއަށްފަހު ޑިޒައިން މަސައްކަތް ކުރަނީ. ކަންފަތުލާ އެއްޗިހި ހަދަން ބޭނުން ކުރަނީ ހާއްސަ ޕޮލީ ކްލޭއެއް. މިއީ ހަމަ ކޮލިޓީ ރަނގަޅު ޑޫރަބްލް އެއްޗެއް. ދެން ބޭނުންވާ މޯލްޑްއަކަށް ޑިޒައިން ނެރެ މޯލްޑްކޮށް ބޭކް ކުރަނީ. ބައެއް ޑިޒައިންތަކަކީ އަޅުގަނޑު އަމިއްލައަށް މޯލްޑްހަދާފައި. އަނެއްބައި މިއީ ރެޑީ މޭޑް މޯލްޑްތަކެއް. ދެން އޮންނަނީ ރަނގަޅަށް ހިއްކާ ހަދާ ބުރުމާ އިން ތޮރުފާ އެއަށް ބޭނުންވާ ލޯވަޅު ކަނޑާ އިންޑަސްޓްރިއަލް ގުލޫ އިން ތަތްކުރަނީ. މުޅި ޕްރޮސެސްއަށް ނަގާ ތިން ދުވަސް!\nކިހިނެއް މި މަސައްކަތް ދަސްކުރީ؟\nޝަފަގް މި މަސައްކަތް ދަސްކުރީ ހަމަ އެކި އެކި އޮންލައިން ޓިއުޓޯރިއަލް ބަލައިގެން. އަދި އެއްޗެއް ނޭނގިގެން ނުވަތަ ކަންފަތުލާ އެއްޗެއް ހެދުމުގައި އެއްވެސް މައްސަލައެއް އުޅޭނަމަ އޮސްޓްރޭލިއާ ޑިޒައިނާސްއަށް މެސެޖުކުރަން. ދެން އެމީހުން ވަރަށް އެޙީތެރިވޭ. ހަމަ އެކި ފަހަރުމަތިން ޓްރައިކޮށްގެން މިހިރީ ޓެމްޕަރޭޗާ ބަހައްޓަންވީ އެންމެ ރަނަގަޅުވަރާއި އެއްޗެހި ވެސް ދަސްކޮށްފައި.\nރިފްގާ މި ކުރަނީ ކޮން މަސައްކަތެއް؟\nއަޅުގަނޑަށް އޮންނަނީ މި އެއްޗެހި ވަކިވަކިން ފޮޓޯ ނަގައި ޕްރޮޑަކްޓް މާކެޓް ކުރުން. އަޅުގަނޑުމެންގެ ޕޭޖުގައި ހުންނާނީ މުޅިންވެސް އަމިއްލައަށް ނަގާ ފޮޓޯ. މީގެ އިތުރުން ސޯޝަލް މީޑިއާގައި ޕްރޮޑަކްޓް ޕްރޮމޯޝަންގެ ހުރިހާ ކަމަކާއި ކަސްޓަމަރުންނާއި ޑީލް ކުރަނީ އަޅުގަނޑު. އަދި މާކެޓް ކުރުމަށް އިންފުލުންސާސްއަށް ޕީއާރް ޕެކޭޖެވެސް ދެން. އަދި ޕޮޕް އަޕް ޝޮޕް ރާވާ އިންތިޒާމް ހަމަޖައްސަން. އެގޮތުން މިއަދުވެސް ޖޭޒް ކެފޭގައި އޮބައޮތް ޕޮޕް އަޕް އިވެންޓެއް.\nއިތުރު ކަލެކްޝަނެއް ފެނިދާނެތަ؟\nމި އަންނަ ރޯދަމަހަށް ފަހު ގަސްދު ކުރަން ކުޑަކުދިންނަށް ހާއްސަ ކަލެކްޝަންއެއް ނެރެން. އަދި ވިޔަފާރި ފުޅާ ކުރުމުގެ ގޮތުން ޓީޝާޓްތަކެއް ނެރުމުގެ މަސައްކަތް ވެސް އެބަ ކުރިއަށް ގެންދަން. މީގެ އިތުރުން ވެސް ޝަފަގް އަމިއްލައަށް ފަހާ ޕާސްތަކަކާއި ކްލަޗްތަކެއް އެބަ ވިއްކަން. މި އަހަރުގެ ސްކޫލް ސީޒަންގައި ޕާސްތައް ވަރަށް ހިނގި. ކްލަޗް ދަބަސްތަކަކީ އަޅުގަނޑު ކަސްޓަމައިޒްކޮށް ހަދާ ދަބަސްތަކެއް. ހަފްލާއަކަށް ދިވެހި ޑިޒައިނެއްގެ ހެދުމެއް ލާނަމަ އެއާއެކު ހިފާލާނެ ހާއްސަ ނަލަ ދަބަހެއް. މިހާރުވެސް މި ވިއްކަން. އަދި އަޅުގަނޑުމެންނަކީ މީރު މީރާ ޕްރޮޑަކްޝަންގެ "ކުރި" ބްރޭންޑްގެ ކާށިތެޔޮ ޑިސްޓިރިބިއުޓްކުރާ ވެސް ބައެއް. ބިއްލޫރި ފުޅިއެއްގައި ނައިފަރުން ހާއްސަކޮށް ތައްޔާރު ކޮށްގެން ގެންނަ މި ކާށިތެޔޮ ކަސްޓަމަރުންނަށް ފޯރުކޮށްދެނީ ވެސް އަޅުގަނޑުމެން.\nވިޔަފާރި ފުޅާކުރަން ބޭނުންވަނީ ކޮންކަމެއް؟\nއަޅުގަނޑުމެންނަށް ރާއްޖެއިން ބޭރުގައި މާކެޓް އެބައޮތް. އެކަމަކު މިވަގުތު އަދި ވެބްސައިޓެއް ނެތް. ދެން ޝިޕިން ފީ އާއި މި ކަހަލަ ދަތިތަކެއް އެބަހުރި. ހީވެސް ނުކުރާވަރަށް ޒުވާނުން މި ވިޔަފާރި ބަލައިގަނޭ. އެހެން ނަމަވެސް ކުދި ވިޔަފާރިތަކަށް އާއްމުކޮށް މި ހުންނަ ގޮންޖެހުންތައް، އިތުބާރާއި، ބަލައިގަންނަވަރާއި ފުރުސަތުތައް މަދުކަން ފާހަގަވޭ.\nއެންމެ ބޮޑަށް ސަޕޯޓް ދެނީ ކޮންބައެއް؟\nކުޑަ ފައިސާކޮޅެއްގެ އިންވެސްޓްމަންޓަކުން ފެށި މި ވިޔަފާރި ގާތްގަނޑަކަށް ދެ އަހަރު ދުވަސްތެރޭ މިވަރަށް ކުރިއަށްދާން އަޅުގަނޑުމެން އާއިލާގެ އެހީތެރިކަމާއި އެއްބާރުލުން ލިބުނު. މީގެ ސަބަބުން އާއިލީ ގުޅުންވެސް ބަދަހިވެއްޖެ. ޑެލިވަރީ ކުރުމުގައި އާއި ޕޮޕް ޝޮޕްގައި މުޅި އާއިލާ ބައިވެރިވޭ.


ސެމީ ފައިނަލުގެ ޓީމުތައް ކަށަވަރުވެއްޖެ – Mikal News\nއެފްސީ ދަޑިމަގު 0-0 އެކުވެރި ފުނާޑު.\nމިހާރު ކުޅެމުންދާ މެޖިކްލީން ފުވައްމުލައް ސިޓީ ކައުންސިލްގެ ފުޓްސަލް މުބާރާތް 2021ގެ މިރޭގެ މެޗުތަކާއެކު މުބާރާތުގެ ސެމީ ފައިނަލުގައި ކުޅޭނެ ޓީމުތައް ކަނޑައެޅިއެއްޖެއެވެ. އެއީ ގްރޫޕް 1 އިން މާލެގަމު ޔޫތު ފައުންޑޭޝަނާއި ހޯދަޑު ސްޕޯޓްސް ކްލަބު އަދި ގްރޫޕް2އިން އެފްސީ ދޫނޑިގަލޯނާ އާއި އެފްސީ ދަޑިމަގު ޓީމެވެ.\nމާލެގަން ޔޫތުފައުންޑޭޝަން 10-1 ދޫނޑިގަލޯނާ ޖޫނިއަސް\nމިރޭގެ ކުޅުނު ގްރޫޕް 1 ގެ މެޗުގައި ވާދަކުރީ މާލެގަން ޔޫތު ފައުންޑޭޝަން އާއި އެފްސީ ދޫނޑިގަލޯނާ ޖޫނިއާސް ޓީމެއެވެ. ފަސޭހަކަމާއެކު މާލެގަން ޔޫތު ފައުންޑޭޝަނުން މިމެޗު ކާމިޔާބުކުރީ 10-1 ގެ ބޮޑު ތަފާތަކުންނެވެ. މި މޮޅާއެކު އެޓީމު ވަނީ ގޯލުގެ ތަފާތުން ގޫޕުގެ 1 ވަނަ އަށް ޖެހިލާފައެވެ. ނަމަވެސް މިގްރޫޕުގެ ކުޅުނު ހުރިހާ މެޗަކުން މޮޅުވަމުން އަންނަ ހޯދަޑު ސްޕޯޓުސް ކްލަބަށް ގްރޫޕުގައި އަދި އިތުރު މެޗެއް އޮތުމުން ގުރޫޕްގެ އެއްވަނަ އެޓީމަށް އަލުން ލިބޭނެ ކަމަށް ބެލެވެއެވެ. ނަމަވެސް އެއީ އެޓީމު ދެން ކުޅެން ޖެހޭ މެޗުން ބަލި ނުވާނަމައެވެ.\nމިގްރޫޕުގައި މިރޭ ކުޅުނު ދޫނޑިގަލޯނާ ޖޫނިއަސް ޓީމު މުބާރާތުން ކެޓީ ކުޅުނު3މެޗުން ވެސް ބަލިވެ ބައިކޮޅަށް 15 ގޯލު ވަދެގެންނެވެ. އެޓީމަށް ޖެހިފައި ވަނީ އެންމެ ގޯލެކެވެ. ދެން މިގްރޫޕުގައި ހިމެނެނީ ދަޑިމަގު ޖޫނިއާސް ޓީމަށް މާދަމާ ރޭ ފަހު މެޗު އޮތް ކަމުގައިވިޔަސް އެޓީމު ވެސް ވަނީ މުބާރާތުން ކަޓާފައެވެ. މި ގްރޫގެ ވަނަތައް ތަރުތީބު ވާނީ މާދަމާ ރޭގެ މެޗަށް ފަހު އެވެ.\nއެފްސި ދޫނޑިގަލޯނާ ޖޫނިއާ ޓީމު 2021\nމިރޭގެ ދެވަނަ މެޗުގައި ވާދަކުރީ ގްރޫޕް2ގެ ދެ ޓީމުކަމަށްވާ އެފްސީ ދަޑިމަގު އާއި އެކުވެރި ފުނާޑު ޓީމެވެ. މި މެޗުގެ ފުރަތަމަ ހާފު ނިމިގެން ދިޔައީ ގޯލެއް ނުޖެހި އެއްވެރުގައެވެ. ގޯލު ޖަހަން އެންމެ ހުސް ފުރުސަތެއް މިހާފުގައި ލިބުނީ ދަޑިމަގު ޓީމަށެވެ. ނަމަވެސް ގޯލެއް ކާމިޔާބު ނުކުރެވުނެވެ.\nދެވަނަ ހާފުގައި ދެޓީމުން ވެސް ގޯލު ޖަހަން ރަނގަޅު ފުރުސަތުތަކެއް ތަނަސް ކުރި ނަމަވެސް މެޗު ނިމުނީ ގޯލެއް ކާމިޔާބު ނުކުރެވޭ ގޮތް ނުވިއެވެ. މެޗުގެ ފަހު ވަގުތުކޮޅު އެކުވެރި ފުނާޑު ޓީމު ބޮޑަށް ކުރިޔަށް ޖެހިލައިގެން ގޯލެއް ކާމިޔާބު ކުރެވޭތޯ މަސައްކަތް ކުރިތަން ފެނުނެވެ. އެއީ ސެމީ ފައިނަލުގެ ޖާގައެއް އެޓީމަށް ލިބޭން އޮތީ މިރޭގެ މެޗުން މޮޅުވެގެން ކަމަށްވުމެވެ. ނަމަވެސް މެޗު ނިމުނީ 0-0 އިން އެއްވަރު ވެގެންނެވެ. މިމެޗުގެ މޮޅު ކުޅުންތެރިއަކަށް ހޮވުނީ ދަޑިމަގު ޓީމުގެ ޖޯޒީ ނަމްބަރު 24 އަބްދުﷲ ޒިއަޒަން އެވެ.\nމި ގްރޫޕުގެ ފަހުމެޗު މާދަމާ ރޭ އަދި ކުޅެން އޮތްވާ ގްރޫޕްގެ 1ވަނަ އެފްސީ ދޫނޑިގަލޯނާ ޓީމަށް ވަނީ ޔަގީން ވެފައެވެ. އެޓީމާއެކު ސެމީ ފައިނަލަށް ދަނީ އެފްސީ ދަޑިމަގު ޓީމެވެ. އެޓީމާއި އެކުވެރި ފުނާޑު ޓީމު4ޕޮއިންޓުން އެއްވަރު ވިޔަސް ފައިދާ 13 ގޯލުގެ ތަފާތުން އެޓީމަށް ގްރޫޕްގެ ދެވަނަ ލިބެއެވެ. މިގްރޫޕުގެ ފަހު މެޗު ކުޅުމުގެ މާކަ ބޮޑު ބޭނުމެއް ނެތެވެ. އެއީ ގްރޫޕް ނަތީޖާއަށް ބަދަލެއް ނާންނާނެތީއެވެ. ނަމަވެސް ޝަޑިއުލް ކުރިެވިފައިވާ ހުރިހާ މެޗެއް ވެސް މުބާރާތުގައި ކުޅޭނެއެވެ.\nމެޖިކްލީން ފުޓްސަލް މުބާރާތުގެ ޕޮއިންޓް ޓޭބަލް 2021\n— ވަނަ ޓީމު: ހޯދަޑު ސްޕޯޓްސް ކްލަބު\n—ވަނަ ޓީމު: މާލެގަމު ޔޫތު ފައުންޑޭޝަން\n1 ވަނަ ޓީމު އެފްސީ ދޫނޑިގަލޯނާ\n2 ވަނަ ޓީމު: އެފްސީ ދަޑިމަގު ޓީމު\nސެމީފައިނަލުގައި ބައްދަލުކުރާނީ ދެ ގްރޫޕްގެ ވަނަތައް ކްރޮސްކޮށެވެ.\nމާދަމާ ރޭގެ ދެ މެޗާއެކު ގްރޫޕް ސްޓޭޖުގެ މެޗުތައް ނިމިގެންދާނެއެވެ.\nގްރޫޕް 1: 20:30 ގައި ހޯދަޑު ސްޕޯޓްސް ކްލަބް އާއި އެފްސީ ދަޑިމަގު ޖޫނިއާސް\nގްރޫޕް 2: 21:40 ގައި އެކްސްޖޭވީސީ ފުނާޑު އާއި އެފްސީ ދޫނޑިގަލޯނާ\n9: މާލެގަން ޔޫތު ފައުންޑޭޝަން 10 – 1 އެފްސީ ދޫނޑިގަލޯނާ ޖޫނިއާސް\n10: އެކުވެރި ފުނާޑު0–0އެފްސީ ދަޑިމަގު\n11: ހޯދަޑު ސްޕޯޓްސް ކްލަބް – އެފްސީ ދަޑިމަގު ޖޫނިއާސް\n12: އެކްސްޖޭވީސީ ފުނާޑު – އެފްސީ ދޫނޑިގަލޯނާ\nސެމީ ފައިނަލް: 28 ޑިސެމްބަރު 2021، 20:30 އަދި 21:40


Maradona maruvi massalaige shareeaiy fashanee\nމަރަޑޯނާ މަރުވި މައްސަލައިގެ ޝަރީއަތް ފަށަނީ\nދައުވާ އުފުލާފައިވާ މީހުންގެ ތެރޭގައި އޭނާގެ އާއިލީ ޑޮކްޓަރު ހިމެނޭ\nއާޖެންޓީނާގެ ފުޓްބޯޅަ ލެޖެންޑް ޑިއޭގޯ މަރަޑޯނާ މަރުވި މައްސަލައިގައި، އިހުމާލުވިކަމުގެ ތުހުމަތު ކުރެވޭ ސިއްހީ 8 ހިދުމަތްތެރިއެއްގެ މައްޗަށް ޝަރީއަތް ފެށުމަށް އެ ގައުމުގެ ކޯޓަކުން ނިންމައިފި އެވެ.\nނޮވެމްބަރު 2020 ގައި މަރަޑޯނާ މަރުވީ ސިކުނޑީގައި ލޭކޮޅެއް ގަނޑުވުމުން އެ ނަގަން ކުރި އޮޕަރޭޝަނަށް ފަހު ރިކަވާވަމުން އަންނަނިކޮށެވެ. އޭރު ރިޕޯޓްކުރި ގޮތުގައި އޭނާ މަރުވީ ހާޓް އެޓޭކެއް ޖެހިގެންނެވެ.\nއާޖެންޓީނާގެ ޕަބްލިކް ޕްރޮސެކިއުޓަރުން އައްޔަންކުރި ސިއްހީ ދާއިރާގެ ކަމާބެހޭ 20 މީހުންގެ ޕެނަލަކުން ނިންމި ގޮތުގައި މަރަޑޯނާގެ ފަރުވާގެ ކަންކަން ދިޔައީ ދޯދިޔާކޮށް ކަމަށާއި އަދި އުސޫލުން ބޭރުން ވެސް ބައެއް ކަންކަން ހިނގާފައިވާ ކަމަށެވެ.\nއެކަށީގެންވާ ސިއްހީ މަރުކަޒެއްގައި، ރަނގަޅު ފަރުވާއެއް ދިން ނަމަ އޭނާގެ ފުރާނަ ސަލާމަތްވުމުގެ ފުރުސަތު ބޮޑުވީސް ކަމަށް އެ ޕެނަލުން ބުނެފައިވެ އެވެ. އޮޕަރޭޝަނަށް ފަހު މަރަޑޯނާގެ ފަރުވާގެ ކަންކަން ކުރިއަށް ގެންދިޔައީ އޭނާގެ ފަރާތުން ހިފާފައި ހުރި ގެއެއްގަ އެވެ.\nމި މައްސަލައިގައި ދައުވާކޮށްފައިވަނީ ނިއުރޯސާޖަން އަދި މަރަޑޯނާގެ އާއިލީ ޑޮކްޓަރު ލެއޮޕޮލްޑޯ ލުކިއޫ އާއި ސައިކޭޓްރިސްޓް އޮގަސްޓީނާ ކޮސަޗޯވް އާއި ސައިކޮލޮޖިސްޓް ކާލޯސް ޑިއާޒް އާއި މެޑިކަލް ކޯޑިނޭޓަރު ނެންސީ ފޯލިނީ އަދި ދެ ނަރުހުން ހިމެނޭ ގޮތަށް އިތުރު ހަތަރު މީހަކަށެވެ.\nޕްރޮސެކިއުޓަރުން އެދިފައިވަނީ އިހުމާލުން މީހަކު މަރުވުމުމުގެ ދައުވާގައި އެ މީހުންގެ މައްޗަށް ޝަރީއަތްކުރުމަށެވެ.\nމައްސަލަ ސާބިތުވެއްޖެ ނަމަ 8 އަހަރާއި 25 އަހަރާ ދެމެދުގެ މުއްދަތުގެ ޖަލު ހުކުމެއް އަންނާނެ އެވެ.\nމި މައްސަލައިގައި ތަހުގީގު ފެށުނީ އާއިލީ ޑޮކްޓަރު ލުކިއޫއާ މެދު މަރަޑޯނާގެ ދެ ކުދިން ޝަކުވާ ހުށަހެޅުމުންނެވެ. އެ ދެކުދިން ދެކޭ ގޮތުގައި އޮޕަރޭޝަނަށް ފަހު މަރަޑޯނާގެ ހާލު ދެރަވީ އެ ޑޮކްޓަރުގެ ސަބަބުންނެވެ.\nދުނިޔޭގައި އުފެދުނު އެންމެ މޮޅު އެއް ފުޓްބޯޅަ ކުޅުންތެރިޔާ މަރަޑޯނާ އަކީ އާޖެންޓީނާއާ އެކު 1986 ގެ ވޯލްޑް ކަޕް ކާމިޔާބުކޮށްދިން ކެޕްޓަނެވެ. އޭނާ ވަނީ ކްލަބް ލެވެލްގައި ސްޕެއިނުގެ ބާސެލޯނާ އާއި އިޓަލީގެ ނަޕޯލީއާ އެކު ކާމިޔާބީ ހޯދައިފަ އެވެ. އެކަމަކު ޑްރަގްސްގެ ވަބާއިގައި ޖެހި ކޮކެއިނަށް ދެވިހިފުމުގެ ސަބަބުން އޭނާގެ ކެރިއަރަށް ހިޔަނި އެޅުނީ އެވެ.